
CAPITOLUL 1 
PRABUŞIRE 


AURIE... 

Ăsta era cuvântul lui pentru ea, acea zi perfectă, rară, 
care încălzeşte sufletul cu o lucire aurie de bucurie. Era 
pace într-o zi aurie. 

Unele zile erau cenuşii, încărcate cu nori plumburii şi 
ploaie străpunsă de explozii puternice de alb arzător şi de 
tunete  bubuitoare. Alte zile erau un albastru rece 
tremurător, arcuindu-se peste domurile şi adăposturile 
încrustate de chiciură ale aşezării. Unele zile erau chiar roşii 
- cerul serii era pictat de praful purtat de vânturile de 
primăvară înainte ca recoltele să fi cucerit solul. Unele zile 
chiar se întindeau în noapte cu o pătură catifelată de cobalt 
peste cer. 

Îi plăceau acele nopţi de toamnă când putea lăsa lumea 
în urmă privind în bezna deasă. Dumnezeu făcuse găurele 
în cupola nopţii, îşi imagina el, pentru ca lumina Lui să 
poată sclipi prin ele. În copilărie, urmărise stelele, sperând 
să vadă prin ele în partea cealaltă şi să îşi zărească 
Creatorul. Nu încetase să privească, deşi ajunsese la al 
nouăsprezecelea an de viaţă şi se considerase prea matur 
pentru astfel de lucruri. 

Fiecare zi avea culori diferite pentru el. Le trăise în toate 
nuanțele lor. Fiecare avea o amintire şi ocupa un loc în 
inima lui. Totuşi, din experienţă, niciuna nu se compara cu 
o zi aurie. Era culoarea lanurilor de grâu care se unduiau ca 
valurile pe dealurile joase întinzându-se de la gospodăria 
tatălui său. Aurie era căldura soarelui pe faţa lui. Aurie era 
strălucirea pe care o simţea în el. 

Aurie era culoarea părului ei şi auriu era sunetul vocii ei. 

— lar visezi, Ardo, şopti ea jucăuş. Intoarce-te la mine. 
Eşti mult prea departe! 

El deschise ochii. Ea era aurie. 


— Melani, sunt chiar aici. Ardo zâmbi. 

— Nu, nu eşti. Se bosumflă - o armă puternică pentru a-şi 
atinge scopul. lar te-ai îndepărtat visând şi m-ai lăsat în 
urmă. 

El se rostogoli pe o parte, sprijinindu-şi capul într-un cot, 
pentru a se putea uita mai bine la ea. Era doar cu un an 
mai tânără decât el. Familia ei se întorsese când Ardo avea 
nouă ani, un alt grup dintr-un lung şir de refugiaţi religioşi 
care coborau din cer pentru a se alătura celorlalţi sfinţi din 
parohia Helaman. 

Supraviețuitorii refugiaţi se adunaseră de pe aproape 
toate planetele Confederaţiei de atunci - pionieri fără voie 
ai stelelor. Multe grupuri religioase credincioase fuseseră 
printre primele scoase în afara legii de Liga Puterilor Unite 
de pe Pământ în '31. Nu era o poveste nouă pentru sfinţi şi 
martiri. Pe tot parcursul istoriei umanităţii, cei care nu îi 
înțelegeau pe credincioşi îi goniseră dintr-un loc în altul şi 
dintr-o casă în alta. Faptul că ei trebuia să fie alungaţi de 
pe o planetă pe alta, apoi de pe o stea pe altele începea să 
sune dureros de repetitiv la orele lor de Moştenire. Acum, 
exilate încă o dată, familiile de credincioşi erau împrăştiate 
printre ghinionistele transporturi ale proiectului ATLAS şi 
când acea misiune se încheiase într-un eşec cataclismic, 
acele familii care supravieţuiseră îşi căutau cu disperare 
fraţii şi surorile. Când comunicațiile între lumi se stabiliseră 
în cele din urmă, patriarhii aleseseră drept nouă casă o 
regiune îndepărtată de pe o planetă pe care o numiseră 
Bountiful. Curând, nave de desant orbitale aterizau zilnic la 
astroportul Zarahemla. Nou sositele familii îşi croiau apoi 
drum spre aşezările îndepărtate cât de bine puteau. Arthur 
şi Keti Bradiaw, cu fiica lor cu ochi mari, reprezenta una 
dintre cele cinci familii care veniseră în acea zi. Ardo se 
alăturase tatălui său când tot oraşul ieşise să întâmpine 
noile familii şi să le ajute să se instaleze. 

Ardo nu îşi amintea multe despre Melani de atunci, deşi 
băgase vag de seamă o fată ca un băț care părea stângace, 
singuratică şi timidă. A observat-o cu adevărat când cel de- 
al paisprezecelea an al ei a adus nişte schimbări 


remarcabile. „Fata ca un băț” părea să explodeze în atenţia 
lui ca un fluture care iese din crisalidă. Trăsăturile ei aveau 
o frumuseţe naturală - machiajul şi pictatul pe corp erau 
dezaprobate de patriarhii oraşului - şi fusese marele noroc 
al lui Ardo să fie primul care să o abordeze. Inima şi sufletul 
i se prăbuşiseră în ochii ei albaştri, mari şi luminoşi. 

Nimbul părului ei lung şi strălucitor juca uşurel în adierea 
caldă care bătea peste lanurile de grâu. Vântul aducea 
zumzetul îndepărtat al morii şi aroma slabă a pâinii de la 
brutărie. 

Aurie. 

— S-ar putea să fiu departe visând, dar nu o să te las 
niciodată în urmă, îi zise el, surâzând. Grâul foşnea în jurul 
păturii pe care ei stăteau întinşi. Spune-mi unde vrei să 
mergi. Te duc oriunde! ` 

— Chiar acum? Râsul ei era ca o rază de soare. In visele 
tale? 

— Sigur! Ardo se ridică într-un genunchi pe pătura groasă 
pe care o întinsese pentru ei. Oriunde printre stele! 

— Nu pot să merg nicăieri. Ea zâmbi. Am lucrare de 
control la ora de hidroponie a surorii Johnson în după- 
amiaza asta! În plus, spuse ea cu mai multă seriozitate, de 
ce aş vrea să merg undeva? Tot ce vreau este chiar aici. 

Auriu. Cum ar fi putut să plece cineva într-o zi atât de 
aurie? 

— Atunci, să nu mergem nicăieri, zise el nerăbdător. Să 
rămânem aici... Şi să ne căsătorim. 

— Să ne căsătorim? Ea îl privi, pe jumătate uimită, pe 
jumătate întrebătoare. Ti-am spus, am oră de hidroponie 
după-amiază. 

— Nu, vorbesc serios. Ardo se pregătise pentru asta de 
ceva vreme. Am absolvit şi lucrurile merg foarte bine la 
loturile agricole ale tatei. 

A zis că se gândeşte să îmi dea patruzeci de acri la 
capătul fermei. E cel mai bun loc, chiar la baza canionului. E 
un punct acolo, lângă râu unde... unde... Melani? 

Fata cu părul auriu nu îl auzi. Se ridică în capul oaselor, 
privind printre genele ochilor albaştri către oraş. 


— Sirena, Ardo! 

Apoi o auzi şi el. Ţipătul îndepărtat, înălțându-se şi 
prăvălindu-se peste ogoare. 

Ardo scutură din cap. 

— Întotdeauna sună la amiază... 

— Dar nu este amiază, Ardo. 

În acea clipă, soarele fu eclipsat. Ardo sări în picioare, 
întorcându-se către cerul întunecat. Căscă gura când umbra 
care se alungea se umflă peste lanurile galbene de grâu. 
Ochii lui Ardo se măriră de frică. Adrenalina îi urla în vene. 

Enorme dâre de fum veneau în urma bilelor de foc care 
vâjâiau spre el din capătul vestic al văii largi. Ardo se 
aplecă iute şi o ridică pe Melani în picioare. Mintea îi gonea. 
Trebuia să fugă, să găsească adăpost... Dar unde ar fi putut 
să se ducă? Melani ţipă, iar el îşi dădu seama că nu aveau 
unde să meargă şi că nu exista niciun loc în care să se 
ascundă în siguranţă. 

Bilele de foc păreau atât de aproape, încât cei doi se 
feriră. Flăcările se arcuiră peste ei, bubuitul furiei lor 
acoperind iute sirena de alarmă din depărtare. Umbra 
siajului lor acoperi întreaga vale. Cinci coloane enorme 
trecură pe deasupra, degetele lor întinzându-se peste Ardo 
şi Melani către clădirile îngrămădite ale parohiei Helaman. 
Apoi bilele de foc se rotiră în acelaşi timp, se ridicară peste 
oraş şi coborâră în flăcări umflate în ogoarele distruse pe 
loc ale lui Segard Yohansen, cam la un kilometru şi 
jumătate dincolo de centrul Helamanului. 

Ardo tremura - de frică sau de agitaţie, nu putea spune - 
dar cel puţin uimirea lui luase sfârşit. O prinse pe Melani de 
braţ şi începu să o tragă. 

— Haide! Trebuie să ajungem în oraş înainte să închidă 
porţile! Haide! 

Ea nu avea nevoie de mai multe îndemnuri. 

Fugiră. 


Nu îşi mai amintea cum intraseră în oraş. 
Ziua aurie se transformase într-un maroniu noroios care 
bătea în cenuşiu de la fumul care încă acoperea cerul. Era o 


culoare oprimantă, rece şi întunecată. Părea atât de 
nepotrivită aici. 

— Trebuie să îl găsim pe unchiul Dez, se auzi el spunând. 
Are un magazin în complex! Haide! Haide! 

Ardo şi Melani se luptară să înainteze prin centrul 
oraşului, acum aglomerat de refugiaţi. Iniţial, Helaman nu 
fusese decât un avanpost în adâncurile planetei Bountiful. 
Centrul oraşului era perimetrul fortăreței originale cu zidul 
de apărare înconjurând clădirile principale. De atunci, 
oraşul se dezvoltase dincolo de aceste ziduri centrale. 
Acum, mai mult de zece mii de oameni numeau Helaman 
casa lor - şi aproape toţi se revărsaseră la adăpostul fostei 
fortărețe. 

El abia vedea semnul cu „Unelte Dez” peste piața 
centrală aglomerată. 

Răpăitul armelor automate ţăcăni brusc dinspre zidul 
împrejmuitor. Două bufnituri explozive înfundate răsunară, 
urmate de şi mai multe lătrături ale mitralierelor. 

Un țipăt se ridică din mulţimea din piaţă. Ardo mai mult 
simţi decât auzi frica din gloata înfierbântată. Strigătele se 
auzeau, unele stridente, altele liniştitoare. Fumul de 
deasupra arunca o umbră apăsătoare peste mulţimea 
agitată. 

— Te rog, Ardo! spuse Melani, eu... Unde mergem? Ce 
facem? 

Ardo se uită iute în jur. Simţea mirosul panicii din aer. 

— Nu trebuie decât să traversăm piaţa, se înecă, apoi 
adăugă văzându-i privirea. Am făcut-o de sute de ori. 

— Dar, Ardo... 

— Nu-i mai departe decât înainte. Doar ceva mai 
aglomerat, atâta tot. Ardo se uită la lacrimile care se 
adunau în acei minunaţi ochi albaştri. O strânse cu putere 
de mână. Stai liniştită. Sunt lângă tine. 

Cumva, ajunseseră la jumătatea pieţei când veni. 

O perdea de foc erupse dincolo de zidul exterior al 
fortăreței. Lumina ei purpurie pâlpâi pe pătura de fum care 
plutea ameninţător peste oraş. Culoarea sângerie însufleţi 
mulţimea panicată din piaţă. Ţipete, strigăte şi răcnete se 


amestecară într-o cacofonie de sunete, dar câteva voci fără 
trup pătrunseră clar în gândurile lui Ardo. 

— Unde sunt forţele Confederației? Unde sunt 
infanteriştii? 

— Nu te contrazice cu mine! la copiii! Staţi împreună! 

— Nu se poate să fie zergii! Nu se poate să fi înaintat atât 
de mult în Confederație... 

Zergi? Ardo auzise zvonuri despre ei. Coşmaruri, aşa 
credea el, pentru a speria copiii sau pentru a împiedica 
străinii să se stabilească în Coloniile îndepărtate. Nu îşi 
amintea toate poveştile şoptite, dar coşmarul era aici, 
acum, şi era foarte real. 

O altă voce îi pătrunse în minte. Se întoarse către ea. 

— Ardo, mi-e frică! Ochii lui Melani erau mari şi 
înlăcrimaţi. Ce e asta? Ce se întâmplă? 

Ardo deschise gura. Nu era în stare să răspundă la 
întrebare. Vorbele nu ieşeau. Erau atât de multe cuvinte pe 
care voia să i le spună în acea clipă - atât de multe cuvinte 
pe care în nenumăraţii ani ce urmau să vină avea să 
regrete că nu le spusese. Dar niciun cuvânt nu ieşi. 

O lumină străluci. Îi simţi căldura pe spate. Se întoarse, 
ţinând-o pe Melani în spatele lui. 

Zidul de est fusese străpuns. Vechea baricadă era 
dărâmată din partea cealaltă, desfăcută sub ochii lui Ardo. 
Parcă un val negru se spărgea de breşă, o siluetă 
unduitoare. Apoi detaliile i se înfipseră în minte: o carapace 
violet strălucitoare, gheare albe cu dungi roşii alunecând 
din trupul flasc al unui colonist, corpuri arcuite, ca de şarpe, 
răsucindu-se pe piatra sfărâmată. 

Era de neînchipuit... Coşmarul venise pe Bountiful. 

Mulțimea îngrămădită umăr la umăr în piaţă îşi urlă frica 
profundă şi se întoarse să fugă de lângă spărtură. Nu avea 
unde să se ducă. Hidralisc zerge se căţăraseră deja pe zidul 
Opus, revărsându-se în stradă ca picături negre dintr-o 
băltoacă unsuroasă. In câteva clipe, hidoase gulere ca de 
cobră se desfăcuseră deasupra ghearelor lor tăioase ca 
briciul. Îşi arcuiră cozile în sus. Ţepi blindaţi ţâşniră din 
orificiile crestate de pe umerii lor şi se înfipseră cu efect 


mortal în marginea vestică a mulţimii. 

Cei confruntati cu noua ameninţare încercară brusc să 
schimbe direcţia, izbindu-se de mulţimea agitată din 
spatele lor. 

Ardo o auzi pe Melani gâfâind în spatele lui. 

— Nu pot... nu pot să respir... 

Gloata îi strivea. Ardo se uită cu disperare în jur, 
încercând să găsească o cale de scăpare. 

O mişcare deasupra capului îi atrase atenţia. O formă 
bulbucată, umflată ca un creier fără trup pluti peste zidul 
coloniei. Tentacule atârnau ca viscere sub ea, tremurând în 
plină activitate. Se întindea către centrul mulţimii. Ardo 
auzise poveşti în care zergii capturaseră colonişti şi îi 
duseseră vii către o soartă care nu putea fi decât mai rea 
ca moartea. 

Lui Ardo ochii i se umplură de lacrimi. Nu avea unde să 
se ducă şi nu mai era nimic de făcut. 

Dintr-odată,  overlordul zerg care plutea deasupra 
coloniei se înfioră şi alunecă într-o parte. Câteva explozii 
erupseră din laterala fiarei hidoase. Overlordul explodă într- 
o enormă minge de foc. Jivinele hidralisc care intrau în 
perimetru şovăiră brusc. 

O escadrilă de cinci vânători Wraith sfâşie fumul de pe 
cer, ţipetele motoarelor lor aproape acoperind strigătele 
mulţimii îngrozite de dedesubt. Rafale de laser de douăzeci 
şi cinci de milimetri pulsară repetat în timp ce navele de 
vânătoare înaintau prin aer, razele lovindu-se de ţintele din 
partea opusă a zidului fărâmat al fortăreței. 

Unul dintre vânătorii Wraith tremură brusc, apoi explodă 
sub o ploaie de foc tras de la sol de către zergii înfuriaţi. 

Zergii care intraseră în perimetru îşi intensificau atacul, 
omorându-i pe unii şi târându-i pe alţii fără să pară a alege. 
li înconjuraseră pe oameni; acum tot ce aveau de făcut era 
să îi secere dinspre marginile mulţimii spre interior. 

Un al doilea grup de vânători Wraith ţâşni pe cerul 
înnegrit de fum. Apoi o singură navă de desant a 
Confederaţiei apăru pe cer, învârtindu-se într-o manevră 
rapidă de pătrundere şi coborând spre piaţă. Jeturile de aer 


ale motoarelor creară un uragan instantaneu la sol. Copacii 
se îndoiră până aproape de pământ. Era imposibil să auzi 
ceva peste urletul motoarelor. Peste tot în jurul lui Ardo, 
oamenii se prăbuşeau la sol, ferindu-se de vijelie. 

Ardo clipi din cauza prafului. Nava de desant continua să 
plutească, dar reuşise cumva să îşi coboare rampa de 
transport în piaţă. Văzu silueta unui infanterist confederat 
făcându-le semne. 

Şi restul oamenilor din piaţă îl văzu pe infanterist. Fără s 
se gândească, se năpustiră spre rampă. Un val uman îl târî 
pe Ardo. 

Scăpă mâna lui Melani. 

— Melani! strigă el. Incercă să se împotrivească mulţimii 
panicate care îl strivea. Cuvintele i se pierdeau în mugetul 
motoarelor navei de desant. Melani! 

O văzu în spatele lui. Zergii atacau cu furie acum. Nava 
de desant le fura prada. Ardo era îngrozit de cât de repede 
fusese despărțită în două marea masă de oameni - 
secerată ca grâul sângeriu de pe ogor. Zergii erau deja 
aproape lângă Melani. 

Ardo se luptă şi lovi. Ţipă. 

Trei hidralisc o înhăţară pe Melani deodată, târând-o în 
spate din marginea mulţimii. 

— Te rog, Ardo! plângea ea. Nu mă lăsa singură! 

Gloata înnebunită îl împinse mai departe în navă. 

Brusc, gheare de zergi zăngăniră pe laturile navei de 
desant. Pilotul folosise tot timpul pe care norocul i-l putea 
acorda. Nava reacţionă instantaneu la comanda lui, 
ridicându-se legănat, depărtându-se de zergi şi ducându-l 
pe Ardo departe de casa lui, de viaţa lui, de dragostea lui. 

— Nu mă lăsa singură! Acestea fură ultimele ei cuvinte 
pentru el, răsunându-i în minte şi în suflet, tot mai puternic, 
amenințând să îi facă să explodeze craniul... 

Lumea lui Ardo deveni neagră. Avea să rămână neagră 
pentru foarte multă vreme. 


CAPITOLUL 2 
MAR SARA 


— Aşa, carne de tun. Ţineţi-vă pantalonii pe voi, 
coborâm! 

Soldatul Ardo Melnikov nu se obosi să îi arunce vreo 
privire sergentului care lătra la ei. Omul era un tic - 
temporar la comandă - pentru această coborâre. Existau 
mari şanse să nu îl mai vadă niciodată după ce ajungeau 
jos. Cel mai bine era să nu stea în calea lui până când noul 
pluton al lui Ardo era ales pentru misiune. Abia îl auzea pe 
tic peste ţipătul motoarelor navei de desant şi peste tunetul 
coborârii ei fierbinţi lovind fuzelajul. Era ceva la sergent 
care părea să ceară o voce puternică şi o privire mânioasă. 
In orice caz, asta chiar nu conta pentru Ardo - sergentul era 
acolo doar ca să aibă grijă de ei până când ajungeau la sol. 
Odată sosit acolo, Ardo ştia că avea să existe altcineva care 
să îi facă viaţa grea pentru mult mai mult timp. 

Ardo scutură din umeri, încercând să îşi depărteze 
spatele de căptuşeala peretelui. Interiorul navei de desant 
era în mod normal o cutie fierbinte, dar mai ales în timpul 
picajului prin atmosferă. Acestei nave de desant îi lipseau 
cel puţin două unităţi de răcire pentru ca toată lumea să se 
simtă confortabil. Acum, o pată de transpiraţie îi lipea 
omoplaţii de perna lucioasă. Sudoarea i se strângea în 
broboane pe faţă şi, din când în când, îi cădea pe partea din 
faţă a uniformei. Bara de siguranţă îl împiedica să găsească 
vreo scăpare de disconfortul care se aduna la diferite 
puncte de îmbinare ale hainelor. 

Şi mai rău, nava de desant era complet încărcată - plină 
umăr la umăr şi de la un perete la altul. Căldura nu era nici 
pe departe la fel de apăsătoare ca mirosul tot mai puternic 
care copleşea purificatoarele de aer. 

Nu avea nimic la care să se uite în afară de aceleaşi feţe 
goale şi pleoştite ale celorlalţi recruți infanterişti legaţi la 


peretele opus lui. Nu avea nimic de ascultat în afară de 
câte un mărâit al sergentului şi de uruitul uniform al 
fuzelajului din spatele lui. Nu avea nimic de făcut în afară 
de a aştepta în compania propriilor gânduri... Şi ăsta era 
ultimul lucru pe care şi-l dorea. 

II bântuiau acele gânduri ascunse în străfundurile minţii 
lui. Uneori i se părea că fantomele îl urmăreau din interiorul 
propriului cap. Nu reuşise niciodată să gonească acele stafii 
doar închizând ochii. Niciun sunet nu le putea acoperi 
pentru mult timp. Acele fantome erau cu toate dureros de 
luminoase şi de frumoase, îngrozitoare şi zdrobitoare. 
Aşteptau în linişte, tăcute, la graniţele gândurilor lui 
conştiente, ţinute la distanţă doar de voinţa lui. Uneori era 
destul de arogant, încât să creadă că le învinsese şi le 
gonise definitiv. Apoi vreun miros de iarbă crudă sau de 
pământ arat trecea pe lângă el purtat de o adiere sau o 
sclipire de culoarea mierii slabe sau un râs şoptit în 
depărtare ori o trăsătură indescriptibilă a locurilor din jurul 
lui, şi demonii reveneau în grabă, copleşindu-l. 

Ar fi sângerat cu lacrimi doar la gândul lor, dacă ar fi 
putut. 

Tot ce voia era să lupte. Avea nevoie să lupte. Era 
singurul lucru care chiar ţinea demonii la distanţă. Se putea 
concentra asupra misiunii şi a obiectivelor ei... sau cel puţin 
asupra acelor obiective minore pe care comandantul 
considera necesar ca el să le ştie. Strategia generală nu era 
de competenţa lui. Nu îl privea. Treaba lui era să facă cei 
se spunea şi să nu gândească mai mult decât era necesar. 
Asta îi convenea de minune. 

Mugetul navei de desant scădea treptat. Vehiculul îşi 
epuizase în cele din urmă energia împotriva atmosferei 
oricărei lumi spre care se îndreptau. Motoarele făceau 
acum tot ce puteau pentru ca nava să imite eleganța unei 
păsări în zbor. Ardo chicoti pentru sine la acest gând. 
Quantradyne APOD-33 era dovada Confederaţiei către stele 
că orice avea un motor destul de mare putea zbura - 
indiferent cât de prost. Fireşte, făcuse multe salturi de 
antrenament înainte. Fiecare era total lipsit de importanţă 


şi chiar nu avea chef să şi le amintească în niciun detaliu. 

De ce să meditezi la ceva aşa de dureros ca momentul în 
care să stai liniştit şi să gândeşti? 

Mai bine să te concentrezi la altceva... orice altceva. Ardo 
începu să cerceteze feţele infanteriştilor din faţa lui. Era un 
exerciţiu de autoconservare. Întotdeauna era o idee bună 
să îi cunoşti pe soldaţii din jurul tău. Niciodată nu ştiai când 
viaţa ta ar fi putut depinde de unul dintre ei... sau 
ameninţată de unul. 

Femeia care şedea în faţa lui părea să fie un exemplu 
pentru unul dintre cele două feluri - doar că Ardo nu era 
deloc sigur care. Avea păr blond tăiat scurt, care stătea 
ridicat în smocuri ordonate pe un scalp cu o formă 
frumoasă. Avea o faţă alungită, cu pomeţi ascuţiţi care 
încadrau tăios doi ochi strălucitori, cu o tentă de oţel. 
Priveau în gol la un punct îndepărtat, undeva dincolo de 
umărul lui Ardo, ferestre închise, chiar dacă nu clipeau, 
câtre orice suflet ar fi posedat ea. Acei ochi ar fi putut 
îngheţa bocnă un râu în miezul verii, se gândi el. In privinţa 
a cum arăta în rest, se putea bizui doar pe imaginaţie. 
Costumul de luptă autoportant care o îmbrăca ascundea 
eficient orice trăsătură fizică ar fi avut ea, dar îi spunea un 
lucru: însemnele de pe el erau ale unui ofiţer. 

Asta însemna pericol pentru un soldat, indiferent cum o 
luai. Evitarea unui ofiţer este primul lucru pe care îl învaţă 
un soldat - mai ales în conversații obişnuite. Ultimul soldat 
pe care şi-l putea aminti că fusese prea familiar faţă de 
conducătorul grupului său sfârşise cu o gaură în locul în 
care îi stătuse capul. 

Femeia ofiţer nu spusese o vorbă de când se îmbarcaseră 
în nava de desant. În ceea ce îl privea pe Ardo, era foarte 
bine-venită să îşi continue tăcerea. Vorbeşte când ţi se 
vorbeşte, se gândi el. Altfel, nu căuta necazuri. 

Cel puţin, ea se simţea confortabil, se gândi Ardo. 
Costumul ei avea sistem de auto-răcire, iar el vedea 
ombilicul de alimentare conectat la priza navei de desant. 
Ardo bănuia că răceala ei trecea mult de partea lui, că într- 
o zi, avea şi el să înveţe abilităţile necesare pentru a purta 


ME - 300 - poate chiar noul model 400. Acea zi era departe, 
desigur. Totuşi, ar fi fost mult mai bine să poarte un costum 
de luptă decât cele câteva straturi de material ablativ şi 
lenjeria intimă standard. Dacă ar fi reuşit să trăiască destul 
de mult cât să obţină un costum de luptă al lui, 
perspectivele aveau să i se îmbunătăţească considerabil. 

El, spera că cel puţin aveau să îi facă nişte instructaj cu o 
armă. Nici măcar asta nu avusese ocazia să facă încă. 

Restul compartimentului era plin cu soldaţi ca şi el. 
Fiecare dintre ei avea înfăţişarea standard a unui infanterist 
de securitate confederat. Fiecăruia dintre ei îi picura 
sudoare confederată din combinezonul confederat, după 
cum le era datoria. 

Ochii lui Ardo căzură pentru o vreme, totuşi, asupra unui 
militar deosebit de mare. Bărbatul era enorm - Ardo îşi 
amintea că echipa de pregătire se chinuise ceva să îi facă 
hamul să se închidă - şi nu înceta nicio clipă să 
trăncănească. Ardo nu îşi putea imagina unde găsiseră o 
uniformă care să îi vină bine. Avea un ten negricios, iar 
Ardo îşi amintea slab că străvechea Ligă a Puterilor Unite 
de pe Pământ calificase odată acest fel de om drept 
„locuitor al insulelor din Mările Sudului”. Avea trăsături late 
şi tăioase şi buze pline. Părul era o coamă lungă care 
curgea de pe frunte pe spate şi pe gât în valuri negre 
naturale. Gigantul se califica drept gung-ho - unul dintre 
acei psihopaţi „aruncă totul în luptă”, „îşi mănâncă singuri 
ficaţii la micul-dejun” care era prima persoană care ai fi 
vrut să vină şi să te scoată din luptă şi ultima persoană pe 
care ai fi vrut să o urmezi întruna. 

— Hai cu gunoiul ăsta la pământ! râse uriaşul sub cei doi 
ochi strălucitori ai săi. Am ceva moarte de împărţit! Vreau 
să-mi fac nişte zergi la frigare! Poate le mănânc creierii 
direct! 

Insularul îşi dădu capul pe spate şi încă o dată hohoti 
prea puternic, îşi plesni palmele grele de coapsele celor doi 
infanterişti care stăteau lângă el. Amândoi se crispară atât 
de tare din cauza impactului, încât lacrimi le apărură în 
ochi. 


— Îi păpăm la cina, ha? Ospăţ cu zergi! Ha! Doar puneţi 
grămada asta de gunoi zburătoare la pământ înainte s-o 
desfac eu! 

Pilotul din carlinga sigilată din faţa calei de lansare nu 
avea cum să audă cererea, dar părea la fel de dornic să o 
îndeplinească. 

Nava pivotă perceptibil - Ardo ştia că aceasta era 
manevra de deblocare standard înainte de aterizare - şi 
motoarele gemură puţin diferit. O ultimă hurducătură, şi 
motoarele se opriră brusc. 

Doamna locotenent care se afla în faţa lui Ardo nu pierdu 
vremea să se deconecteze de la alimentarea navei de 
desant, reuşind să se elibereze înainte ca bara de asigurare 
să se ridice complet. Cu o mişcare dibace din mână făcu să 
îi coboare sacul de campanie din compartimentul de 
deasupra capului. Deja se mişca spre rampă când aceasta 
începu să coboare în spatele navei. Il întrecu până şi pe 
insular, care părea să fie şi el grăbit să se arunce în orice 
luptă putea. 

Ardo nu se grăbi, trăgând de combinezon pentru a-l 
elibera în locurile în care sudoarea îl lipise de corp. Mirosea 
schimbarea din atmosferă care deja sufla prin rampa 
deschisă. O adiere dureros de uscată goni umezeala 
mucegăită din compartimentul ca un furnal. Işi trase 
propriul sac de campanie de pe raft şi îi urmă pe ceilalţi 
care ieşeau clătinându-se prin spatele navei de desant. 

— Mişcaţi-vă fundurile aici, doamnelor, mârâi sergentul. 
N-avem toată ziua la dispoziţie! 

Aerul era fierbinte ca în cuptor şi uscat - mai uscat decât 
îşi amintea Ardo să fi respirat. Un vânticel tare purta 
căldura de cuptor în jurul lui. Transpiraţia i se evaporă 
aproape instantaneu când păşi pe asfaltul astroportului. 

Ardo privi încruntat în jur. 

Păşise în iad. 

Lumea era de un roşu ruginiu, colorat de nisipul care 
părea să îşi adauge nuanţa la fiecare clădire şi vehicul, 
indiferent de culoarea lor originală. Efectul era întărit de 
răsăritul de soare arzător care tocmai se desfăşura 


deasupra astroportului... 

Sau ce mai rămăsese din acesta. Aproape jumătate 
dintre cele şapte turnuri de control împrăştiate iniţial prin 
complexul întins erau în flăcări. Două dintre ele erau doar 
pietriş sfărâmat. Coloane de fum de la diferite alte focuri 
puteau fi văzute ridicându-se din clădirile astroportului. Alte 
coloane mai mari şi mai grăitoare se vedeau înălțându-se 
din districtul central al coloniei, la câţiva kilometri 
depărtare. 

Atunci auzi Ardo sunetul - un sunet mult prea cunoscut. 
Plutind spre el adus de vânt, auzi ţipetele, durerea, panica. 

Se întoarse brusc. În partea opusă a câmpului, aproape 
de terminalele de îmbarcare, zărea cordonul de infanterişti 
care înconjura sectorul Confederaţiei din astroport şi 
mulţimea agitată de după el. 

Nu! 

Amintirile îl inundară. Se afla încă o dată în piaţa coloniei. 
Sunetele ei îi umplură mintea. Ţipetele... Ţipetele e... 

— Nu mă lăsa singură! plângea ea. 

Cineva îl împinse cu putere pe Ardo din spate. 
Antrenamentul lui preluă conducerea şi el se rostogoli cu 
iscusinţă înainte de a se ridica iute în picioare, cu palmele 
pregătite de apărare şi atac. 

— Nu mai trage de timp, vierme, se răsti sergentul. Ce 
aştepţi - o primire oficială? Treci la cazarmă pentru 
instrucţie. E nevoie de tine imediat! 

Ardo se temea de cazarme mai mult decât de orice 
altceva din viaţa lui. Era ceva la ele care îi provoca repulsie, 
care îl zguduia până în adâncul sufletului de fiecare dată 
când auzea cuvântul. Era puţin ameţit, dar ştiu la ce să se 
aştepte chiar în timp ce rostea: 

— Nu, domnule sergent, eu nu pot... 

Sergentul doar îl dobori iar. 

— Bun venit pe Mar Sara, infanterist! Acum, mişcă! 

Se mişcă. Adunându-şi lucrurile, Ardo se alătură de restul 
grupului din nava de desant, în timp ce se îndrepta spre 
cazarma de la marginea asfaltului. Avea impresia clară că 
plutea împotriva curentului, toţi ceilalţi din bază se 


îndreptau spre exterior, către terminale. 

— Se pare că suntem echipa de curăţenie, mormăi Ardo 
pentru sine, încercând să nu se gândească la 
inevitabilitatea a ceea ce urma. Îşi ţinu ochii în pământ, 
refuzând să se uite la unitatea-cazarmă mobilă în formă de 
cutie chiar şi când intră în ea. Ridică privirea doar când 
ajunse înăuntru, stând cu ceilalţi în rânduri neregulate în 
înghesuita sală de desfăşurare din capul rampei de acces. 

Tic-ul era încă acolo cu ei, dăscălindu-i în felul său unic la 
fiecare pas. 

— Ştiţi mersul, băieţi şi fete! Lăsaţi-vă echipamentul şi 
dezbrăcaţi-vă... Şi înapoi direct aici, soldaţi! 

Ardo simţi un val de ameţeală inundându-l. Nu ura nimic 
mai mult decât cazărmile şi nu exista nimic în cazărmi pe 
care să îl urască mai mult decât ceea ce erau pe punctul de 
a-l forţa să facă. Işi spuse că făcea parte din slujbă, dar asta 
nu făcu faptul în sine să i se pară mai puţin revoltător. 

Ardo se lăsă mânat în camera alăturată a cazărmii - ca 
vitele la abator, se gândi el înfiorându-se - şi găsi un prici 
gol. Cel care numise acest loc casă se părea că plecase în 
grabă. Tot felul de gunoaie erau împrăştiate pe aşternuturi 
şi pe podea. Ardo se gândi că probabil t/c-ul de afară nu ar 
fi aprobat asemenea comportament dezordonat. Cu un 
oftat, tânărul infanterist începu să îşi dea jos cămaşa pătată 
de transpiraţie. Incercă să nu-i bage în seamă pe ceilalţi din 
jurul lui care se dezbrăcau. Erau prezenţi şi bărbaţi, şi femei 
- infanteriştii confederați erau pe deplin dispuşi să permită 
ambelor sexe să moară pentru ei - dar Ardo se ruşina 
întotdeauna profund de a fi gol în faţa bărbaţilor, cu atât 
mai mult a femeilor. Tânăr şi neexperimentat, i se părea 
dureros de jenant de fiecare dată când i se cerea atât de 
degajat să se dezbrace şi, de mai multe ori, fusese o sursă 
de amuzament considerabil pentru ceilalţi soldaţi. 

Ardo tremură când păşi înapoi în sala de desfăşurare. 
Căldura uscată îi răcea rapid transpiraţia pe care o mai 
avea pe spate. | se făcu rău fizic. Ştia ce urma. 

Incercă să îşi abată atenţia uitându-se la ceilalţi din 
încăpere. Abia ar fi recunoscut în faţa sa că motivele pentru 


care făcea asta erau ceva mai mult pătate de curiozitate 
puerilă. Cei mai mulţi dintre cei prezenţi erau bărbaţi, 
observă el - de fapt, un număr neobişnuit de mare. Chiar se 
întrebase pentru scurt timp cum trebuia să fi arătat 
doamna locotenent scoasă din armura ei de luptă. Ardo era 
cam surprins să observe că nu se afla printre ei. Oare ea 
era cumva scutită de această infamie? 

Două gărzi mari înarmate cu arme paralizante stăteau 
lângă tic. Între ele, o singură uşă ducea în camera 
întunecată de dincolo. Ardo închise ochii, încercând să se 
calmeze. T7/c-ul citea de pe un ecran portabil. 

— ... Alley... Bounous... 

Ardo nu putea gândi din cauza bubuiturilor din capul lui. 

— ... Mellish... Melnikov... 

Ardo făcu câţiva paşi înainte la auzul numelui său şi 
îngheţă. Picioarele refuzau să se mişte mai aproape de 
îngrozitoarea uşă întunecată. 

— Melnikov, ce dracu'...? 

Aveau să îl bage într-unul dintre tuburile acelea şi apoi 
coşmarul avea să înceapă. 

— Melnikov! 

Era ca un coşciug... un coşmar într-un coşciug. 

Nu se putea mişca. Cele două gărzi mai văzuseră asta de 
multe ori. Păşiră înainte nepăsătoare şi, cu cât mai multă 
duritate, îl ajutară pe Ardo să intre. 


Cădea şi nu se mai oprea. Nu ştia cum ajunsese aici. Era 
aici sau era în altă parte... altcineva? Se luptă să se 
concentreze la imaginile şi amintirile care îi pluteau prin 
minte, dar nu putu găsi o cale să le apuce. Se întindea după 
ele, disperat să le cerceteze, dar când încerca să le prindă 
se spărgeau ca bulele de aer în apă. 

Bule de aer... 

Putea respira apa. Tubul clar şi lung era plin cu apă 
respirabilă, încercase să fie curajos, chiar încercase, dar în 
final se panicase, ţipase şi se făcuse de râs. Nu le păsa, căci 
mai văzuseră asta de o mie de mii de ori. Mâinile lor aspre 
îi prinseră casca bine pe cap, îl împinseră în tub şi închiseră 


uşile ermetic. „Va trebui să-i facem o ajustare ăstuia”, îl 
auzi spunând pe unul dintre ei. Işi ţinu respiraţia cât de 
mult putu... 

Cât de mult putu... ce? 

La ce se gândea? La ce se gândea? 

Păr de culoarea lanurilor de grâu dansând în lumina 
soarelui de vară. Era o zi aurie... 

Palmele se loviră de laturile tubului transparent când 
ultimul suspin îi scăpă din plămâni. Implanturile se 
încărcară brusc în cască şi mintea îi explodă într-un milion 
de cioburi. 

Cioburile se prăvăliră în jurul lui. Bule de cioburi. 

Şcoala pentru costumul de luptă. Cum de uitase? 
Instructorul lui era un bătrân infanterist pe nume Carlyle. 
Petrecură săptămâni întregi acolo perfecţionându-şi tehnica 
- sau erau luni? Costumul de luptă era ca un vechi prieten. 
Părea să fi trăit toată viaţa cu unul... 

Costumul de luptă. Unde era asta? Când era? în timpul 
seminarului? lată-l pe fratele Gabittas care îl învăţa despre 
prăbuşirea anticilor şi păcatul mândriei. Pacea vine din 
interior, o recunoaştere bucuroasă a glasului pur al lui 
Dumnezeu vorbindu-i fiecărui om. „Să nu ucizi”, spune el, 
dar ridică o mitralieră gaussiană AGR - 14 în faţa clasei. 

„Uite, Ardo”, spune fratele, mergând unde stătea băiatul 
în spatele sălii. Îi înmânează arma automată de opt 
milimetri băiatului care nu fusese atent. „Altuia fă”, spune 
el când băiatul ridică arma. 

Băiatul dispare plutind în bulă, dar arma rămâne, netedă 
şi seducătoare. Acceleraţia magnetică a proiectilului la 
viteze supersonice cu forţă kinetică enormă utilizând o 
varietate de gloanţe fără cămaşă, de la uraniu sărăcit la 
cartuşe de infanterie cu vârf de oţel. Un alt prieten de 
demult, arma se întoarce pe dos, explodează, iar apoi se 
reasamblează în chipul tatălui său. 

„Întotdeauna vei fi fiul meu”, spune bătrânul, cu o 
singură lacrimă scurgându-i-se pe obraz. Ferma agricolă a 
familiei se întinde în spatele lui în lumina apusului. 
„Indiferent unde te duci sau ce faci... Intotdeauna vei fi fiul 


meu”. 

Sunt? Voi fi? 

Ardo se simţea mai bine acum. Fusese dezorientat când 
ieşise din tancurile de resocializare, dar acum avea capul 
limpede. 

Intotdeauna se simţea mai bine când purta costumul de 
luptă. Era un model CMC - 300 mai vechi, dar nu îl deranja. 
Folosea un model 300 de ani întregi şi îi venea foarte bine. 

Ardo stătea înghesuit umăr la umăr cu alţi infanterişti. În 
camera de lansare erau nişte lilieci de foc, dar şi soldaţi 
obişnuiţi. In puţinul spaţiu pe care îl avea, verifică legătura 
de alimentare dintre mitraliera lui gaussiană şi costumul de 
luptă. lubea mitraliera aceea; era arma lui preferată. 
Folosise o mitralieră gaussiană de aproape la fel de mulţi 
ani de când lucra cu costumul de luptă. 

Ardo ridică privirea. Lampa de plecare de deasupra trapei 
de ieşire tocmai se făcuse din roşie, verde. Un urlet se 
ridică dinspre infanterişti când uşa lunecă în lături într-o 
clipită. 

Totuşi, nu-i plăcea să plece. 

Fireşte că iubea cazarma. 


CAPITOLUL 3 
DEŞERT 


Ardo făcea parte dintr-o maree de infanterişti care se 
revărsa uniform din cazarmă într-o lume a haosului. 

O companie de infanterişti în costume autoportante se 
aşezase în formaţie în jurul secţiunii de astroport 
aparţinând Confederaţiei, încercuind unităţile militare. În 
spatele lor, Ardo vedea, în timp ce înainta iute pe asfalt, 
practic mii de colonişti lipiţi de cordonul de infanterişti. 
Bărbaţi, femei şi copii - o mulţime de oameni ţipând - se 
luptau cu disperare pentru a obţine un loc de plecare de pe 
planetă. 

Dincolo de ei, partea civilă a astroportului era cuprinsă 
de anarhie. Pe toată pista, cam o sută de nave spaţiale fie 
se chinuiau să se ridice de la suprafaţă, fie pluteau 
aşteptându-şi lansarea. Cel puţin de două ori mai multe se 
mişcau apatic dincolo de marcajele exterioare, lumina 
sclipind de pe fuzelajele lor lustruite. In mişcările lor se 
citea disperarea. Turnul de control părea să fi fost 
abandonat. Navele încercau să decoleze şi să aterizeze 
după bunul plac. Câteva transportoare pluteau lângă 
clădirea terminalului, căutând un loc să coboare la sol, dar 
mulţimea înnebunită nu voia sau nu putea să le facă loc. 
Rămăşiţele încă în flăcări a cel puţin şase nave zăceau 
împrăştiate pe terenul astroportului. Piloții care încă zburau 
păreau să nu le dea nicio atenţie. Ca moliile în jurul unei 
flăcări, erau atraşi de sumele exorbitante pe care le puteau 
cere oricui reuşea să urce la bord. Temându-se pentru 
siguranţa lor şi a navelor lor, nu voiau decât să vină şi să 
plece cât mai rapid posibil. 

Dacă toată lumea încearcă atât de mult să iasă de aici, 
de ce se chinuie Confederaţia atât de mult să mă bage aici? 
se întrebă Ardo. Răceala muşcătoare, îngrozitor de 
neplăcută din stomac reveni. Nici nu-i ştiu pe oamenii ăştia. 


Nici nu ştiu pe ce planetă sunt! Ce caut eu aici? 

Ştia la ce transportor era repartizat - încă o navă de 
desant - şi se trezi ţâşnind către el împreună cu două 
grupuri de infanterişti. Fiecare dintre ei ştia unde trebuia să 
se prezinte. Aşa se întâmplă că plutonul lor se formă 
aproape ca printr-o vrajă magnetică. Ardo îşi dădu seama 
că alerga în spatele doamnei locotenent pe care o văzuse 
cu o zi în urmă. Lângă el era uriaşul şi negriciosul insular 
îmbrăcat în probabil cel mai mare costum blindat 
autoportant din câte văzuse Ardo vreodată, îl recunoscu 
drept un costum greu de luptă CMC - 660, împreună cu 
rezervoare pentru generarea de plasmă pe spate. Aşadar, 
locuitorul insulelor era un liliac de foc, se gândi Ardo: una 
dintre acele unităţi cu aruncătoare de foc de plasmă care 
uneori erau la fel de periculoase pentru operatorii lor ca şi 
pentru duşman. Alţi câţiva îi urmau, inclusiv un singur 
tehnician într-o uniformă uşoară. Unde se ducea el, se 
gândi Ardo. În vacanţă? 

Mugetul navelor orbitale care se ridicau tot timpul de pe 
platformele din jur nu scădea entuziasmul pilotului navei de 
desant şi nici nu îi acoperea pe deplin cuvintele ascuţite. 

— Veniţi, băieţi şi fete, tineri şi bătrâni! ţipă el, rostind 
cuvintele ca un herald de bâlci. Veniţi să vedeţi cel mai 
mare spectacol din univers! Coloniştii locali fug să îşi 
salveze vieţile! Veniţi să vedeţi cum guvernul se prăbuşeşte 
chiar sub ochii voştri! Priviţi manifestări de panică 
nemaiîncercate de omul civilizat! Pe aici! 

Ardo îşi croi drum spre nava de desant. Pârâitul rafalelor 
de mitraliere gaussiene sfâşie aerul lângă cordonul de 
infanterişti. Ardo se crispă, încercând să nu se gândească la 
ce însemna asta. 

— Cutter! strigă doamna locotenent când ajunseră la 
rampa de urcare în navă. 

— Da, să trăiţi! făcu insularul mătăhălos. 

— Încarcă-i pe pifanii ăştia în cinci minute. Vocea ei 
fermă se auzea chiar şi peste zarva revoltei care avea loc 
peste tot în jurul lor. Avem o treabă de făcut. li pregătesc 
eu cum ajungem la centru. 


— Da, să trăiţi! Aţi auzit! Faceţi un şir. 

Micul grup se alinie. Cutter începu să înainteze pe lângă 
ei, asigurându-se că toată lumea avea echipamentul 
pregătit pentru transport. 

Pilotul se sprijini de trenul de aterizare al navei de desant 
şi rânji. 

— In regulă, doamnelor! Cutter se simţea tare bine. 
Ocupaţi-vă locurile înăuntru. Să mergem! 

Ardo îşi ridică sacul şi înaintă, privind bănuitor emblema 
desenată pe laterala navei. 

— Scorpia Valkirie? 

— Aşa-i, amice, răspunse pilotul cu îngâmfare. Se spune 
că dacă ai avut o Valkirie, nu mai vrei să călăreşti altceva! 
Ai nimerit unde trebuie... sau unde nu trebuie, dacă mă 
înţelegi. 

Pilotul slab avea cel mai ciudat păr din câte văzuse Ardo. 
Ţepi de un albastru-strălucitor radiau din capul lui în conuri 
ascuţite, zonele dintre ei fiind rase cu atenţie. Din silueta lui 
firavă părea să iasă în afară doar braţe şi picioare, o 
sperietoare de ciori îmbrăcată în combinezon de zbor, cu un 
zâmbet răutăcios care părea să-i înconjoare jumătate de 
cap. 

— Tegis Marz îmi zice. Sunt îngerul Morţii pentru voi, 
băieţi, la periferie. Mă bucur să vă servesc. Dacă aveţi 
nevoie de ceva - inclusiv să vă salvez fundurile - la mine 
veniţi. 

— E un coşciug zburător şi nu mă sui în el. 

Tegis se întoarse către vocea care venea chiar din 
spatele lui Ardo. Era tehnicianul. Ardo nu îşi amintea să îl fi 
văzut în transportul care îi adusese pe planetă; tipul trebuie 
să fi fost acolo de mai demult. 

— Nici măcar nu pot să mă uit la ea! spuse omul în 
uniformă simplă. 

Avea un trup zvelt, dar cu faţa netedă şi îşi purta părul 
tăiat scurt. 

Era atât de curat, încât probabil că scârţâia când păşea. 

— Gunoiul ăsta abandonat nici măcar nu merită să fie 
numit gunoi abandonat! 


Tegis se ridică de pe trenul de aterizare şi mâărâi 
ameninţător. 

— Băi, rahat de câine! Nava asta e o minunăţie! Nu mai e 
una ca ea în toată flota! 

— Asta pentru că restul flotei e cel puţin în vreun fel 
reparat! 

— Retrage-ţi cuvintele, Marcus! 

— Nici să nu te gândeşti, Tegis! 

— Te urci în nava asta acum! 

— Nici dacă ar fi ultima de pe piatra asta! Aş avea mai 
multe şanse dacă aş sări dând din mâini de pe o stâncă 
decât în cazanul ăsta zburător. Când o să te maturizezi şi o 
să-ţi iei şi tu o navă adevărată? 

Cu un țipăt înfuriat, Tegis sări la tehnician. Căzură la 
pământ, rostogolindu-se în timp ce se pocneau. Praful roşu 
se ridică în jurul lor în timp ce se încăierau; o agitaţie de 
braţe şi picioare. Două pisici vagaboande ar fi trebuit să se 
chinuiască mult să obţină o bătaie mai urâtă. 

Ardo rămase pe loc, uluit. Era aproape de râs. 

Cutter se vâri între ei şi îi despărţi. 

— Domnule Jans, cred că doamna locotenent v-a spus să 
vă urcați echipamentul la bord. Cred că acum ar fi un 
moment bun să o faceţi. 

Tehnicianul, roşu la faţă, continuă să lovească în gol 
înspre pilotul navei de desant. Cutter îl scutură vârtos, mai 
să-i spargă dinţii din gură. 

— Nu-i aşa? repetă Cutter. 

Marcus Jans încetă să se mai zbată. 

— Da. Cred că da. 

Cutter se întoarse încet către Tegis Marz. Vârfurile ţepilor 
de păr ai pilotului încă tremurau de furie. 

— Şi tu n-ai o navă de condus? 

— Mda, răspunse Tegis, încă fierbând. Şi e o navă a naibii 
de bună! 

— Atunci, cu tot respectul, domnule, poate că ar trebui 
să începi să o conduci. Zâmbetul lui Cutter era atât de plin 
de dinţi, încât părea că ar fi putut mânca următoarea 
persoană care l-ar fi contrazis. Am un motiv să fiu aici şi nu 


vreau să stea nimeni între mine şi locul în care doresc să 
ajung. Şi, chiar acum, tu stai în calea mea... domnule. 

Tegis se înmuie. 

— Atunci... o să ridic de la sol această maşinărie 
minunată. 

— Aşa să faci. Mulţumesc, domnule, zise Cutter 
împingându-i în lături pe fiecare dintre ei atunci când le 
dădu drumul. 

Impleticindu-se puţin, fiecare dintre foştii combatanți 
găsi câte ceva foarte interesant pe pământul de la 
picioarele lui, în timp ce se depărtau pentru a-şi vedea de 
treburile lor în altă parte. 

Ardo expiră cu un oftat. 

— Dar tu, soldat, spuse Cutter întorcându-şi pentru prima 
dată ochii negri către Ardo. Ai de gând să-mi stai în cale? 

— Nu, domnule, răspunse Ardo, regretând că nu reuşise 
să evite mai mult timp să atragă atenţia insularului. 

Bărbatul mare rânji iar. Era ceva diabolic de jucăuş şi, în 
acelaşi timp, periculos în acel zâmbet. 

— Nu, amice, eu nu sunt „domn”. Palma înmănuşată pe 
care o întinse era enormă. Fruntaş Fetu Koura-Abi, dar 
toată lumea îmi zice Cutter. 

— Fruntaş Ardo Melnikov, răspunse el, recunoscător că 
sistemele din mănuşă reuşiră să amortizeze ceea ce altfel 
ar fi fost o strângere de mână schiloditoare. Mă bucur să te 
cunosc. 

— Minti, rânji Cutter binevoitor. 

— Aproape, răspunse Ardo. 

Uriaşul îşi dădu capul pe spate şi râse din suflet. 

— Bun aşa! la-ţi echipamentul. Vreau să ajung acolo 
unde pot să ard ceva! Ţi-a plăcut spectacolul? 

Ardo îşi ridică şi el echipamentul şi începu să înainteze pe 
rampa navei de desant. 

— Ce? Ah, adică pilotul şi tehnicianul? 

— Sigur! răspunse Cutter ţinându-şi propriul sac cu 
uşurinţă pe umăr cu o singură mână. Intotdeauna e 
distractiv să vezi cum se încaieră fraţii. Cele mai bune 
momente pe care le-am avut eu au fost cu fraţii mei... 


Ardo se întoarse. 

— Adică... cei doi sunt... 

— E evident. Cutter zâmbi, dându-i un brânci jucăuş lui 
Ardo în hamul de salt, făcându-l aproape să i se taie 
răsuflarea. Nu poţi să ascunzi legăturile astea între fraţi. 

Dintr-odată, Cutter se cutremură. Ardo văzu cum gânduri 
negre trecură pe faţa bărbatului. Ţipând pe neaşteptate, 
Cutter se întinse şi apucă inelul de închidere al căştii lui 
Ardo, apropiindu-i faţa de a lui. 

— De aia sunt aici, Melnikov. Fraţii mei sunt pe undeva, 
pe bila asta de praf roşu, muncind în fermele de umiditate 
din deşert. O să-i găsesc, Melnikov, sau o să-i răzbun cu 
focurile ladului. Mă înţelegi, Melnikov? Ai de gând să-mi stai 
în cale, Melnikov? 

Ardo se uită calm la privirea agitată a lui Cutter. 

Ochi pentru ochi, se gândi Ardo. Apoi, /lubeşte-i pe cei ce 
te urăsc. 

— Ardo, răspunse el încetişor. Poţi să-mi spui Ardo, dacă 
vrei. 

Mugşchii feţei lui Cutter zvâcniră. 

— Ce? 

— Mă cheamă Ardo. Sper că îmi dai voie să îţi spun 
Cutter, pentru că nu cred că ţi-am reţinut numele întreg de 
prima dată. 

Cutter slăbi strânsoarea. Un zâmbet îi trecu pe buze. 

— Sigur, Ardo. Îmi place de tine. Poţi să-mi spui Cutter, 
amice. Deci, bănuiesc că eşti în spatele meu, ha? 

Cât mai în spate posibil, se gândi Ardo, dar cu voce tare 
zise: 

— Până la capăt, Cutter. 

Dintr-odată, sistemele hidraulice gemură. Rampa de la 
pupa se ridica rapid. Cutter îşi desfăcu strânsoarea, îşi 
recăpătă uriaşul zâmbet de pisică de Cheshire şi păşi în 
spate la peretele opus. Tocmai se chinuia să intre în hamul 
lui de salt, când locotenenta intră în cala pentru personal. 

— În regulă, fiţi atenţi, spuse ea cu o puternică voce 
gravă. Sunt locotenent L. Z. Breanne. Sunt ofiţerul vostru 
de comandă pentru această misiune. 


— Ooh! l-auziţi, băieţi, avem o misiune! 

Locotenentul Breanne continuă, cu glasul egal şi 
autoritar: 

— Nu avem mult timp. l-am dat pilotului coordonatele la 
care să ne lase şi ar trebui să ajungem în poziţie la LZ cam 
în treizeci de minute. 

— Cu cincisprezece zile în urmă, staţiile coloniştilor izolaţi 
au început să amuţească. Investigaţiile iniţiale au avut ca 
rezultat pierderea  plutoanelor de recunoaştere. O 
recunoaştere în forţă acum zece zile a confirmat că această 
planetă a fost infestată cu ceea ce acum numim zergi... 

— Zergi, băieţi! Alley zâmbi. 

— Mă scuzaţi, doamnă, dar ce e un zerg? pufni Mellish. 

— O nouă specie de formă de viaţă extraterestră. Nu 
ştim prea multe despre ei deocamdată... 

— Aduceţi grătarul! clămpăni Cutter. 

Breanne îi ignoră deocamdată. 

— Având în vedere răspândirea acestor zergi - sau ce-or 
fi ei - pe toată planeta, Confederaţia a stabilit să îşi retragă 
bunurile de pe Mar Sara... 

— Hei, Confederaţia îşi apără „bunurile”! pufni Marcus. 

Râsete izbucniră în cabină. 

— Gura, Jans, sau eu cu mâna mea te bag într-un sac. 

Breanne vorbea serios şi nu era nici măcar o persoană în 
compartiment care să creadă astfel. 

— Misiunea noastră are trei părţi: mai întâi, menţinem 
poziţia în buncărul de la trei-nouă-doi-şapte în sprijinul 
evacuării confederate; doi, misiune de recunoaştere a 
activităţii inamice dincolo de acea poziţie şi, în final, luăm 
un fleac pe care comandamentul l-a pierdut pe drum. Asta-i 
tot. 

— Hm, doamnă locotenent, întrebă Cutter, ce fel de... 
fleac? 

— O să ştii când îl văd, Cutter, zise Breanne. La bord veţi 
găsi un ataşament-scaner pentru costumele voastre. A fost 
precalibrat ca să găsească ţinta. Nu ştiu care este ţinta, iar 
pe voi nu vă interesează. Dar dacă o găsim, e biletul nostru 
de plecare de pe piatra asta. Vă spun mai multe după ce ne 


ocupăm poziţiile. Asta-i tot. 

__ Breanne se întoarse şi îşi ocupă locul în hamul ei de salt. 
Incă o dată, Ardo se trezi faţă în faţă cu femeia, acum 
comandanta lui. 

— Mă iertaţi, doamnă locotenent, rosti Ardo. Motoarele 
navei de desant începeau să prindă viteză. 

— Ce e, soldat? Breanne se uită la el cu ochi reci ca 
oţelul. 

— Aţi spus că trebuie să asigurăm evacuarea 
personalului şi a echipamentelor Confederaţiei? 

— Da, asta face parte din misiune, răspunse ea peste 
zgomotul tot mai puternic. 

— Dar coloniştii, ce se întâmplă cu ei? strigă Ardo peste 
uruit. Suntem aici să asigurăm şi evacuarea lor? 

Dacă Breanne avea un răspuns, nu se obosi să îl dea. 
Poate că zgomotul motoarelor era prea mare acum. Poate 
că ea pur şi simplu nu avea ce să răspundă. 

Ardo se lăsă iar în hamul de salt şi se gândi cu groază la 
următoarele treizeci de minute. Închise ochii pentru o clipă 
şi văzu cu mintea ruinele astroportului Mar Sara făcându-se 
mici dedesubt. Prin duruitul care zgâlţâia fuzelajul, ar fi 
putut jura că auzea ţipetele miilor de oamenii disperaţi să 
scape. 

| se păru că vede faţa lui Melani printre ei. 


CAPITOLUL 4 
LITTLEFIELD 


Ardo zbura peste o lume de rugină. Versanții goi ai 
munţilor din depărtare erau ruginii. Faliile săpate în pământ 
erau ruginii. Chiar şi mahalalele oraşului coloniştilor erau 
acoperite de un strat de rugină. Doar cu câteva zile în 
urmă, acele clădiri erau ocupate, iar praful fin care plutea 
peste lumea aridă era ţinut cu sârguinţă la distanţă. Acum, 
planeta nu pierdea vremea să îşi recâştige suprafaţa. 

Pe toate acestea, Ardo le trăia prin intermediul 
costumului de luptă. Era conectat la mufa de alimentare 
principală a navei de desant care îi transmitea şi un flux de 
date continuu pe care el le putea configura oricum îi 
plăcea. Comutase sistemul de senzori pe extern şi, 
instantaneu, vehiculul dispăruse în jurul lui. Plutea singur 
peste peisaj, sistemul de afişaj intern mascând automat 
nava de desant din jurul lui şi pe toţi cei din ea. Era o 
pasăre care zbura pe focul de plasmă fierbinte ce ţâşnea în 
urma lui. 

Mahalalele oraşului central rămaseră iute în urmă. 
Dedesubt era un pustiu plin de cratere şi de cicatrice negre 
de la bătăliile care avuseseră loc aici. Masacrul împrăştiat 
al încleştărilor disperate puncta terenul sfărâmat. Ici şi colo, 
câte o epavă de motoglisor Vultur şi sute de cargoboturi 
civile formau petale de floare din metal negru, răsucit. 

Ardo plutea pe cer deasupra a toate acestea şi se 
minuna. Unde erau tancurile de asalt, artileria mobilă, 
păşitorii Goliat? Tot ce putea vedea sub el era doar 
armament uşor şi gunoaie ale milițiilor locale. 

Mai important, unde erau trimişi dacă lupta de dedesubt 
fusese deja pierdută? Ardo se uită în faţă. Zborul îi 
încetinea în timp ce cobora către un avanpost format dintr- 
un complex de buncăre şi o zonă de aterizare aflată chiar în 
interiorul perimetrului. 


— Scoate-ţi capul, soldat, răsună în sistemul de 
comunicaţii vocea tăioasă a doamnei locotenent Breanne, e 
timpul să debarcăm. 

Nava de desant se materializă în jurul lui aproape 
imediat atunci când schimbă punctul spre care îşi îndrepta 
atenţia. Locotenentul Breanne se uita fix şi rece în vizeta 
lui. 

— Da, să trăiţi, răspunse Ardo repede. Gata, să trăiţi! 

Breanne nu îi oferi decât o scurtă privire, apoi se întoarse 
să se adreseze plutonului. Glasul ei acoperi geamătul 
motoarelor. 

— Suntem aici cu un motiv, băieţi şi fete! Să ne facem 
treaba şi să ieşim. Clar? 

— Să trăiţi! Da, să trăiţi! lătrară toţi ca unul. 

— Aveţi zece minute de la aterizare să vă găsiţi priciul şi 
să vă aranjaţi echipamentul. Apoi veniţi să îmi daţi raportul 
în faţa buncărului de comandă pentru a fi trimişi imediat pe 
teren. 

Locotenentul Breanne întinse două degete lipite între ele 
în timp ce arăta spre infanteriştii din jurul ei. 

— Cutter, Wabowski, voi doi veţi pregăti cat-cinci liliac de 
foc. Restul vă pregătiţi pentru recunoaştere în forţă, 
configuraţie cat-trei. 

Ardo făcu verificarea pentru categoria-3 într-o clipă: 
armura auto-portantă, mitraliera gaussiană Impaler cu 
muniţie de infanterie, fără echipament de teren... rapizi şi 
gata pregătiţi pentru orice. De asemenea, asta însemna că 
nu se vor depărta prea mult de tabără. Până la urmă, părea 
o după-amiază plăcută. 

Locotenentul Breanne se opri un moment în timp ce se 
uita prin cala plină de membri ai plutonului ei. Ardo se 
întrebă la ce se gândea ea. 

— Întârziaţi un minut, în al doilea nu mai respiraţi. Clar? 

— Să trăiţi! Da, să trăiţi! 

Nava de desant se zgudui dintr-odată, aterizând dur. 
Breanne se prinse imediat de un mâner, apoi îşi închise 
vizeta costumului. 

Trecuse de rampa de ieşire care cobora înainte ca 


aceasta să atingă pământul. 
x kx * 


Ardo încercă să treacă prin trapa cazărmii, dar se simțea 
atât de zăpăcit. Parcă nu reuşea să se concentreze prea 
bine nici măcar la sarcinile simple. Sacul de campanie i se 
prinsese undeva în cealaltă parte a cadrului în timp ce 
încerca să intre în cazarmă. Roşi la chicotelile care 
izbucniră pe şirul dublu de priciuri. II făcură să încerce mai 
tare, dar furia şi ruşinea reuşiră cumva să îl împiedice să 
întoarcă sacul în direcţia potrivită. Mintea părea să îi fi 
intrat într-o buclă îngrozitoare - înțelegând ce făcea greşit, 
dar nereuşind să corecteze. 

— Încet, soldat, zise un infanterist mai bătrân de pe patul 
lui de sus. Stai să îţi dau o mână de ajutor. 

— Nu te deranja, domnule, mormăi Ardo. 

O parte din el era convinsă că bătrânul încerca doar să îl 
facă şi mai rău de ruşine. 

Bătrânul infanterist pufni, apoi cobori de pe prici. 

— Uite, puştiule, nu-i nicio problemă. Uneori trebuie să 
laşi lucrurile mai uşor şi se rezolvă singure. Tu te chinui 
prea rău. 

Soldatul îi puse cu blândeţe mâna pe umăr lui Ardo. 

Acesta îşi trase braţul mânios. Armura îi apără cotul când 
acesta se izbi de peretele metalic şi lăsă o adâncitură 
destul de mare, dar şocul ei îi amorţi mâna. Sacul de 
campanie căzu la podea cu un zăngănit dezordonat. 

Bătrânul infanterist clătină din cap şi zâmbi. Ardo abia 
dacă îl vedea din cauza durerii ameţitoare şi a ruşinii. Avea 
păr cenuşiu ca fierul, în şuviţe lungi şi neîngrijite şi o barbă 
uşor încărunţită. Ochi negri sfredelitori priveau de pe o faţă 
strâmbă şi plină de cicatrice. Ardo bănui că omul se 
îndrepta spre patruzeci de ani, deşi faţa lui distrusă nu îi 
oferea nicio certitudine. Totuşi, acea figură sucită continua 
să îi zâmbească lui Ardo, întinzându-şi mâinile cu palmele 
desfăcute, într-un gest de predare. Apoi, încetişor, omul se 
întinse prin trapă şi trase sacul în compartiment, punându-l 
în faţa lui Ardo. 

— Uşor, frate, zise el. Se pare că tocmai ai ieşit din tancul 


de resocializare. Astea pot să te zăpăcească bine pentru o 
vreme. 

Ardo abia dădu din cap pleoştit. Senzaţia electrică din cot 
îi scădea. 

— Jon Littlefield, spuse infanteristul întinzând o mână 
mare, aspră şi bătătorită. 

Ardo clipi. Ceva din străfundurile minţii striga la el din 
depărtare, dar el nu înţelegea ce spunea. Gândul de a fi 
numit „frate” îl făcea cumva să ameţească. 

Amintirile săreau şi ricoşau în mintea lui, într-o cascadă 
uluitoare. 

— Frate Melnikov! 

Conducătorul lui din copilărie zâmbea sclipitor în lumina 
răsăritului... 

Glasul tatălui său: 

— Cu totii sunt frati în ochii lui Dumnezeu, fiule. Fratii nu 
se omoară între ei... 

— Frate? Ardo clipi în timp ce vorbea, încercând să se 
stăpânească. 

— Sigur. Jon îşi trase nasul. Cu toţii suntem fraţi aici... 
fraţi de arme, fraţi de luptă. Recunoaşte, soldat, aici nu ne 
avem decât pe noi. 

Fața care se depărta a lui Melnni, contorsionată de 
groază în timp ce zergii o târau sângerând prin iarba pieţei. 

— Da... fireşte, zise Ardo, uitându-se în lungul culoarului. 
Doar pe noi ne avem. 

Jon Littlefield ridică iscusit sacul şi îl aruncă pe patul de 
sub al lui. 

— Stai liniştit, fiule. Am fost „iute” aproape toată viaţa 
mea de infanterist. Stai pe lângă mine, băiete, şi o să te 
descurci. O să îţi punem ordine în cap şi o să te simţi mai 
bine imediat. 

Ardo se uită fără expresie la Jon Littlefield. Dacă omul 
avea vreo treizeci de ani, atunci era bătrân... mai bătrân 
decât orice infanterist îşi amintea el să fi văzut. Mai văzuse 
oameni bătrâni, desigur, pe Bountiful. Patriarhii coloniei 
erau cu toţii bătrâni cu părul cărunt. Işi amintea că toţi 
păreau aşa de înţelepţi. Pe atunci era liniştitor să ai 


conducători care supravieţuiseră atât de mult. Aveau o 
înţelepciune proprie, nu una împrumutată. Acum, dacă 
stătea să se gândească, Littlefield era cam cel mai bătrân 
om din câţi văzuse printre infanterişti şi care nu era cel 
puţin colonel. 

„Bătrân la treizeci de ani” nu era pe niciunul dintre 
afişele de recrutare. 

De ce îmi pasă? se gândi Ardo. Nu m-am înrolat pentru 
planul de pensie. Le sunt dator zergilor pentru ce au făcut 
şi dacă mă răzbun înainte să mă ia şi pe mine, cu atât mai 
bine. 

Cutter îşi strecură cu dibăcie statura enormă prin trapă. 
Corpul lui aproape că umplea spaţiul dintre Ardo şi 
Littlefield. 

— Ei, sergent Littlefield! Sarcasmul şi disprețul erau 
evidente în glasul lui Cutter, în timp ce se uita de sus la 
infanteristul mai bătrân. Nu era căpitan Littlefield când am 
servit ultima dată împreună, domnule? 

Ardo rămase şocat o clipă de faptul că un soldat putea fi 
atât de lipsit de respect faţă de un ofiţer, chiar şi de un 
subofițer. 

Se părea că Jon alese să ignore pur şi simplu insulta şi 
răspunse zâmbind. 

— Mă bucur să te văd în plutonul meu, soldat. Aţi face 
bine să vă grăbiţi cu toţii. Doamna locotenent Breanne este 
nervoasă şi nu se opreşte până nu varsă nişte sânge de o 
parte sau de alta. Aveţi configurația, aşa că să ne pregătim 
şi să ieşim! 


CAPITOLUL 5 
MISIUNE IN DESFAŞURARE 


Vântul bătea pe terenul stâncos şi pustiu. Ardo aproape 
simţea firele de nisip înfigându-se în articulațiile costumului 
de luptă autoportant. Plutonul stătea în poziţie de drepţi. 
Dacă măcar s-ar fi gândit să facă o mişcare, Ardo era sigur 
că Breanne ar fi avut grijă să fie ultima. 

Deşi costumul de luptă îi controla cu atenţie temperatura 
corpului pentru a o menţine la un nivel de vârf al 
performanţei, simţea un pârâiaş de transpiraţie care începe 
să îşi croiască drum printre omoplaţi spre scobitura 
spatelui. Poate că sergentul Littlefield avea dreptate. Poate 
că ceva încă era amestecat în capul lui după resocializarea 
de la astroport. li era niţel cam greu să se concentreze şi 
avea o senzaţie prevestitoare care părea să plutească la 
graniţa gândurilor conştiente. Tatăl lui numea adesea 
aceste emoţii „chemările Spiritului”, acea voce mică şi 
liniştită care vine la oameni pentru a le oferi îndrumare 
divină, „ia aminte la acea voce”, spusese tatăl lui, şi nu te 
va conduce niciodată greşit". 

Unde fusese avertismentul acelui Spirit când zergii îi 
sfâşiaseră părinţii bucată cu bucată? 

Un junghi de durere tăioasă şi orbitoare îi străfulgeră 
ochiul drept. Ardo se crispă când un val de greață îl urmă. Îi 
trecu prin minte imaginea lui împrăştiindu-şi tocana de la 
micul-dejun pe vizeta costumului de luptă. Litt/efie/d a spus 
că o să treacă, se gândi Ardo în timp ce se lupta să îşi 
recâştige echilibrul mental. Aşteaptă o clipă şi o să fie bine. 

Incercă, în schimb, să se concentreze la locotenentul 
Breanne. Stătea în faţa lor, câmpul polarizat al căştii ei 
bulbucate fiind intenţionat oprit pentru ca toată lumea să îi 
poată vedea figura în timp ce vorbea. Toţi cei din pluton 
stăteau băţoşi cu faţa înainte. Nimeni nu voia să rişte să îşi 
intersecteze privirea cu a Breannei în timp ce trecea printre 


ei. 

— Când toată lumea se retrage, ne trimit pe noi aici, 
frumoasele mele, răsuna glasul locotenentului Breanne în 
faţa lor, doar puţin distorsionat de casca pe care o purta. 

Augumentatoarele aural-direcţionale din costume făceau 
ca sunetele transmise şi cele din exterior să pară că vin din 
direcţia din care erau emise. 

— Întreaga forţă confederată sare de pe suprafaţa pietrei 
asteia. _ 

Dar coloniştii, cu ei cum rămâne? se gândi Ardo. /i 
părăseşte Confederația şi pe ei? 

— Înainte să ne alăturăm fraţilor noştri în abandonarea 
planetei ăsteia pline de praf, avem o treabă de făcut. 

— Mor de nerăbdare să ard ceva, doamnă! o întrerupse 
Cutter entuziasmat cu o voce milităroasă, clară. 

Drept răspuns, Breanne zâmbi ca un lup. 

— O să ai o grămadă de prăjit cu jucăria aia a ta înainte 
să terminăm, domnule Koura-Abi. Totuşi, aş sugera să ne 
facem mai întâi treaba pe care o avem şi să plecăm de pe 
piatra asta cât mai putem. 

— Să trăiţi! Da, să trăiţi! Cutter părea un pic dezamăgit. 

— Noua voastră casă - dacă era vreunul dintre voi curios 
- este complexul de buncăre 3847. Cu o săptămână în 
urmă era un avanpost. Oamenii îi spuneau Scenic, 
Dumnezeu ştie de ce. Ne aparţine în totalitate acum. 
Bucuraţi-vă de ea cât mai puteţi, pentru că nu am de gând 
să stau aici nicio clipă în plus de cât suntem nevoiţi pentru 
această misiune. 

— Există o veche aşezare de colectare pe fundul unui 
crater de impact la nord-est de aici. Mai e o groapă de 
gunoi numită Oază cam la trei kilometri depărtare pe o rază 
de treizeci şi cinci de grade de la transmiţătorul de 
comandă.  Reglaţi-vă emiţător-receptoarele pe aceste 
coordonate. Căpitanul Marz aici de faţă - pilotul se îndreptă 
privind printre gene în praful ridicat de vânt, reuşind să dea 
din mână într-un gest de identificare fără tragere de inimă - 
ne va oferi acoperire din aer şi ne va îndruma. _ 

— Acoperire din aer? Era Sejak, puştiul cel tânăr. Intr-o 


navă de desant? 

— Scorpia a fost dotată cu un receptor special, domnule 
Sejak, pentru, a ne ajuta să localizăm chestia pe care o 
căutăm. Ai vreo problemă cu asta, domnule? 

Tonul vocii ei ar fi putut să îngheţe vizeta lui Sejak din 
interior. 

— Nu, să trăiţi! 

— Găsim chestia asta, ne retragem şi o luăm cu noi. 
Rapid şi curat. Smith-puun va conduce primul pluton de 
Vulturi cu Bowers, Fu, Peaches şi Windom. Littlefield? 

— Da, să trăiţi! Vocea bătrânului infanterist răsună cu 
putere în casca lui Ardo. Littlefield stătea chiar lângă el. 

— Tu iei Plutonul Doi - acesta va fi cu Alley, Berneilii, 
Melnikov şi Xiang. Cutter şi Ekart vă vor oferi foc greu de 
acoperire în lilieci de foc. 

Reţinu cât de bine putu numele celor din plutonul lui. 
Bernelli, Xiang şi Ekart îi erau necunoscuţi. Dacă aveau 
nevoie de un conducător de pluton, totuşi, Littlefield îi 
dădea mai multă speranţă decât ar fi avut altfel. 

— Să trăiţi! Da, să trăiţi! lătră Littlefield cu entuziasm. 

Breanne abia dacă îl luă în seamă. 

— Jensen, tu eşti şeful celui de-al treilea pluton. Adică 
Mellish, Collin, Il'sson şi M'butu. Wabowski vă oferă sprijin 
cu liliacul de foc. 

— Da, să trăiţi, răspunse Jensen fără mare entuziasm. 

Ardo spera că omul lupta mai bine decât vorbea. Arăta 
de parcă era gata să adoarmă în picioare. 

— Nava de desant va zbura oferindu-ne acoperire 
aeriană şi ajutor în detectare până când ne luăm prada. 
Apoi o tăiem şi plecăm de pe piatra asta. Întrebări? Când o 
spunea Breanne era o provocare, nu o invitaţie. 

Ardo nu se putu abţine. Făcu un pas înainte şi salută în 
timp ce vorbea. 

— Să trăiţi! Da, să trăiţi! 

— Da, domnule... Melkof, nu? 

— Melnikov, să trăiţi. Permiteţi să raportez, să trăiţi! 

— Care-i întrebarea, Melnikov? 

— Ce căutăm, să trăiţi? 


Locotenentul Breanne îşi luă ochii de la el, privind în 
depărtare. 
— O cutie, soldat. Doar o cutie. 


Ardo se simţea minunat. Îi plăcea să alerge în costumul 
autoportant. Părea lipsit de efort să gonească pe teren. 
Kilometrii alunecau pe sub el, praful de culoarea somonului 
ridicându-se în urma lui şi a însoţitorilor săi. 

Comută vizeta costumului de luptă în modul de navigaţie. 
Oriunde se uita, vizeta supraimpunea harta terenului din jur 
şi etichetele celor mai importante repere. In ciuda a ceea 
ce spusese Breanne, Scenic fusese numit adecvat (n.tr.: în 
limba engleză, „scenic” înseamnă „pitoresc). Principala 
sarcină a aşezării fusese să întreţină staţia de pompare 
superioară pentru ţevile apeductului care urca dinspre 
oază. Astfel, era situată pe panta abruptă care marca 
marginea Bazinului - rămăşiţele unui crater de impact 
major care spărsese magnific o porţiune lungă din 
suprafaţă. Resturile buzei craterului se erodaseră cumva în 
decursul timpului. Vizeta lui eticheta vârfurile ascuţite din 
stânga lui ca „Peretele de stâncă" şi, jenant de potrivit, pe 
cel din stânga drept „Sfârcul lui Molly". Craterul era un 
teren sterp, ca mare parte din întreaga planetă Mar Sara, 
dar în neregularităţile lui exista o frumuseţe înţepenită care 
încânta ochiul lui Ardo. 

Un drum cobora şerpuind în serpentine panta abruptă a 
marginii craterului. Ardo zâmbi iar la gândul vehiculelor 
locale care se răsuceau chinuit pe drumul înşelător înainte 
de a ajunge pe fundul văii. Infanteriştii nu se împiedicau de 
astfel de slăbiciuni. Intregul lui pluton sărise peste 
marginea abruptă a dealului şi galopase drept spre fundul 
craterului. Costumele de luptă erau create să facă faţă la 
mult mai multe greutăţi decât o rostogolire pe un versant 
de stâncă. lar infanteriştii din ele, se gândi el cu isteţime, 
erau mai duri decât costumele pe care le purtau. 

— Hybris... Era glasul tatălui său. Mânaria vine înaintea 
unei prăbuşiri... 

Ardo se încruntă. Dintr-odată, durerea de cap ameninţa 


să revină. Mai bine să nu se gândească la asta şi să se 
concentreze la ce avea de făcut. 

Primul Pluton plutea la dreapta grupului său pe cele patru 
moto-glisoare. În mod normal, unităţi mobile în tancuri de 
asalt sau chiar o pereche de păşitori Goliat ar fi suplimentat 
plutonul. Ardo se gândi că mai degrabă Primul Pluton ar fi 
sperat la asemenea echipament greu. Erau sortiţi 
dezamăgirii, fiindu-le repartizate motoglisoare Vultur care 
fuseseră de curând „eliberate” de la autorităţile locale. 
Erau rapide, uşoare şi foarte manevrabile şi le ofereau 
conducătorilor lor la fel de multă protecţie ca un coif de 
hârtie. Conducătorul plutonului, un caporal pe nume Smith- 
puun, avea ceva dificultăţi să ţină pe loc motoarele pentru 
a rămâne în rând cu celelalte două grupuri de infanterişti 
care alergau pe fundul craterului. 

Plutonul Trei alerga pe flanc în stânga lui, în timp ce al 
Plutonul Doi, cel al lui Ardo, conducea întreg grupul. Fugeau 
cu toţii în linie, panta craterului înmuindu-se treptat. 
Deasupra lor, Scorpia Valkirie urla, motoarele ei îndreptate 
în jos ridicând un perete de praf în spatele celui făcut de 
pluton. 

Breanne alerga puţin în urma Plutonului Trei. Asta era 
surprinzător. Ardo se aşteptase ca ea să rămână deasupra, 
în nava de desant şi să conducă întregul spectacol de acolo. 
Servise sub alţi comandanţi care preferau să îşi conducă 
din spate plutoanele, dintr-un loc îndepărtat şi plăcut. 
Părerea lui faţă de Breanne câştigă câteva puncte. 

Pământul se zguduia sub picioare la fiecare pas pe care îl 
făcea Ardo. Oxigenul din costum se scurgea în el, făcându-l 
să se simtă viu, pregătit şi nerăbdător să îşi facă datoria 
faţă de Confederație. 

Suntem duri, se gândi Ardo. Toţi zic așa... deşi nu îşi 
putea aminti cine spusese asta ori unde o auzise spusă. 

Tot ceea ce ştia era că marginile Oazei se apropiau cu 
viteză şi că, în cele din urmă, avea să poată împărţi 
dreptate pentru ceea ce îi făcuseră zergii. 

x x * 


STENOGRAMĂ / CONCOM417 / CET: 00:04:23 


LE: Locotenent L.Z. Breanne, comandant 

3 plutoane 1: a-e (Mec/Motor); 2: a-g (M/inf); 3: a-f (M/inf) 

Sprijin: ND (Navă de desant Scorpia Valkirie / Pilot, Tegis 
Marz) 

ÎNCEPUT: 

LE/BREANNE: Bine, soldaţi! Trecem la treabă! Primul 
pluton, daţi roată perimetrului avanpostului. 

1A/SMITH-PUUN:...ce? Repetati? 

LE/BREANNE: Pluton Unu... daţi roată Oazei şi raportați! 

1A/SMITH-PUUN: Da, am priceput... Tu, fă dreapta, urcă 
şi stai aproape. Dacă mă mai bârâi, de data asta ţi-o 
plătesc, jur! 

1B/BOWERS: Da, şi eu te iubesc, dom’ caporal! 

LE/BREANNE: Pluton Doi, acoperă Pluton Trei la baricada 
aia. 

2A/LITTLEFIELD: Am pornit! Hai! 

LE/BREANNE: Pluton Trei... 

3B/WWNABWOSKI: Hei, deja am ajuns aici, doamnă! 

LE/BREANNE.:... Înaintaţi şi faceţi recunoaşterea... Cutter, 
aşteaptă ordinul meu, altfel îţi atârn pielea în birou! 

3A/JENSEN: Recepţionat, doamnă locotenent! Suntem la 
breşă. 

CET: 00:04:24 

3C/COLLINS: Hei, dom' sergent! Ce-i chestia asta? E 
peste tot pe jos! 

3B/WABOWSKI: E rahat de zerg, Ekrat. Împrăştie mizeria 
asta peste tot când trec. 

2E/ALLEY: Măiculiţă, ce scârbos! Se pare că gândacii 
tocmai au acoperit tot oraşul cu voma lor neagră! 

2A/LITTLEFIELD: Taci, Alley... Şi ţine-ţi linia de tragere 
sigură! La cum fluturi cu arma, ai zice că eşti la paradă! 

CET: 00:04:025 

2E/ALLEY: Le păzesc spatele, dom' sergent. Nu-ţi uda 
pantalonaşii... 

3A/JENSEN: Doamnă locotenent, sunt Jensen. Sunt la 
breşă. E o grămadă de riz în zerg aici. Trebuie să fie o 
colonie în apropiere. 

1A/SMITH-PUUN: Rahat, doamnă locotenent! Tocmai ne- 


am făcut tura şi nu e niciun stup aici. 

1B/BOWERS: Da, zi-le-o, Smith-puun! 

3A/JENSEN:...cât vrei, caporal, dar ăsta e rizom de stup şi 
a curs pe toată lungimea străzii principale şi pe lângă 
clădiri. Nu-mi dau seama de unde vine. 

1A/SMITH-PUUN: Asta pentru că nu vine de nicăieri, 
Jensen! îţi spun că aici... 

CET: 00:04:26 

LE/BREANNE: Termină,  Smith-puun. Jensen, vreun 
contact? 

3A/JENSEN: Doar rizomul ăsta, doamnă locotenent. Altfel, 
negativ. 

LE/BREANNE: Foarte bine. Marz, ce zici? E... 

1A/SMITH-PUUN: Fu, îţi spun pentru ultima dată, du 
motorul mai sus. Windom! Vino mai aproape, da? Şi ai grijă 
la apeducte! Dacă loveşti unul dintre alea îţi strici toată 
ziua! 

ND/VALKIRIA: Repetaţi, doamnă locotenent? 

LE/BREANNE: Vreo urmă de ce căutăm? 

CET: 00:04:26 

ND/VALKIRIA: Negativ, doamnă locotenent. Senzorii tot 
nu găsesc nimic. Nicio indicație, încă. Cred că aveţi prea 
multe interferenţe de la clădiri. Va trebui să... 

1B/BOWERS: E destul de aproape pentru tine, Smith- 
puun sau vrei să îţi conduc eu motorul? 

LE/BREANNE: Gura, Bowers! Marz, repetă! 

ND/VALKIRIE: Plutoanele trebuie să se apropie mai mult. 
Trimiteţi-le înăuntru. 

2E/ALLEY: Acolo înăuntru? Râzi de mine! 

LE/BREANNE: Recepţionat, Marz. Pluton Doi, înaintați. 
Pluton Trei... 

2A/LITTLEFIELD: Recepţionat... ne apropiem. 

LE/BREANNE.:... Şi faceţi recunoaşterea clădirilor estice 
până la... 

3A/JENSEN: Repetaţi? Repetaţi? 

LE/BREANNE: Am spus să îţi desfăşori plutonul şi să faci 
recunoaşterea clădirilor estice până la turnul de 
transmisiuni. Pluton Doi, voi... 


1B/BOWERS: Nu-i nimic aici, Smith-puun! Facem cercuri 
în aer. 

1A/SMITH-PUUN: Fii recunoscător, Bowers, că dacă era 
ceva acolo... 

LE/BREANNE: Nu mai trăncăniţi pe canalul de comandă! 
Pluton Doi, ia partea de vest. Ajungeţi în spatele 
condensatoarelor şi faceţi un cerc până la centrul 
administrativ! 

CET: 00:04:27 

2A/LITTLEFIELD: Recepţionat. Am pornit. Sejak, mergi cu 
Mellish şi verificaţi condensatoarele. Restul, veniţi cu mine. 

3A/JENSEN: Aţi auzit ce-a zis doamna, mişcaţi-vă! Cutter, 
tu îi urmezi pe Alley şi Xiang pe strada principală aici. Ekrat, 
tu eşti cu Melnikov şi cu Bernelli. Mergeţi pe drumul ăla, 
apoi înaintați spre nord către... 

1D/PEACHES: Hei, Smith-puun! Ai văzut aia? 

1A/SMITH-PUUN: Ai auzit ce-a spus doamna, Windom. 
Termină cu pălăvrăgeala... 1D/PEACHES: Mişcă ceva acolo! 
1A/SMITH-PUUN: Unde? 1B/BOWERS: Nu se mişcă nimic, 
când îţi spun! CET: 00:04:28 

3D/MELLISH: Dom' sergent? Putem să mergem pe... pe 
chestia asta târâtoare? 

3A/JENSEN: Se numeşte rizom, Mellish. Da, poţi să mergi 
pe el. 

Pare ud, dar probabil e mai dur decât armura ta. 
2A/LITTLEFIELD: Mişcaţi senzorii ăia prin jur, doamnelor. Cu 
cât găsim mai repede chestia asta, cu atât mai repede ne 
întoarcem la masă. 

1E/WINDOM: Peaches are dreptate, dom' caporal, e ceva 
care se mişcă aici. 1B/BOWERS: Ai vedenii, Windom! 

1D/PEACHES: Nu, văd şi eu. Lângă turnul de comunicaţii, 
în umbre! 

LE/BREANNE: Să terminăm cu asta şi să ieşim. Marz, ai 
ceva? CET: 00:04:29 

ND/VALKIRIE: Nu încă, doamnă locotenent... Ţineţi-i în 
mişcare. 2D/MELNIKOV: Hei, cred că prind ceva aici... 
LE/BREANNE: Melnikov... ce e? 

2D/MELNIKOV: Dom’ sergent, cred că trebuie să vezi 


asta. 2A/LITTLEFIELD: Unde eşti, Melnikov? CET: 00:04:30 

2A/LITTLEFIELD: Melnikov, repetă. Unde eşti? 
LE/BREANNE: Littlefield, ce se întâmplă? 2A/LITTLEFIELD: 
Ekrat, unde e Melnikov? 2G/EKRAT: Nu-s doica puştiului, 
dom' sergent. 2A/LITTLEFIELD: Ekrat, răspunde. 2G/EKRAT: 
Uite, adineauri era în spatele meu! 

2A/LITTLEFIELD: Bernelli? 2C/BERNELLI: E după colţ, dom' 
sergent.  2A/LITTLEFIELD: îl vezi?  2C/BERNELLI: Păi, 
tocmai... Hei, unde s-a dus? CET: 00:04:31 

LE/BREANNE: Melnikov, raportează! CET: 00:04:32 

LE/BREANNE: Melnikov! Raportează! 


CAPITOLUL 6 
GAURA DE IEPURE 


Ardo căzu. 

Era ceva atemporal la căderea lui, o coborâre într-o 
beznă care părea fără sfârşit. Casca lovindu-i-se de 
lateralele nevăzute ale puţului întunecat îi puncta 
prăbuşirea. Din când în când, braţele şi picioarele i se 
suceau şi răsuceau din cauza impactului, dar sistemele 
servomecanice automate de siguranţă ale armurii de luptă 
le apărau de răni grave, încă mai cădea, tot mai departe în 
bezna necunoscută de sub el. 

Ateriză cu un şoc, pietrişul revărsându-se în jurul lui când 
se prăvăli cu faţa în jos pe fundul dur al puţului. Costumul îi 
salvase viaţa, reacţionând automat la coborârea lui, dar 
acum marginile rupte ale puţului se prăbuşeau peste el, 
îngropându-l în adâncul măruntaielor unei lumi care nu era 
a lui. 

Panica îl cuprinse. Ţipă: un țipăt care sună slab şi spart în 
urechile lui, în ciuda faptului că răsună în cască. Dădu din 
braţe şi din picioare înnebunit, pentru a îndepărta 
sfărâmăturile, lovind obiectele întunecate care se 
rostogoleau în jurul lui. Se ridică în picioare clătinându-se, 
pierzându-şi echilibrul în grabă şi căzând încă o dată pe 
spate, dând din mâini şi din picioare în încercarea de a găsi 
un punct de sprijin. Spatele i se izbi de peretele neted. 
Acolo, reuşind în cele din urmă să stea pe picioarele 
tremurătoare, rămase sprijinit de zid, înghițind aerul şi 
încercând cu disperare să îşi recapete controlul. 

Bezna îl înconjura, completă şi totală. 

Ardo se cutremură, luptându-se împotriva inspiraţiilor 
rapide şi superficiale. 

— Inspiră adânc, Ardo, îi spunea mama lui, îngrijorarea 
citindu-i-se în ochi. Nu spune nimic până nu ai inspirat 
adânc. 


Trase o gură de aer tremurătoare. 

— Melnikov către... Melnikov către... Cutter! îi luă o clipă 
să îşi amintească numele. Cutter... Răspunde, Cutter! 

Doar un şuierat slab îi răsună în urechi. 

Ardo respiră încă o dată adânc şi şovăielnic. 

— Ekrat?... Bernelli? Mă... mă auziţi? Răspunde, Ekrat! 
Bernelli! Am căzut într-un puț la... 

Unde? Afişajul din vizetă era gol. Pe ecranul de navigaţie 
pâlpâia LOS, ceea ce însemna că nu se mai afla în contact 
cu baliza navigaţională de la bază. Cât de departe căzuse, 
totuşi? îşi aminti că mergea pe rizom, cercetând partea de 
est către turn. 

Ardo îngheţă. Rizomul! 

Instinctiv, ridică ţeava mitralierei gaussiene în faţa lui cu 
mâna dreaptă. Cu stânga se întinse în spate pentru a pipăi 
peretele. Mănuşa alimentată cu energie a costumului de 
luptă alunecă uşurel pe suprafaţa netedă şi nervurată. 

— La naiba! şuieră el, ochii mărindu-i-se dintr-odată de 
frică. 

Ardo prinse carabina gaussiană cu ambele mâini, 
depărtându-se de perete. Se aplecă niţel în faţă pe armă, 
aşa cum fusese antrenat. 

— Lumină! Spectru complet! 

Reflectoarele montate pe cască prinseră brusc şi 
strălucitor viaţă. 

Zerglingul era la cel puţin zece metri pe tunelul coloniei 
de spori care apărea imediat în stânga lui Ardo. Oribila 
creatură se întoarse brusc cu faţa la lumină, tocmai când 
Ardo înţelegea unde se află. Gheare lungi de culoarea 
fildeşului extinzându-se din fiecare antebraţ ţâşniră spre 
infanteristul îngrozit. Gluga de un maroniu scârbos de pe 
capul zerglingului se retrase când acesta ţipă hidos. 

Ardo nu avu timp să gândească. Antrenament. Instinct. 
Roti arma în timp ce ecranul din cască trecea automat în 
modul de atac. 

Zerglingul sări în lungul coridorului, masivele lui picioare 
din spate cu margini zimţate şi tăioase propulsându-l cu 
viteză incredibilă drept spre infanterist. 


— Să nu ucizi, şopti vocea neluată în seamă în străfundul 
minţii lui. 

Ardo apăsă trăgaciul, lăsându-se pe armă în acelaşi timp. 

Gloanţe de infanterie cu vârf de oţel ţâşniră din gura 
puştii gaussiene automate, cu o frecvenţă de treizeci de 
cartuşe pe secundă. Cincisprezece bumuri sonice răpăiră în 
aer. 

Ardo luă degetul de pe trăgaci. Rafale scurte. 
Antrenament. 

Jumătate din prima rafală îşi atinsese ţinta, sfâşiind 
carnea zerglingului, împroşcând rămăşiţe pe pereţi. Fiere 
negru-verzuie se revărsa din găurile căscate săpate în 
torsul jivinei. 

Zerglingul nu încetini. 

Acum îi despărţeau trei metri. 

Ardo apăsă încă o dată trăgaciul. Rafale mai lungi, se 
gândi el automat, mintea lui conştientă care tipa fiind dată 
deoparte. 

Mitraliera gaussiană răpăi iar, traiectoriile înregistrându- 
se pe ecranul facial al lui Ardo, corectându-i focul asupra 
distrugătorului mortal şi plin de ură care gonea spre el. 
Bucăţi din carapacea fiarei se sparseră, izbindu-se de pereţi 
şi zăngănind pe podeaua dură a tunelului de spori. Sângele 
negru ţâşnea din arterele expuse, în timp ce jivina se 
legăna la fiecare lovitură. 

Ardo luă iar degetul de pe trăgaci. 

Cinci metri. 

Zerglingul, cu spume la gura plină de colţi, căzu în spate 
din cauza loviturilor, dar - imposibil - se ridică în picioare şi 
sări. 

Ardo, cu ochii măriţi de groază, apăsă cu putere pe 
trăgaci. Mitraliera gaussiană răspunse aproape instantaneu, 
trimițând iar un şuvoi de metal încins prin duşmanul său. 
Acesta încă înainta spre el împotriva ploii de oţel care îl 
lovea. Un țipăt, brutal şi inconştient în intensitate, îi ţâşni 
din gât. Animalul din el preluă conducerea. Confederaţia 
încetă să mai existe. Infanteriştii încetară să mai existe. Nu 
era decât Ardo, cu spatele lipit la perete, luptându-se 


pentru viaţa lui. 

Un metru. 

Ardo avea ochii căscaţi, fără să clipească, în timp ce faţa 
extraterestră hidoasă se apropia. 

Ţăcănitul carabinei gaussiene se opri, în ciuda faptului că 
Ardo apăsa nebuneşte pe trăgaci. Magazia era goală. 

Faţa netedă, maro bălţat, a zerglingului se lovi de vizeta 
lui Ardo. Acesta nu se putea uita în altă parte. Privi în ochii 
negri neînsufleţiţi aflaţi la doar câţiva centimetri de figura 
lui. Fără să gândească, mâinile scuturară arma de asalt, 
sperând împotriva oricărei logici că, într-un fel, imposibil, 
avea să pornească iar. 

Ardo nu se putea opri din ţipat. 

Încet, faţa zerglingului alunecă pe vizetă, trunchiul lui 
lovindu-se de braţele lui Ardo. 

Acesta se împletici în spate, tălpile bocancilor costumului 
de luptă alunecând niţel, în timp ce se îndepărta de 
rămăşiţele zdrobite ale jivinei scârboase. Tremurător, Ardo 
scoase magazia din carabina de asalt. Se lovi cu noul 
încărcător în cap pentru a îndepărta ţărâna din el, mai mult 
din instinct decât de nevoie, înainte de a-l înfige în 
mitralieră şi de a ridica încă o dată arma. 

Zerglingul zăcea la picioarele lui. Aproape jumătate din 
carapace fusese zburată de gloanţe. Ardo vedea că unul 
dintre braţele creaturii fusese aruncat mai departe pe 
coridor. O băltoacă neagră se întindea pe podeaua 
coridorului sub jivină. 

Incă respira. 

— Toate ființele Domnului şi împăratului nostru, cânta 
mama lui. Înălțați-vă glasul şi ascult atine cântecul... 

Ardo începu să tremure incontrolabil. 

Avea doisprezece ani şi era la şcoala de duminică. 

— Dar acestea, ca fiare brutale prin natura lor, făcute 
pentru a fi luate şi distruse, vorbesc rău despre lucrurile pe 
care nu le înțeleg; şi vor pieri complet în propria lor 
corupție... Fiarele erau interesante pentru un băieţel de 
doisprezece ani. 

Zerglingul zvâcnea în faţa lui. Un ochi negru şi gol al 


fiarei se holba la el. 

— ŞI Dumnezeu a spus: Lăsaţi apele să aducă din belşug 
creatura mişcătoare care are viață... 

Ardo se sufoca. 

Panicat, lăsă brusc să-i cadă arma. Mâinile traseră de 
blocatorul vizetei. Acesta se împotrivi o clipă, apoi alunecă 
în lături cu un clichet sigur. Deschise vizeta în timp ce 
cădea în patru labe. 

Micul dejun ţâşni într-o cascadă pe podeaua tunelului. 
Braţele îi susțineau greutatea, dar continuau să tremure 
incontrolabil. Din nou, bori; apoi iar. 

De abia atunci remarcă altă duhoare decât a lui în puț. 
Vomă de două ori şi ştiu că se golise. Işi şterse mâna pe 
armura de luptă acum murdară înainte de a-şi închide la loc 
vizeta pentru a se apăra de miros. 

În cele din urmă, slăbit şi istovit, încercă să se ridice. 
Descoperi că nu putea sta în picioare, aşa că se aşeză cu 
spatele sprijinit de peretele puţului şi îşi trase genunchii 
blindaţi la piept. 

Să nu ucizi... 

Zerglingul nu mai zvâcnea. Îl privi murind în faţa lui şi se 
întrebă cum de putuse lua o viaţă - viaţă pe care doar 
Dumnezeu o putea da. 

Ardo ucisese. 

Să nu ucizi... 

Infanteristul începu să plângă încetişor, legănându-se 
înainte şi înapoi, ghemuit pe fundul puţului. 

Omorâse. Nu o mai făcuse până atunci. Trecuse prin 
antrenamente, condiţionări, exerciţii şi simulări în mai 
multe feluri şi de mai multe ori decât îşi putea aminti. Dar 
până în această clipă, nu luase viaţa nimănui. 

Mama lui îl învățase că a ucide era un păcat. Tatăl lui îi 
învățase să respecte toate formele de viaţă, căci viaţa era 
un dar de la Dumnezeu. Unde erau acum părinţii lui? Unde 
era acum tatăl lui? Unde era speranţa lor? Moartă împreună 
cu ei pe o lume îndepărtată numită Bountiful. 

Distrusă de aceiaşi demoni nepăsători din iad, îşi zise el. 
Totuşi, cuvintele îi păreau goale, scuze pentru adevăr, aşa 


cum obişnuia să îi spună tatăl lui. 

„.„„Și orice ființă vie care mişcă, pe care apele le-au adus 
din belşug, pe limba ei, şi orice pasăre înaripată, pe limba 
ei: iar Dumnezeu a văzut că era bine. 

Ardo îşi trase genunchii şi mai mult la piept. Nu părea să 
fie în stare să gândească. 

Ecranul din interiorul căştii începu să pâlpâie insistent. 
Senzorii de mişcare detectaseră activitate în bezna 
tunelului care se întindea în faţa lui, dar mintea lui Ardo 
părea îngheţată, incapabilă să înţeleagă importanţa acestui 
lucru. 

— lartă-mă, mamă, murmură Ardo printre lacrimi. Nu am 
vrut. Nu am vrut... 

Casca începu să îi pârâie în urechi. 

Ochi pentru ochi... dinte pentru dinte... 

Ardo îşi strânse genunchii şi mai tare. 

— ... jos... dom” sergent!... gaura asta! 

Pârâiturile începeau să formeze cuvinte. Ardo abia dacă 
le auzea, ca şi cum ar fi fost dintr-o conversaţie care se 
desfăşura la mare depărtare. 

Ecranul din vizetă se focaliză asupra mişcării. Afişajul 
începu să se actualizeze: şaizeci de metri şi se apropia. 

— ... puţul ăsta. Brusc, sunetul deveni clar în urechile lui 
Ardo. Recunoscu nesigur glasul ca fiind al lui Bernelli. 

— Rahat! Trebuie să fie treizeci de metri până jos. Hei, 
Melnikov! Mai eşti... 

Ardo clipi şi inspiră tremurând. 

Mai multe contacte apărură pe ecranul din vizetă. 
Numărul lor creştea neîncetat. 

— ... în puţul unei fântâni vechi, dom’ sergent, continua 
vocea să îi păârâie în urechi. Trebuie că rizomul l-a acoperit 
şi el a căzut înăuntru. Cred că îl văd, dar nu răspunde. 

Patruzeci de metri şi se apropia. 

Mama dispăruse. Tata dispăruse. Melani dispăruse. Eu 
sunt singurul rămas să îşi amintească de ei, îşi dădu Ardo 
seama. 

Treizeci şi cinci de metri şi se apropia. 

Ridică privirea. Vedea luminile costumului lui Bernelli 


pâlpâind în depărtare. 

Cineva trebuia să trăiască. 

— Sunt aici, strigă el, în timp ce se apleca iute şi îşi 
recupera mitraliera gaussiană de pe podeaua acoperită de 
sfărâmături. 

Scoase cârligul de la centură şi îl vâri pe ţeava puștii. 

— Feriţi-vă; vine cârligul. 

— Hei, omule, credeam că te-am pierdut! 

— Nu azi, strigă el. 

Treizeci de metri şi se apropia. 

Trase cârligul drept în sus prin puț. Coarda monofilament 
şfichiui în sus, desfăşurându-se de pe tamburul automat din 
spatele costumului autoportant. 

Se uită în jos prin puț tocmai când activa ridicarea. Un 
zâmbet i se formă pe faţa brăzdată de lacrimi, în timp ce 
picioarele îi părăseau rapid podeaua tunelului. 

— Nu azi. 


CAPITOLUL 7 
SCUIPA ŞI LUSIRUIEŞIE 


Pumnii enormi ai lui Cutter se întinseră şi îl traseră pe 
Ardo din gaură, cu armură de luptă cu tot. Abia dacă se 
depărtase de buza surpăturii când trei dintre camarazii din 
plutonul lui începură să tragă în gaura pe care tocmai o 
eliberase. 

— Dom’ sergent! strigă Alley, cu ceva mai mult 
entuziasm în glas decât i-ar fi plăcut. Vin la suprafaţă. 
Rahat! Nu se mai termină! 

— Nu sta de pomană, /a naiba! Foc de voie! strigă 
Littlefield pe canalul de comandă. 

— l-ai vrut pe toţi, nu, derbedeule? mărâi insularul prin 
vizeta lui lipită de a lui Ardo. Te-ai gândit că ai putea fi tu 
eroul zilei dacă îi omori singur pe toţi? 

— Termină, Cutter, zise Littlefield tăios. Doamna 
locotenent vrea să schimbe o vorbă cu puştiul ăsta chiar 
acum. Alley! Menţine focul de respingere. Ekart, Xiang, 
începeţi să tocaţi gaura asta acum! Bernelli, pune o 
încărcătură explozivă. Când aţi terminat cu ei, vreau ca 
zergii nici măcar să nu se gândească să mai facă o gaură 
aici! Imediat ce puteţi, mişcaţi-vă fundurile la Biroul 
Administrativ. Fiţi atenţi. Dacă există o gaură de spori, 
trebuie să mai fie şi altele şi nu vreau să mă trezesc că mă 
bate vreunul pe umăr. Clar? 

Membrii plutonului dădură din cap în semn de aprobare şi 
aruncară o ploaie ucigaşă în gaura de la picioarele lor. 

— Cutter, stai cu ochii pe puişorii ăştia şi adu-i înapoi 
întregi. 

— La naiba, dom’ sergent! protestă Cutter. N-am ucis 
nimic toată ziua! 

Littlefield păru să se gândească o clipă la infanteristul 
liliac de foc. 

În ochii lui se citea tristeţea, dar glasul îi era ferm şi clar. 


— O să ai destule trofee înainte să se termine ziua, 
Cutter. Am nevoie de oamenii ăştia. Adu-i înapoi întregi, s-a 
înţeles? 

— Da, să trăiţi, pufni Cutter. Foarte clar. 

Littlefield se întoarse la Ardo. 

— Rapid, soldat! Haide! 

Sergentul Littlefield nu pierdea vremea şi făcuse deja 
câţiva paşi până când infanteristul mai tânăr îl ajunse din 
urmă. Littlefield alerga pe aleile Oazei cu Ardo încercând 
disperat să ţină ritmul. Rizomul era încă sub tălpi. Ardo se 
aştepta în orice clipă să cadă încă o dată prin crusta fragilă 
şi să se trezească într-o situaţie şi mai rea decât înainte. 
Oricât se temea de asta, era ceva în adâncul sufletului său 
care avea şi mai mare frică de nerespectarea ordinelor 
sergentului. 

Canalul tactic nu îi dădea o imagine clară a ceea ce se 
petrecea, dar din câte înţelegea, nu suna bine. 

— La naiba, omule! Nu se mai opresc! 

— Toacă-i, moşule! 

— O fac, omule! Aproape am rămas... 

— Daţi-vă la o parte, doamnelor! E vremea să-mi aprind 
un Zerg! 

Cutter, se gândi Ardo în timp ce cotea pe încă o alee, 
încercând cu disperare să ţină pasul cu sergentul Littlefield. 

Oaza fusese un mic avanpost. Era puţin de făcut aici, în 
afară de munca pe care puţurile şi staţiile de pompare o 
ofereau. Casele erau în mare parte din cele modulare, 
fiecare arătându-şi natura foarte temporară a construcţiei. 
Partea centrală a aşezării avea un mic număr de magazine 
care îi deserveau pe localnici. 

Cel puţin obișnuiau să îi deservească pe localnici. 
Rizomul se întinsese pe toată lungimea secţiunii centrale a 
oraşului. Trebuie să fie un mugur pe aici pe undeva, îşi zise 
Ardo, dar îi era greu să ţină pasul cu Littlefield prin 
labirintul de clădiri puse la întâmplare şi nu avu destul timp 
să se gândească la asta. 

„„„se clatină, dom’ sergent! Rizomul începe să se miste! 

— Păi, găsiţi mugurele. Dacă îl găsim, putem să îl 


distrugem de tot. 

— M-am tot uitat. Doar că nu e aici. 

— Mai dăm o tură peste strada principală. Poate că l-am 
ratat. 

Cele patru motoglisoare Vultur ţipară pe deasupra tocmai 
când începu să se vadă clădirea administrativă. Nu era greu 
de găsit. Înaltă de trei etaje, se ridica deasupra tuturor 
clădirilor ocupate ale aşezării. O gaură căscată şi 
neregulată fusese sfâşiată într-o latură a clădirii, peretele ei 
metalic exterior fiind rupt; fie de o explozie, fie de nişte 
mâini incredibil de puternice. Ardo nu avea chef să se 
gândească la asta. 

Era atât de uimit de imagine, încât aproape se izbi de 
sergentul Littlefield care se oprise brusc lângă clădirea 
administrativă. Bărbatul mai în vârstă se uită în ochii lui 
Ardo, care gâfâia şi stătea acum zăpăcit în faţa lui, iar apoi 
îşi comută transmiţătorul pe canalul de comunicaţii între 
membrii plutonului. Acum, vorbele lui erau doar pentru 
Ardo. 

— Fiule, eşti în mare belea, dar nu te agita. la-o ca un 
infanterist şi cred că lucrurile or să fie în regulă. S-a înţeles? 

Ardo dădu din cap, deşi ştia că era o minciună. 
Deocamdată îi era greu să înţeleagă cam orice. 

— Să trăiţi! Da, să trăiţi! 

Littlefield zâmbi. 

— Ei, nu poate să ţi se întâmple nimic mai rău decât pe 
câmpul de luptă. Fii politicos, nu îi răspunde Breannei şi 
cred că s-ar putea să trăieşti să revii în plutonul meu. Te 
aşteaptă în sala operativă. 

Littlefield aruncă o privire armurii de luptă a lui Ardo, 
apoi zâmbi. 

— Aş vrea să fi avut timp să te spălăm mai întâi, fiule! O 
să miroşi îngrozitor pentru locotenentă. 


Te-ai fi gândit că măcar ar fi scos morții, îşi spuse Ardo, 
când păşi în sala operativă. 

Aceasta era la ultimul dintre cele trei etaje ale clădirii 
centrale a complexului. Ferestrele ei, acum doar cu mici 


cioburi de sticlă, dădeau spre aşezare. Probabil clădirea 
fusese ultimul punct de rezistenţă al coloniştilor şi când 
lupta se terminase, nu mai rămăsese nimeni în viaţă care 
să îngroape morţii. 

Asta fusese cu câteva zile în urmă. Infanteriştii 
Confederaţiei le trăseseră zergilor o mamă bună de bătaie 
când ajunseseră în Scenic. Cei de la contrainformaţii îi 
spuseseră „exterminare” şi credeau că doar o forţă minimă 
de zergi rămăsese în Oază. Totuşi, nimeni de la comandă 
nu considerase necesar să se întoarcă în aşezarea de 
pompare şi să îi cinstească pe vitejii căzuţi. Până la urmă, 
erau morţi. 

Sala operativă fusese serios avariată. Câţiva infanterişti 
din Plutonul Doi munceau pentru a astupa găurile căscate 
în peretele exterior. Lumina sporadică de la aparatele lor de 
sudură portabile formau un înfricoşător linţou alb-albastru 
peste scena îngrozitoare. În centrul camerei, doamna 
locotenent stătea aplecată peste masa hărţii, cu spatele la 
ei. Casca armurii de luptă era dată jos, aşezată într-o parte, 
în timp ce ea încerca să se concentreze la informaţiile pe 
care le avea în faţă. 

Ardo încă o putea auzi pe canalul tactic. 

— Pluton Trei, continuă spre nord către turn, apoi 
retrage-tespre sala operativă. 

— Detectez mişcare aici! Vine ceva! 

— Taci, omule! Cu toții detectăm mişcare... peste tot. les 
din podea, omule! 

— Mişcaţi-vă! Mişcaţi-vă! 

Sergentul Littlefield îşi descheie casca şi şi-o băgă iute 
sub braţul stâng. 

— Permiteţi să raportăm după cum aţi ordonat, doamnă! 

Doamna locotenent se îndreptă şi începu să se întoarcă. 

Ardo abia avu prezenţa de spirit să îşi scoată casca şi să 
salute. 

Mirosul din încăpere era mai familiar decât cel pe care îl 
simţise în tunelul de spori şi, prin urmare, şi mai 
dezgustător. 

Glasul ei era de gheaţă. 


— Soldat... Melnikov, nu? Ce bine că respecţi şi tu un 
ordin în cele din urmă. Ochii ei se mutară asupra 
sergentului. Domnule Littlefield, crezi că acest infanterist 
proaspăt scos din cutie merită să îmi bat capul cu el? 

— Doamnă... cum doriţi, să trăiţi! 

Ardo aruncă o privire în lături la sergent. Se părea că un 
zâmbet îi flutura în colţul gurii. 

— Mă îndoiesc, se răsti Breanne. Soldat, un pas înainte! 

Ardo se panică. Saluta şi nu putea să se mişte până când 
nu i se răspundea la salut, dar tocmai i se ordonase să se 
mişte. Ceva din creierul lui încetă să mai funcţioneze şi el 
părea incapabil să facă altceva în afară de a transpira şi de 
a-şi menţine salutul. ` 

Brusc, Breanne păru să înțeleagă asta. Injură încetişor şi 
îi oferi un salut de mântuială. 

Uşurat, Ardo cobori mâna şi se înfioră niţel când păşi 
peste un bust fără cap şi o mână. Nu îşi dădea seama dacă 
fusese un bărbat sau o femeie. Nu voia să ştie. Işi păstră 
ochii aţintiţi asupra doamnei locotenent. 

— Domnule Melnikov! Am ordonat sau nu ca această 
echipă să nu tragă în această operaţiune? 

Era o întrebare directă. Ardo nu avea altceva de făcut 
decât să răspundă. 

— Să trăiţi! Da, să trăiţi! 

— Nu am spus clar că aceasta este o operaţiune de 
recunoaştere şi extracţie? 

— Să trăiţi! Foarte clar, să trăiţi! 

Faţa Breannei se apropia neplăcut de a lui Ardo. Vorbele 
ei îi îngheţau sângele în vene. 

— Atunci, soldat, de ce nu mi-ai respectat ordinul? 

Ardo înghiţi un nod din gât. 

— Am căzut într-un puț, să trăiţi! Am întâlnit un zerg... Se 
bâlbâi puţin, amintirea lui copleşindu-l dintr-odată. Cobori 
privirea, dintr-odată ruşinat. Eu... l-am omorât! 

— Uită-te la mine când îmi vorbeşti, soldat! 

Ochii lui Ardo se aţintiră asupra nasului ei ascuţit. 

— Crezi că de asta suntem aici, să ucidem zergi? 

— Să trăiţi! Da, să trăiţi! îi trimitem pe toţi în iad, să 


trăiţi! 

Breanne îşi dădu ochii peste cap la acestea şi se depărtă, 
fierbând de furie. E 

— Littlefield, îţi vine să crezi? Asta e noul infanterist! 
Resocializare neurală! Soldaţi făcuţi la ştanţă! Stoarce-i din 
tancurile de resocializare ca pe nişte oameni de turtă dulce, 
întoarce-i cu cheia şi trimite-i să moară! 

Littlefield chicoti posomorâăt. 

— Păi, doamnă, aşa e mai rapid decât pe vremuri, asta-i 
sigur. Asta-i progresul. 

— Dumnezeu să ne apere de progres! Breanne oftă, apoi 
îşi întoarse ochii de oţel înapoi la Ardo. Domnule Melnikov, 
să încercăm să te educ într-un mod învechit. Soldat, nu eşti 
aici să omori zergi. 

Ardo se simţi zăpăcit. 

— Doamnă? 

— Suntem aici să îi oprim pe zergi. Asta e o chestie 
complet diferită. Cartuşele acelea fără cămaşă şi cu vârf 
din oţel pe care le-ai încărcat aşa de sârguincios în arma ta 
de asalt azi-dimineaţă nu sunt create să ucidă. Sunt crea'te 
să mutileze. 

— Doamnă, nu... nu înţeleg. 

— Dacă omori un om pe câmpul de luptă, poţi să îl laşi 
acolo. Se ocupă vulturii de el. Breanne făcu semn prin sala 
operativă. Uită-te în jurul tău, soldat. Nu am putut face 
nimic pentru cei morţi. Îi slăveşti când poţi, dar în mijlocul 
bătăliei nu poţi face nimic pentru ei. Nu mai reprezintă nicio 
grijă, înţelegi? 

— Păi... da, să trăiţi, dar... 

— Niciun dar! Dacă mutilezi un inamic pe câmpul de 
luptă, e nevoie de patru dintre prietenii lui să îl ia de acolo 
şi de şi mai mulţi pentru a-l pansa şi a avea grijă de el. 
Dacă omori un inamic, scazi forţa împotriva ta cu unul. 
Dacă schilodeşti un inamic, scazi forţa împotriva ta cu zece. 
Îţi intră ceva din toate astea în capul tare şi resocializat pe 
care îl ai? 

Ardo se gândi o clipă. 

— Da, să trăiţi. 


— Atunci poate că pe viitor vei avea mai multă grijă pe 
câmpul de luptă să îmi respecţi ordinele întocmai. 

Ardo înghiţi în sec. 

— Să trăiţi, da, să trăiţi... dar... 

Breanne miji ochii. 

— Încerci să spui ceva, soldat? 

Ardo înghiţi în sec. 

— Mă iertaţi, doamnă... dar sugeraţi că ar fi fost mai bine 
să fi murit eu pe fundul fântânii? 

Breanne luă o gură de aer ca să răspundă, apoi se gândi. 
Un zâmbet şiret îi trecu pe buze. 

— Măi, măi, măi. Un infanterist care gândeşte. Ce 
încântător. Mai e speranţă pentru tine, Melnikov. Eu... 

— Hei, doamnă locotenent, cred că am găsit ceva! 

— Marz, aici. Au detectat ceva pe unul dintre scanere. 

— Hei, cred că l-am găsit! 

Breanne se roti pe călcâie şi se întoarse la hartă. 

— Unde? Unde e? 

— E doar o casă prefabricată... cred că e în subsol. 

— Măiculiță! Pământul se rupe peste tot în jurul meu! 

— Mişcare! Mişcare! 


— Unde? 

— Peste tot! 

— Cutter! sări Breanne. la dispozitivul! Marz! Sunt la... la 
naiba!... coordonata treizeci şi şase cu patru- 


şaptesprezece. Scoate-i de acolo! 

— O să fie vulnerabili dacă o fac, doamnă locotenent! 
Aduceţi-i la sala operativă şi vă iau pe toţi. 

— Căpitane Marz, du coşciugul acolo şi ia-mi echipa! 

— Nu am unde să aterizez, doamnă locotenent, şi dacă 
folosesc câmpurile de extracție, vor fi ținuți în stază la sol 
câteva secunde. E mai mult decât destul pentru ca zergii să 
îi omoare pe loc. 

— Minunat! 

Breanne îi făcu semn lui Littlefield să i se alăture. 
Sergentul păşi iute lângă masa hărţii. Începu să arate spre 
diferite poziţii în timp ce Breanne vorbea. 

— Pluton Doi, luaţi dispozitivul. Pluton Unu, am nevoie de 


acoperire din aer pentru Pluton Doi la treizeci şi şase cu 
patru-şaptesprezece! 

— Hei, adică noi, omule? 

— Ali auzit ce-a spus doamna, e chiar... Rahat! De unde 
au apărut ăştia? 

— E un întreg zid! 

— Mai mult un covor! De unde naiba au apărut? 

— Pluton Trei! continuă Breanne. Foc de acoperire de la 
treizeci şi şase cu patru-şaisprezece la treizeci şi şase cu 
patru-şaptesprezece. Păstraţi un coridor deschis şi apoi 
retrageţi-vă. 

— Repetati? 

— Am spus să menţineţi un coridor, apoi să vă retrageţi 
cu Pluton Doi la sala operativă. Vom fi luaţi de aici. 

Locotenentul Breanne se întoarse către Ardo. 

— Ei, tu ai stârnit asta, Melnikov, acum poţi să dai o 
mână de ajutor la curăţenie. Alătură-te Plutonului Trei şi 
vezi dacă poţi să îţi aduci înapoi fostul tău Pluton Doi în cât 
mai puţine bucăţi se poate. 

Doamna locotenent reveni la hartă. 

— Cred că pot spune că acum ei ştiu că suntem aici. 


„ CAPITOLUL 8 
SA VEZI ELEFANTUL 


Ardo coboră în goană scările, păşind iute peste cadavre, 
apoi dădu buzna în ceea ce fusese odată recepţia. 
Wabowski, al doilea liliac de foc din pluton, deja îşi încărca 
aruncătorul de flăcări cu plasmă. Mellish şi Esson îşi ţineau 
amândoi mitralierele gaussiene pregătite, neliniştiţi. Sejak 
părea şi mai agitat decât ceilalţi. 

— Unde-i Jensen? întrebă Ardo. 

— S-a dus să-l caute pe M'butu, spuse Sejak, umezindu-şi 
buzele. Zicea că lipseşte doar... oh, la naiba, a întârziat. 

— Eu zic să mergem să-l căutăm, tună Wabowski. 

— Şi eu zic să urmăm ordinele, se răsti Littlefield, 
coborând scările şi alăturându-li-se. Doamna locotenent ştie 
ce face. V-aţi primit ordinele, ştiţi cum se face. Mişcaţi-vă! 
După mine! 

Littlefield îşi armă carabina de asalt şi trecu prin uşile 
sparte ale  recepţiei. Membrii plutonului destrămat 
schimbară priviri între ei pentru o clipă, apoi se mişcară 
iute pentru a-l urma pe sergent. 

Vântul bătea constant şi fierbinte dinspre nord-est, 
ridicând praf peste rizomul care se întinsese peste piaţa 
principală. Ardo se înfioră când trecură peste el. Cu toţii îi 
auzeau pe Cutter şi pe Plutoanele Unu şi Doi pe canalul de 
comandă, voci lipsite de trup, luptându-se să 
supravieţuiască undeva dincolo de zidul de clădiri care 
înconjura piaţa centrală a avanpostului. 

— Mişcaţi-vă! Mişcaţi-vă! 

— Bowers? Bowers! Unde naiba... 

— Bowers e căzut! 

— Fu! Peaches! Mişcaţi-vă fundurile aici, acum! 

— Fir-ar să fie! Dom'sergent! Sunt lovit! Motorul cade! 
Ajutor! Oh, Doamne... o să fie peste tot pe mine! Nu-i 
lăsați... 


Glasul lui Littlefield răsună în căştile lor, proximitatea lui 
copleşind automat celelalte voci, acoperindu-le. 

— Sejak! Mellish! Voi doi ocupați poziţii pe flancurile 
pieţei şi apăraţi-o. Wabowski, tu şi restul plutonului mă 
însoţiţi lipiţi de mine. Nu vreau să îmi vină nimic prin spate, 
infanterişti! 

Ardo îl urmă fără un cuvânt, deşi tremura în armura de 
luptă. Soldatul arunca neliniştit priviri în ambele părţi, în 
timp ce înainta condus doar de antrenament. Undeva în 
străfundurile minţii era instinctul de a fugi în direcţia opusă 
cât de repede l-ar fi dus costumul de luptă, dar 
antrenamentul ţinea cumva în frâu acel animal care urla. 

— Alley! Dă-te naibii din drumul meu! îi ard! 

— Cutter, la dracu”, sunt un zid! 

— Mişcaţi-vă! Ţine bine cutia, Ekart, sau, pe toți sfinţii, te 
trimit înapoi după ea, cu zergi sau fără! Mişcaţi-vă! 

Wabowski era în stânga lui Ardo, îngreunat de două 
rezervoare de plasmă complet încărcate prinse pe spatele 
costumului său de luptă de liliac de foc. Esson îl flanca pe 
Wabowski în partea opusă. Deşi Ardo nu îl vedea direct, 
ecranul din cască arăta că M'butu era drept sub ei. Se aflau 
într-o formaţie de sprijin clasică pentru liliecii de foc, ceva 
la care Ardo nu se gândi mai mult decât ceilalţi care îl 
urmau pe Littlefield prin piaţă. La fel de bine s-ar fi putut 
concentra la cum să respire. Toţi şi toate se desfăşurau 
după manual. 

Atunci, se gândi Ardo, de ce încă mai tremur? 

— La naiba! Sunt peste tot! De unde vin? 

— Mişcă, soldat! 

Ajunseră la o baricadă din partea cealaltă a pieţei, care 
se întindea peste drumul estic dintre două clădiri. Evident, 
fusese încropită din ce se nimerise. Două încărcătoare grele 
şi un excavator formau masa baricadei, dar tot ce se găsise 
părea să fi fost folosit. Birouri, paturi, pietre, bucăţi de zid 
dărâmat, chiar şi două biciclete de copil fusese aruncate cu 
disperare în grămadă. După cum arătau morţii sfâşiaţi care 
rămăseseră, eforturile lor se putea să le fi adus un minut şi 
jumătate în plus. 


Ardo tremura violent,  dintr-odată groaznic de 
înspăimântat că pe frecvenţa de comunicaţii avea să i se 
audă clănţănitul dinţilor. Se concentră la ce spusese 
doamna locotenent. „Nu poti face nimic pentru ei. Nu mai 
reprezintă nicio grijă, înțelegi?”. Totuşi, Ardo îşi feri 
privirea, simțindu-se vag ruşinat. 

Littlefield nu băgă de seamă disconfortul lui Ardo. 
Cercetă drumul de est care se răsucea printre clădiri. Era o 
generozitate să îl numeşti drum; era mai mult un fel de 
coridor chinuit care trecea strâmb printre clădirile 
modulare. 

— lată-i, zise sergentul arătând spre est. 

Ardo se uită printre construcţii. Ceva se mişca în spatele 
vălului fin de praf plutitor, dar nu era sigur ce. Vântul se 
înteţea odată cu venirea serii, praful îi îngreuna şi mai mult 
vederea. Vorbăraia de pe canalul de comunicaţii devenea şi 
mai puternică, şi mai clară. Cutter înainta, dar avea să fie 
de ajuns? 

— M'butu! Esson! i 

Vorbele lui Littlefield erau calme şi plate. Incă o zi la 
birou, părea el să spună. 

— Prindeţi ambele părţi ale baricadei ăsteia. Pregătiţi un 
foc încrucişat pe acest coridor. Melnikov! 

Ardo se uită la sergent când îşi auzi numele. 

— Tu şi cu Wabowski veniţi cu mine. Să-i atragem. 

Cu acestea, Littlefield îşi ridică mitraliera gaussiană şi se 
căţără peste baricadă. 

Ardo nu se putea mişca. 

Littlefield deja devenea greu de văzut, praful ridicat de 
vânt făcând ca armura de luptă a sergentului să apară şi să 
dispară. 

Mintea lui Ardo păru să înceteze să mai funcţioneze. Nu 
putea să meargă înainte. Nu putea să meargă înapoi. 

Dintr-odată, ceva îl izbi între umeri, împingându-l înainte. 

— Haide, Melnikov, pufni Wabowski. Mişcă-ţi fundu'! 
Asta-i o misiune de salvare, ai uitat? 

Piciorul încălţat în cizmă al lui Wabowski îl scoase pe 
Ardo din starea de stupoare. Amândoi săriră iute peste 


baricadă, Ardo acoperindu-i pe abia vizibilul Littlefield şi pe 
Wabowski, aflat în spatele lui. 

— Stânga! ţipă brusc Wabowski. 

Ardo se roti, lăsându-se pe vine. 

Câţiva zergi goneau cu o viteză incredibilă pe zidul unei 
clădiri modulare. Păreau să sfideze gravitația prin forţă 
pură. În clipa în care Ardo îi recunoscu, primul dintre ei sări 
de pe perete, drept spre infanterist. 

Ardo nu avu timp să gândească. Apăsă trăgaciul 
mitralierei gaussiene. Ploaia de gloanţe îl nimeri pe 
monstru în zbor. Forţa pură a creaturii l-ar fi putut propulsa 
mai departe, dar acceleraţia proiectilelor îi tăie zergului 
avântul şi îl lipi de zid. Jivinele rămase se ghemuiră lângă 
perete, pregătindu-se să atace şi ele. 

Brusc, o coloană de flăcări de plasmă cuprinseră 
peretele, înghițind zergii cu furia lor. Ardo se întoarse şi îl 
văzu pe Wablowski cu un rânjet uriaş pe faţă, spălând zidul 
cu un jet de plasmă. 

Văzu şi zergii care se furişau peste marginea clădirii în 
spatele liliacului de foc care zâmbea. 

— In spatele tău! ţipă Ardo, vocea părându-i-se şi lui 
ascuţită. 

Arma îi lătră în mâini, descriind un desen pe acoperiş. 
Câţiva dintre cei care se furişau căzură greoi la pământ, 
scurmând cu ghearele în praf, luptându-se să se apropie 
mai mult de prada lor. 

Noi suntem prada, îşi dădu Ardo seama dintr-odată. Văzu 
că zâmbetul de pe faţa lui Wablowski se întristă brusc. 
Rafale de plasmă supraîncinsă zburau spre câteva ţinte din 
spatele lui Ardo. 

— l-ai de pe mine, frate, rosti tărăgănat Wabowski. Sunt 
niţel cam ocupat aici. 

Dintr-odată, formele subţiri şi întunecate păreau să fie 
peste tot pe modulele de o parte şi alta a străzii. Ardo îşi 
aminti că odată, când era copil, lovise cu piciorul un 
muşuroi de furnici de la ferma tatălui său şi că furnicile 
păruseră, ca prin farmec, să apară deodată în jurul lui. 

Am dat cu piciorul în muşuroiul ăsta, se gândi Ardo. 


Brusc, mitraliera îşi încetă răpăitul. Instinctiv, Ardo 
scoase încărcătorul, lovi unul nou de cască şi îl înfipse în 
armă. Încărcătorul abia se fixase în lăcaş, când Ardo apăsă 
iar trăgaciul, lovind hoardele de zergi tot mai mari care 
înaintau, căzând ca o ploaie de pe acoperişurile sudice. 

— La naiba! Cât de departe trebuie să mergem? 

— N-o să reuşim, Cutter! 

— Gura! Mişcă! 

— Suntem atacați puternic! Vorbele lui Wabowski erau 
reale, dar aveau un ton clar de ameninţare. Littlefield, dacă 
ai de gând să faci ceva, acum ar fi momentul! 

— l-am prins, Wabowski! Estimează-ţi poziția peste un 
minut. 

Al doilea încărcător al lui Ardo se goli. Cu transpiraţia 
şiroindu-i pe faţă în ciuda sistemului de control al 
temperaturii din costumul de luptă, scoase iar încărcătorul 
şi îl băgă pe al treilea chiar în timp ce apăsa pe trăgaci. 
Corpurile sfărâmate, mutilate ale atacatorilor cădeau unul 
peste altul. Grămada se apropia de el în fiecare clipă, 
zgâriind pământul, însetată de sângele lui Ardo. 

Încă mai veneau peste streaşina acoperişului. Ardo nu 
putea decât să îşi imagineze cu ce se lupta Wabowski în 
spatele lui. 

Mitraliera gaussiană a lui Ardo se simţea caldă în mâini. 
Costumul filtra senzaţia, astfel încât să nu îi facă rău, dar 
ştia că asta însemna că arma era periculos de aproape dea 
ceda. 

— Avem contact. Era Mellish, în spatele lor în piaţă. Zonă 
de foc aici, în piată. Ne-ar prinde bine nişte ajutor aici! 

O gheară de zerg se întinse din grămadă, atacând 
orbeşte spre piciorul lui Ardo. El făcu un pas înapoi din 
instinct, apoi trimise o rafală scurtă în jos, retezând complet 
membrul. 

Când ridică privirea, cei care se furişau pe acoperiş erau 
deja în aer, sărind spre el. 

Nu ajunseră la sol. O rafală de flăcări şi de gloanţe de 
mitralieră gaussiană venite dinspre stânga lui Ardo îi 
distruse. 


— Fă loc, puştiule, zise Cutter, costumul lui uriaş de liliac 
de foc alergând cu toată viteza pe lângă Ardo. 

Când uriaşul se aruncă înainte, pe umărul lui părea să fie 
atârnat un civil. Ţinu silueta pe loc cu o mână şi mânui 
greoiul furtun de plasmă cu cealaltă. Strigă pe canalul de 
comunicaţii în timp ce fugea. 

— Mişcaţi-vă! 

Littlefield şi Xiang trecură şi ei în grabă, ţinând de 
mânere o cutie metalică între ei. Bernelli continua să tragă, 
uneori în ţinte reale, alteori în unele imaginare. 

— Stai şi ţine-i pe loc, Melnikov! strigă Littlefield când 
trecu pe lângă el. Cutia părea să fie grea, încetinindu-i pe el 
şi pe Xiang. Aproape am reuşit! Wabowski! Mai trage de 
timp! E un ordin! 

Ardo se întoarse pentru a privi spre est, pe drum. 

Zergii se revărsau pe stradă, formând din ghearele lor un 
zid de moarte şi de ură. Ardo ştia că veniseră după el. Se 
gândi înnebunit că ştiau, cumva, că le scăpase de două ori. 
Îl voiau pe el, îi voiau carnea, sângele. 

Ardo se întoarse şi fugi. 

Wabowski continuă să scalde zidurile în şuvoiul de 
plasmă, fără să ştie că Ardo îl părăsise. 

Atacatorii de pe peretele opus săriră. 

Ardo se întoarse când auzi ţipătul. Zergii smulseseră 
ţeava din mâinile lui Wabowski şi loveau sălbatic armura, 
rupând-o cu grijă. Se părea că ştiau că nu era bine să sfâşie 
la întâmplare un costum de liliac de foc. Aveau să îl desfacă 
în câteva clipe, târându-l afară pe Wabowski care ţipa şi 
apoi... 

Trei hidralisc o înhăţară pe Melani deodată, târând-o în 
spate din marginea mulțimii. 

— Te rog, Ardo! plângea ea. Nu mă lăsa singură! 

Ardo îşi ridică arma şi trase un jet de gloanţe care 
penetrau armura în rezervoarele costumului de liliac de foc 
al lui Wabowski. 

Costumele de liliac de foc erau periculoase chiar şi în 
cele mai bune condiţii. Câmpurile de reţinere se sparseră, 
Wabowski erupse într-o deflagraţie gigantică, o minge 


umflată care cuprinse clădirile din jur, înghiţindu-i pe zergi, 
care erau prea atenţi la prada lor. Flăcările se rostogoliră 
printre clădiri, un infern care se întindea, mugind pe canal 
drept spre Ardo. 


CAPITOLUL 9 
RETRAGERE 


— Melnikov! 

Ardo se întoarse la sunetul numelui său pârâind în cască. 

— Mişcă, soldat! La naiba, Melnikov! Răspunde-mi! 

Mingea de foc se umfla în spatele lui, înfulecând aerul 
dintre clădiri, îi simţea foamea şi puterea în spate. Începu 
să alerge spre baricada din capătul străzii răsucite, deja 
puternic luminată de flăcările care se apropiau. 

Ardo îşi simţea picioarele de plumb. Braţele şi picioarele i 
se mişcau cu o încetineală chinuitoare. Timpul era 
împotriva lui. Încercă să strige după ajutor, dar cuvintele 
păreau deformate şi incoerente în urechile lui. 

Strălucirea îl înconjură dintr-odată. Haosul îi erupse în 
cască. Şase alarme diferite sunară, dar el nu avea timp să 
fie atent la vreuna dintre ele. Plutea prin flăcările şi căldura 
puternice. Sistemele servomecanice ale costumului se 
încordau împotriva forţei explozive, luptându-se să ţină la 
locul lor diferitele membre şi apendice ale lui Ardo. Se 
rostogoli prin foc, sistemul de răcire internă nemaiputând 
face faţă căldurii. Ardo simţea reţeaua de webflex care, 
căptuşea costumul, tăindu-i carnea. Orice sens de în sus 
sau în jos, înăuntru sau în afară era pierdut, în timp ce 
panica se aduna în el. 

Brusc, pică din cer. Pământul se grăbi spre el, lovindu-i 
violent capul de interiorul căştii. Ameţit, se simţi ca şi cum 
încă se mişca, deşi grăunţele dure de ţărână şi de piatră 
care îi acopereau pe jumătate vizeta trădau adevărul. 
Rămase întins, nemişcat pentru o clipă, conştient de un 
şiroi subţire de sânge care se scurgea pe plexitena clară a 
vizetei şi începea să se adune încetişor. 

Sări în picioare, mişcarea împrăştiindu-i sângele pe 
interiorul vizetei, dar şi pe faţă. Littlefield mergea cu 
spatele lângă el, târând cutia metalică greoaie. Xiang îl 


ajutase cu ea doar cu câteva clipe în urmă. Ardo se întrebă 
neclar ce se întâmplase cu el. Mitraliera gaussiană a 
sergentului răpăia în mâinile lui, scuipând un şuvoi de 
moarte. Alţi membri ai plutonului se retrăgeau şi ei de la 
baricadă. 

— Mişcaţi-vă! Mişcaţi-vă! ţipă Littlefield, deşi l-ar fi auzit 
perfect prin sistemul de comunicaţii. 

Ardo se legănă nesigur pe picioare. Lângă el, sergentul 
se întoarse brusc pe călcâie, cu arma urmărindu-i instinctiv 
mişcarea, foarte aproape de el. Frica şi disperarea se citiră 
o clipă pe trăsăturile veteranului. Ardo aproape se aşteptă 
să fie doborât în locul în care stătea atât de nesigur, dar 
degetul de pe trăgaci al sergentului se abţinu destul de 
mult pentru ca el să înregistreze cine se afla brusc în 
cătare. 

— Fir-ar a naibii, Melnikov! Eşti greu de ucis! zise 
Littlefield, cu o urmă de râs isteric în glas. Se întoarse cu 
faţa la baricadă. Retragerea! Ascultaţi la mine! Retragerea 
acum! 

Infernul exploziei lui Wabowski continua să se întindă cu 
entuziasm în lungul străzii în spatele baricadei, împiedicând 
cele mai multe dintre trupele de sol ale zergilor să ajungă la 
ei. Totuşi, ici şi colo grupuri reuşeau cumva să se 
năpustească prin flăcări. Cutter, cu uriaşa lui armură de 
liliac de foc înălțându-se peste membrii rămaşi ai unităţii, 
încă trăgea scurte rafale de plasmă împotriva zergilor care 
încercau iar şi iar să treacă peste baricadă. Ardo căscă 
gura. Cutter trăgea cu o singură mână, în timp ce cealaltă 
încă îl ţinea pe supravieţuitorul ca o momâie atârnat pe 
umăr. 

— Merge, şopti Ardo mai mult pentru sine, decât pentru 
sergentul care stătea lângă el. li respingem. 

— Pe naiba, nu, se răsti Littlefield. Sunt şireţi gândacii 
ăştia. O să ne ţină ocupați aici cu câţiva semeni de-ai lor 
destul de mult, cât să facă un ocol şi să ne ia din spate. Fă- 
te util, Melnikov şi apucă de cutia asta! Sergentul se 
întoarse către liliacul de foc masiv. Cutter, scoate civilul ăla 
de aici! Sejak! Ekart! Foc de acoperire şi retragere la zero- 


treizeci şapte cu unu-cincizeci-trei. Ne-am luat prada, acum 
să plecăm naibii de aici! 

Cutter mârâi prin sistemul de comunicaţii, dar se supuse, 
retrăgându-se împreună cu restul grupului. Carapacele 
strălucitoare ale zerglingilor săreau iute peste baricade, cu 
o graţie şi o viteză pe care Ardo nu le crezuse posibile. 
Fiecare dintre ei era întâmpinat cu rafale concentrate trase 
de infanteriştii care se retrăgeau. 

— Cum ne descurcăm, şefa? strigă Littlefield. 

— Timpul trece. Era doamna locotenent, încă în turnul 
operativ care, în mintea lui Ardo, era dintr-odată la 
kilometri întregi depărtare. Nu-i văd pe ecranul tactic, dar 
ştiţi că sigur vin după voi. Părăsesc acum centrul operativ. 
lute la zero-treizeci-şapte cu unu-cincizeci-trei. Ne vedem 
acolo. Mă auzi, Peaches? 

— Da, să trăiţi. Vocea avea un ton straniu. 

Dacă Peaches răspundea pe canalul de comandă, atunci 
lucrurile nu  merseseră bine pentru unităţile de 
motoglisoare Vultur. 

— Scorpia, a; coordonatele? 

— Tu doar adu-ți fundul frumuşel aici, şi Scorpia face 
restul. Ridicare şi livrare! Estimare, cinci minute până la 
plecare. 

— Haideţi, băieţi! tună Littlefield. Nu avem prea mult 
timp. 

Cutter mârâi prin sistemul de comunicaţii, iar apoi se 
întoarse. O singură privire şi Ardo putu vedea expresia de 
pe faţa lui. Cuvintele erau pentru Littlefield, dar ochii lui 
reci şi negri erau aţintiţi fix asupra lui Ardo când vorbi. 

— Permiteţi să raportez pierderea unui liliac de foc, 
domnule! Wabowski, domnule! 

Ardo apucă iute mânerul cutiei de metal. Armura era 
autoportantă, dar sistemele îl anunţară că era grea. 

— Să mergem, se răsti Littlefield. 

În tandem, cei doi începură să traverseze piaţa. Littlefield 
arătă spre stânga turnului operativ. Ardo simţi că restul 
plutonului îi urma, rupând formaţia în timp ce fugeau spre 
punctul de extracţie. 


Ardo alerga, dar nu îşi putea limpezi mintea. 

— Domnule sergent... să trăiţi, despre Wabowski, eu... 

— Aia a fost o mişcare dată dracului, puştiule, îl 
întrerupse Littlefield, cutia metalică zgâlţâindu-se aiurea 
între ei în timp ce goneau. Wabowski era deja mort. l-ai 
făcut o favoare... Şi noi pierdem şi puţinul timp pe care l-a 
câştigat pentru noi. 

— Da... mulţumesc. 

Cutter alerga chiar în spatele lor. Casca îl împiedica pe 
Ardo să îl vadă pe uriaşul insular, dar ştia din tonul uriaşului 
că acesta era orice, numai recunoscător nu. 

— Tu doar ţine civilul ăla, Cutter, şi lasă gânditul pentru 
mine. Cât despre tine, Melnikov... dacă până la sfârşitul 
zilei mai eşti în viaţă - Littlefield pufni printre respiraţiile 
scurte - ei, atunci, în numele lui Dumnezeu, fiule, s-ar 
putea să fii deja veteran! 

Glasul lui Cutter era plin de venin la doar doi paşi în 
spatele lui. 

— Veteran, ha, Melnikov? Oh, atunci te rog, tu primul, am 
văzut ce poţi să faci cu o puşcă şi cred că e mai bine să te 
urmez. 

— Estimare, două minute. Scorpia se întoarce cu vântul 
din pupa. Mamă! la uite acolo jos! Chiar ai stârnit roiul, 
Breanne! 

Fugeau în lungul şirului de case, verificându-şi flancurile 
din mers. În mod clar era ceva acolo, dar Ardo nu putea 
vedea ce. Mişcări întunecate apăreau fugar în spaţiile dintre 
clădiri. Nu te opri să te uiţi, îşi spuse el, în contrapunct cu 
ritmul paşilor lui în alergare. 

— Opriti focul! Opriţi focul la zero-treizeci-cinci! Era 
glasul Breannei. 

Ardo aruncă o privire la cadranul de navigaţie. Desigur, 
Breanne fugea spre ei, cu arma pregătită. Încă trei soldaţi o 
însoțeau, cu doi mai puţin decât atunci când o văzuse el, cu 
doar cincisprezece minute în urmă. 

— Nu vă opriţi! Mişcaţi-vă! Doamna locotenent nu 
încetini în timp ce îi îndemna să înainteze. Aia-i prada, 
Littlefield? 


— Da, să trăiţi! 

Littlefield mări puţin pasul pentru a o ajunge pe Breanne. 
Ardo, încă ţinându-se de celălalt capăt al cutiei metalice, fu 
obligat să facă la fel. 

— Bună treabă, sergent! Doamna locotenent se uită 
către deschizătura din capul străzii care se apropia rapid. 
Deci, pe cine cară Cutter pe umăr? 

— Nu ştiu, să trăiţi. Un civil pe care l-a găsit încă 
respirând când au dat peste cutie. 

— Păi, Cutter, se pare că ţi-ai salvat o prinţesă în viaţă. 
Un zâmbet se simţi în glasul Breannei. Ai grijă de ea, soldat. 
După ce ieşim de aici, vreau să vorbesc cu ea. 

Ardo auzea ţăcănitul filtrat al focului de mitralieră 
gaussiană prin interfon. Cineva din apropiere trăgea rafale 
scurte. 

— Contact, doamnă locotenent! Era Mellish. La dreapta! 

— Îi văd şi eu! Bernelli acoperea din fugă partea stângă a 
retragerii. La naiba! la uite cum se mişcă! 

Breanne se uită în sus din fugă. 

— Scorpia! Care-i poziţia ta? 

— Ajung la bază acum. Ţine-ţi pantalonaşii pe tine, 
doamnă locotenent, ajung acolo în... oh, la dracul Aşteptaţi. 

Plutonul ţâşni de la adăpostul clădirilor înconjurătoare. 
Platforma de aterizare pentru livrări a Oazei se întindea 
peste tot în jurul lor. Câteva hangare şi depozite 
dărăpănate stăteau de o parte şi de alta. După potecile 
claustrofobice dintre clădiri, zona părea expusă şi 
vulnerabilă. Dincolo de platforma de aterizare, către sud, 
era o porţiune deschisă de ferme de umiditate şi drumul 
lung pe care îl urmaseră mai devreme pentru a ajunge la 
Oază. În depărtare, spre sud, Ardo vedea peretele vertical 
de stâncă al Bazinului. Sfârcul lui Molly era înceţoşat în 
depărtare şi putea distinge Vârfurile Peretelui de piatră. 
Chiar între ele, ştia el, se afla Scenic şi baza fortificată. 

Părea că era la un milion de kilometri distanţă. 

Soldatul William Peaches şi soldatul Amy Windom 
aterizau cu motoglisoarele Vultur în centrul zonei deschise. 
La începutul zilei, Vulturii fuseseră în număr de cinci. Acum 


erau doar doi. 

— Littlefield! Melnikov! Doamna locotenent merse către 
Vulturii parcaţi în centrul platformei de aterizare. Ţineţi 
cutia lângă mine! Cutter! Adu şi civilul. Toţi ceilalţi, am 
nevoie de un perimetru de extracţie în jurul meu, acum! 

Ardo vedea sacul de vânt de lângă câmpul de aterizare. 
Se tot uita spre sud şi spre crestele îndepărtate, unde se 
puteau găsi un prici curat, un duş şi, poate, siguranţă 
relativă. Ucisese de două ori într-o zi. Tânjea după 
inconştienţă. Dacă urma o procedură standard, căpitanul 
Marz trebuia să vină din acea direcţie. 

Breanne se uita şi ea tot într-acolo, căutând pe cer o 
urmă de mişcare. 

— Scorpia, strigă ea. Actualizare! 

Infanteriştii Confederaţiei formară un cerc pe platforma 
de aterizare, îndreptându-şi armele spre exterior. Nisipurile 
Bazinului băteau pe întinderea plată, acoperind marcajele 
odată aşezate cu grijă. Ardo auzea şuieratul nisipului care 
se lovea de carapacea dură a armurii lui de luptă. 

Nimic altceva. 

— Scorpia. Glasul Breannei era calm. Suntem pe poziţie. 
Ce estimare ai? 

Canalul de comunicaţii pârâi cu paraziți înfundaţi, 
volumul crescând automat pe măsură ce echipamentul se 
chinuia să audă un răspuns. 

— Doamnă locotenent! Avem mişcare! 

— Unde, Bernelli? 

— Chiar pe lângă hangare, să trăiţi! Vin pe flancul de est, 
imediat după... 

— Şi la vest, doamnă locotenent! Pe zei! Uite-i ce rapizi 
sunt! 

— Scorpia! La naiba! Raportează! Breanne se întoarse iar 
spre sud. 

Littlefield! îl vezi? A spus că era la un minut distanţă. Ar fi 
trebuit să îl vedem deja. 

— Ar fi trebuit să fie deja aici, doamnă locotenent, 
răspunse Littlefield. Ceva nu-i în regulă aici, să trăiţi. 

Breanne se uită iar spre sud. 


— Scorpia! Răspunde, Scorpia! Care-i poziţia ta? 

— Nu e acolo. Glasul lui Littlefield era încărcat în timp ce 
arăta spre sud. Dar văd ceva, să trăiţi. 

Siluete întunecate începeau să se mişte la capătul sudic 
al platformei. 

— Zergi, oftă Breanne. Ne taie calea. 

Littlefield scutură din cap. 

— Doamnă locotenent, mă gândesc... 

— Nu eşti plătit să gândeşti, sergent! se răsti Breanne. 
Peaches şi Windom! încălecaţi! Toată lumea, pregătiţi-vă 
încărcătoare noi acum! Când dau comanda, motoarele 
Vultur deschideţi focul cu tot ce aveţi şi zburaţi drept peste 
linia zergilor de la sud. Săpaţi-mi un drum prin gândacii ăia. 
Restul, trageţi fără oprire, goniţi prin gaură şi nu vă opriţi. 
Treceţi prin ea şi nu vă opriţi pentru nimic în lume, s-a 
înţeles? 

— Şi apoi, doamnă locotenent? Lui Esson îi tremura 
glasul un pic. 

— Apoi fugi, băiete. Fugi spre bază şi nu te uiţi în urmă. 


CAPITOLUL 10 
INCERCARE 


— Astup golul, doamnă! şopti răguşit Bernelli. 

Parcă zgomotul mai puternic ar fi putut să distrugă 
cumva un moment fragil şi să aducă asupra lor zergii care 
se apropiau încet. 

Vocea Breannei era rece şi calmă. 

— Nu trageţi, la naiba! 

— Ne izolează, doamnă locotenent! 

— Gura, Mellish, se răsti Breanne. Peaches! Nu porneşti 
odată? 

Ceea ce rămăsese din unitate se strângea tot mai mult în 
jurul locului în care stătea Ardo. Zidul violet de zergi, cu 
feţele blocate într-un hidos rânjet metalic, lovea cu 
ghearele în gol, nerăbdător în aşteptarea prăzii. Ardo se 
gândi brusc la pisica pe care mama lui abia dacă o accepta 
să se plimbe prin fermă. Intr-o după-amiază, Ardo urmărise 
cu un amestec de groază şi de fascinaţie cum jivina altfel 
drăguță încolţise un şoarece în ogradă şi se jucase cu prada 
prinsă în capcană de parcă ar fi fost o jucărie. În cele din 
urmă, pisica închisese fălcile peste capul ghinionistului 
animăluţ şi încheiase vânătoarea cu un prânz murdar şi 
sângeros. Totuşi, înainte să se întâmple, Ardo parcă îşi 
amintea de un zâmbet asemănător pe faţa pisicii. 

lar acum, el era... şoarecele. 

Brusc, Vulturii prinseră viaţă gemând. Ardo vedea 
sudoarea apărând pe Peaches în timp ce arma tunul greu 
din faţă. 

Glasul Breannei se ridică puţin. Poate că se uita şi ea la 
aceiaşi dinţi la care se gândea Ardo. 

— Nu am toată ziua la dispoziţie, sol... 

— Gata, doamnă locotenent! lătră Peaches. Suntem 
gata! 

— Foarte bine. Breanne se întoarse încet, ridicând vocea 


peste zgomotul motoglisoarelor Vultur. Toată lumea-i 
pregătită? Peaches şi Windom: face-ţi o gaură! Acum! 

Vulturii ţipară şi se legănară înainte, în timp ce 
conducătorii lor deschiseră acceleratoarele la maximum. 
Proiectilele ţâşniră din armele din faţă şi explodară în linia 
de zergi chiar în timp ce se apropiau de ea. 

Zergii ţipară şi ei, vocile lor îngrozitoare ridicându-se 
indignate că prada avea neruşinarea să îi atace. 

— Acum, infanterişti! ţipă Breanne. 

Cercul exterior de zergi care se apropia tot mai mult, sări 
brusc spre interior, abătându-se asupra prăzii. Ghearele 
şfichiuiau prin aer, hotărâte să sfâşie armura, să facă 
sângele să ţâşnească şi să rupă carnea de pe oase. 

Dar infanteriştii nu mai erau acolo. Ca unul, ţâşniră spre 
linia de explozii din faţa lor, conflagraţia portocalie umflată 
crescând cu fiecare secundă. Cu armele aţintite înainte la 
unison, traseră o coloană solidă de flăcări şi moarte, arzând 
şi spărgând şirul gros de zergi întărâtaţi. 

— Nu vă uitaţi în urmă! Fugiţi, nenorociţilor! Fugiţi! 

Ardo alerga lângă Littlefield, cutia de metal legănându-se 
între ei. Cu mâna liberă ţinea mitraliera gaussiană, agitând- 
o la întâmplare în timp ce scuipa distrugere peste tot în 
calea lui. Nu făcea niciun efort să ţintească - tot ce putea 
face, în timp ce gonea, era să lovească la nimereală şi să 
contribuie la măcelul care deja avea loc. 

Aproape ajunseseră la zidul de foc pe care îl creaseră. 
Membre de zerg retezate şi lichid vâscos arzând cădeau în 
jurul lor. 

— Trageti! Fugiţi! 

Ardo îl zări pe Cutter în stânga lui. Uriaşul liliac de foc 
înainta în forță, cu civila atârnată pe umăr. Aceasta sălta la 
fiecare pas ca o păpuşă de cârpe. Cu mâna liberă, Cutter 
revărsa plasmă în şirul de zergi. 

Flăcările se încolăciră în jurul lui Ardo când trecu linia. 
Înaintarea devenise deja dificilă, pământul fiind alunecos de 
la organele rupte şi carbonizate ale zergilor. Cutia de metal 
i se lovea de picior, anunţându-l că Littlefield era încă acolo, 
fugind şi trăgându-l mai departe. 


Un strigăt nepământesc se auzi pe canalul de 
comunicaţii. Continuă, un țipăt sfredelitor de groază. 

— Esson! Mamă, doamnă locotenent! L-au copleşit! 
Trebuie să... 

— Fugi mai departe, Collins! E un ordin! 

— Dar, doamnă locotenent, nu-l auziti? 

— Fugi, naiba să te ia! Nu te uita în spate! 

Temperatura interioară a armurii de luptă a lui Ardo 
creştea cu fiecare clipă. Simţea cum palmele şi tălpile 
începeau să i se băşice. Brusc, dădu peste un zergling care 
stătea pe loc. Ardo ţipă, dar nu se opri, dărâmând jivina în 
goana lui, înainte ca fiecare să dispară din ochii celuilalt, în 
mijlocul infernului. 

Fu şocat când, în clipa următoare, flăcările dispărură din 
vizeta lui plină de fum. 

în faţă se afla întinderea lungă din sudul Bazinului. 
Sfârcul lui Molly. Vârful Peretele de piatră. Tot ce avea de 
făcut era să ajungă la buză. Tot ce avea de făcut era... 

Răpăitul focurilor automate se auzi pe canalul de 
comunicaţii. 

— Vin! Mă muşcă de fund! Oh, dumnezeii... _ 

Un țipăt se înfipse ca un ac în urechea lui Ardo. Inainte să 
se stingă, încă două i se alăturară, fiecare unic în 
tonalitatea morţii. 

— Continuaţi să alergaţi, câinilor! şuieră Breanne pe 
canalul de comunicaţii. 

Glasul ei avea un ton pe care Ardo nu îl mai auzise. Era 
încordată sau doar speriată? 

— Continuaţi să alergaţi şi nu vă uitaţi în urmă! 

Instinctiv, Ardo se uită. 

Zergii erau mai aproape decât crezuse el şi mai numeroşi 
decât îşi închipuise. De o parte şi de alta a infanteriştilor se 
întindea un covor de extratereştri care se revărsau peste 
teren, alergând spre el. 

Ardo se împiedică la vederea lor. Littlefield, ţinând 
încleştat cutia atârnată dintre ei, ţâşni înainte. Doar faptul 
că tovarăşul lui trăgea de cutie îl făcu pe Ardo să rămână în 
picioare şi să se mişte mai departe. 


— Mai fă asta o dată, puştiule, şuieră Littlefield între 
respiraţii, şi te las în urmă. 

Erau în spaţiu deschis acum, armura de luptă purtându-i 
încă o dată cu viteză incredibilă către panta abruptă a 
peretelui Bazinului. Ardo îşi aminti scurt cât de mult se 
distrase când traversaseră acelaşi teren şi coborâseră 
aceeaşi pantă doar cu câteva ore în urmă. Sau erau luni? In 
spaţiu deschis, măreau distanţa dintre ei şi zergii din 
spatele lor. Acum trebuia să urce în fugă panta. Ardo îşi 
dădu seama cu o tresărire că versantul vertical avea să îi 
încetinească puternic armura de luptă, dar nu avea să îi 
deranjeze pe zergii furioşi care îl urmăreau. 

— Dom’ sergent, gâfâi el. Arma e goală. Trebuie să 
reîncarc. 

— Arune-o, soldat. Littlefield chicoti cu gâtul uscat. 

— Domnule? 

— Aruncă arma. Littlefield era un războinic puternic, dar 
chiar şi antrenamentul lui nu putea face faţă goanei. 
Cuvintele îi erau întretăiate de respiraţie. Nu mai contează, 
fiule. 

— Dar, domnule! 

— Ştii... Ştii ce e... ce e în vârful stâncii de acolo? Ne 
aşteaptă un prici şi o masă caldă... pe mine... pe tine. Să 
stai jos... să stai după cel mai minunat... zid de apărare al 
Confederaţiei din câte ai văzut. Tu... turele de apărare 
automate. Buncăre. Cele mai frumoase buncăre... din câte 
ai văzut, pline... pline de soldaţi odihniţi care chiar vor... Să 
tragă la ţintă într-un zid de zergi mânioşi. 

Ardo se uită iar în vârful stâncii. Aproape că vedea 
zidurile bazei lor din Scenic. Părea să fie la un milion de 
paşi de locul în care el continua să alerge cu atât de multă 
disperare. 

— Aruncă arma, fiule, cărâi Littlefield. Dacă nu ajungem 
la buza bazinului... nicio muniţie din lume... In arma aia 
frumoasă a ta... nu o să îţi salveze fundul tău... sau pe al 
meu. 

Ardo îi aruncă o privire lui Littlefield. Bătrânul războinic îi 
zâmbi  gâfâind. Ardo observă pentru prima dată că 


Littlefield îşi aruncase deja arma şi încărcătoarele. 

Îşi aruncă şi el mitraliera, lăsă capul în jos şi continuă să 
fugă. 

Peretele bazinului începea să urce în faţa lor. Terenul 
relativ neted ceda locul solului mai neregulat, care ducea la 
baza peretelui. Ardo se împletici înnebunit pe terenul tot 
mai abrupt, tălpile lui împingând din când în când în spate 
pietre desprinse. Urcuşul devenea mai greu cu fiecare pas. 
Versantul stâncii se înălța deasupra lor. Armura de luptă 
era alimentată pentru multe lucruri, dar fuga nu era unul 
dintre ele. 

Se împletici pe drumul de acces. Acesta mergea înainte 
şi înapoi pe versantul stâncii, într-o serie de serpentine care 
duceau la Scenic. Era singura cale de urcare pe stâncă. 

Ardo riscă să mai arunce o privire în urmă. Infanteriştii 
puseseră o sută de metri între ei şi zergi. Nu avea să fie 
destul. Soldaţii erau nevoiţi să urmeze serpentinele, dar 
Ardo vedea deja că zergii nu se încurcau cu asta. Jivinele ca 
nişte gândaci se căţărau şi săreau peste pietre, aproape 
fără să le pese. Aveau să urce direct pe versantul de 
stâncă. 

Şi altcineva observă. 

— Infanterişti! Pregătiţi-vă să vă opriţi şi să trageţi! 

Doamna locotenent Breanne avea de gând să se 
oprească şi să menţină poziţia. 

— Melnikov, Littlefield, duceţi cutia la bază. Cutter! 
Urmează-i cu civilul! Asta e misiunea. Restul, rămânem aici 
şi ţinem piept cât putem. Poate că va fi destul. 

— La naiba! 

— Gura, Collins! Şirul ăla de pietre de la marginea 
şoselei! Toată lumea să ocupe poziţiile şi să se pregătească 
să tragă. Vocea Breannei era ca oţelul. Se hotărâse şi 
nimeni şi nimic nu ar mai fi putut să o facă să se 
răzgândească acum. 

Plutonul, cu respiraţia tăiată şi obosit, ţâşni spre grupul 
de bolovani proeminenţi aliniaţi lângă drum ca nişte dinţi 
sparţi. Roiul zerg se revărsa spre ei. 

— Littlefield! Tai-o de aici acum sau... 


Un sunet clar se auzi dintr-odată în casca lui Ardo. După 
reacţia bruscă a membrilor plutonului, îl auziseră cu toţii. 

Ardo, uitându-se atunci la faţa Breannei, o văzu căscând 
ochii. Ea ridică privirea. Ardo se uită şi el în sus şi zări o 
dâră de aburi arcuită şi strălucitoare întinzându-se pe cerul 
luminos. 

— La pământ, soldaţi! Acum! strigă doamna locotenent. 

Ardo, mai mult din reflex condiţionat decât pentru că se 
gândi, se aruncă la sol în spatele celui mai apropiat 
bolovan. Închise ochii, fără efect. 

Brusc, lumea deveni dureros de albă. 

O clipă după aceea, simţi izbitura prin pământ. O trăise 
de multe ori înainte, dar tot mai era ceva să simtă o astfel 
de forţă primară, de netăgăduit, care îl zguduia până în 
adâncul sufletului. Venea, măreaţa fiară, iar pământul care 
se zguduia doar îi anunţa apropierea. 

Unda de şoc a bombei nucleare tactice comprimase aerul 
din faţa ei într-un zid de forţă. Distanţa îi disipase efectul, 
dar tot era mortală. Trecu peste Ardo şi costumul lui de 
luptă, zgâlţâindu-l în armură până când el avu impresia că 
dinţii aveau să-i sară din gură. 

Dura doar o clipă, ştia asta. Oricum, dura doar o clipă. 

Apoi clipa trecu... Şi el era tot acolo. 

Ardo se ridică în picioare, clătinându-se. 

Avanpostul care fusese Oaza era acum ascuns sub norul 
roşu umflat - probabil era norul roşu umflat, îşi dădu seama 
Ardo. Şirul de zergi nu avusese niciun avertisment. Cei mai 
mulţi erau morţi de la unda de şoc. Puţinii rămaşi păreau să 
fie ori zăpăciţi, ori orbiţi de explozie. 

Cu siguranţă, acum nu era momentul să se întrebe care 
dintre ele. 

— Mişcaţi, soldaţi! strigă Brearme. Să mergem acasă 
până se prind porcii de zergi ce s-a întâmplat! 

Ardo apucă mânerul cutiei metalice lovite şi se întoarse 
rânjind la sergentul Littlefield. 

— Ce mai salvare uimitoare, nu, dom’ sergent? 

— Asta a fost? Spre surprinderea lui Ardo, figura lui 
Littlefield era posomorâtă. Să ducem cutia acasă. Am 


nevoie de un duş şi de priciul meu. 


CAPITOLUL 11 
SOSIRE ACASA 


Se târâră peste creasta peretelui bazinului. Era un loc pe 
care Ardo se întrebase dacă avea să îl mai revadă. Pereţii 
Avanpostului Scenic, întunecaţi în lumina tot mai slabă, 
ţâşneau în sus din stratul de gresie. Dincolo de ei se aflau 
priciuri, duşuri, mâncare şi, mai mult decât orice, o formă 
de securitate. Centrul de Comandă se înălța peste toate, 
atrăgându-l pe Ardo ca o sirenă. Balizele lui pâlpâitoare 
erau atât de frumoase, încât aproape îl făceau pe 
infanterist să plângă. 

Breanne îi puse pe toţi la punct pe margine. Nu se făcea 
să se târască acolo ca nişte câini bătuţi, spunea ea. li alinie, 
îi apostrofă în termeni foarte clari să stea drepţi şi mândri 
că de nu, ea în persoană avea să le introducă ceva nefiresc 
în anatomia lor, ca să îi oblige să stea drepţi. Apoi, cu 
uşurinţă şi precizie îi conduse în marş către poarta de 
lansare a garnizoanei. Frica pe care o aveau faţă de ea le 
învinse oboseala. Ce mai rămăsese din unitate se apropie 
de complex ca un fel de paradă militară acoperită de praf. 
Dacă Breanne ar fi avut un steag, Ardo era sigur că deja l- 
ar fi fluturat. 

Ardo îşi permise să arunce o singură privire în urmă. 
Uriaşul nor atomic se împrăştia peste Bazin, strălucirea lui 
mânioasă răspândindu-se spre est peste munţii roşii din 
depărtare. Fusese o lovitură în aer: o detonare la o 
altitudine stabilită care lovea ca un pumn orice se afla 
dedesubt. Rezultatul erau pagube fizice mai grave, dar şi o 
rată mai scăzută a radioactivităţii decât în cazul unei 
detonări la sol. Totuşi, Ardo se întreba dacă pomenise 
cineva despre aceste lucruri coloniştilor care ar fi putut 
rămâne în calea norului mortal. Cel mai probabil, nu, hotărî 
el. Probabil că zergii sunt tot ce mai rămâne la est de aici. 

Trupa lor era mult mai mică decât fusese mai devreme. 


Ardo număra capetele în timp ce mărşăluiau. Plutonul de 
infanterişti era redus aproape la jumătate. Ekrat, al doilea 
liliac de foc din unitatea lui, lipsea şi era probabil ori sfâşiat, 
ori făcut una cu pământul Bazinului undeva în jurul Oazei. 
Se părea că aceeaşi soartă o împărtăşeau şi Collins, şi 
Esson. 

Cel puţin, spera să fie morţi. Era complet posibil, îşi dădu 
el seama, ca pentru unii dintre ei, bomba nucleară să fi 
distrus zergii din jurul lor şi să le fi sudat închizătorile 
armurii de luptă, dar să nu îi fi zdrobit complet sub unda de 
şoc. A fi sigilat în interiorul costumului de luptă, incapabil să 
te mişti pe o câmpie părăsită şi radioactivă... Durerea de 
cap îi revenea. Mai bine să nu se mai gândească. 

Deci era încă o zi încununată de glorie pentru infanteriștii 
Confederaţiei. Jumătate dintre ei fuseseră lăsaţi în urmă, 
dar Ardo ştia că misiunea avea să fie marcată ca 
victorioasă. Nu, îşi dădu el seama, erau mai mult de 
jumătate. Motoglisoarele Vultur nu îi aşteptaseră să se 
întoarcă, dar îşi amintea că le pierduseră pe toate în afară 
de două, înainte de a fugi din Oază, şi nu ştia dacă vreunul 
dintre ele supravieţuise pentru a ajunge la garnizoană. 

Glorie. Totul pentru o cutiuţă de metal care se lovea 
neîntrerupt de coapsa lui şi un singur civil atârnat pe 
umărul lui Cutter ca o păpuşă stricată. 

Breanne şi rămăşiţele unităţii ei intrară pe poarta de est 
cu toată demnitatea pe care o puteau aduna. Apusul de 
soare puternic ruginiu contura pereţii metalici întunecaţi ai 
complexului garnizoanei. În timp ce se apropiau, simţea 
ceva nefiresc, ceva pe care Ardo nu putea pune un nume în 
mintea lui. Totuşi, în timp ce se apropiau de intrarea 
principală, Breanne trebuie să fi simţit şi ea ceva. Brusc, 
ridică pumnul stâng. Infanteriştii se opriră toţi deodată, 
îngrijoraţi. 

Breanne stătu pe loc o clipă. Ardo nu îşi dădea seama 
dacă doamna locotenent se concentra sau era doar 
nehotărâtă. 

— Breanne către centrul operativ Scenic, anunţă ea pe 
canalul de comunicaţii. 


Tăcere. Asta era, îşi dădu seama Ardo. Nu auzise nimic 
pe canalul de comunicaţii în timp ce se apropiau de zid, în 
afară de trăncăneala lor. 

— Breanne către centrul operativ Scenic. Răspundeţi, vă 
rog. Vântul se înteţea odată cu venirea serii, sunetul 
nisipului purtat prin aer şuierându-le pe lângă căşti. Ardo se 
uită la buncărele joase aranjate de o parte şi de alta a 
intrării. Crăpăturile negre fuseseră confortante cu doar 
câteva clipe în urmă. Şi-o imaginase pe fiecare plină cu 
trupe de pază gata să îi apere împotriva oricărui atac. Acum 
păreau ameninţător de goale şi de negre. Incercă să vadă 
dacă avea loc vreo mişcare dincolo de fantele întunecate, 
dar era imposibil să îşi dea seama. 

Infanteriştii schimbară priviri neliniştite. 

Canalul de comunicaţii pârâi încetişor. 

Breanne făcu semn plutonului să îşi pregătească armele. 
Doar atunci îşi dădu seama Ardo că nu mai avea mitraliera 
gaussiană. Dintr-odată, se simţi cam vulnerabil. Îi aruncă o 
privire acuzatoare lui Littlefield, care încă ţinea celălalt 
mâner al cutiei metalice dintre ei. Littlefield nu observă, 
ochii lui cercetând pereţii tot mai întunecaţi ai garnizoanei. 

— De ce nu răspund? 

— Ar putea fi o problemă de comunicaţii. 

— Ar putea fi? Şi dacă nu e? 

Breanne se apropie de panoul cu tastatură de lângă 
poarta masivă şi încuiată. Avu nevoie de câteva încercări 
înainte de a reuşi să introducă o secvenţă potrivită pe care 
să o accepte poarta. 

Ardo mai mult simţi decât auzi. Uriaşa poartă din 
terminalul principal al garnizoanei se înălţă încet, gemând. 
Breanne îşi ridică arma, dar rămase pe loc. Ceilalţi membri 
ai plutonului îi urmară exemplul. 

— Mellish, Bernelli, pe poziţii! Mişcaţi-vă! 

Cei doi infanterişti ezitară doar o clipă, apoi înaintară 
iute, cu armele de asalt gaussiene ridicate. Fiecare ocupă o 
poziţie de fiecare parte a terminalului întunecat, uitându-se 
prin cătările mitralierelor. 

— Liber, doamnă locotenent! strigă Mellish cu o lipsă de 


convingere hotărâtă. 

Uşa interioară a terminalului începu şi ea să se deschidă 
scrâşnind. Masa ei se ridică încet, dezvăluind centrul 
complexului garnizoanei din spatele ei, scăldat în ruginiul 
tot mai închis al apusului de soare. 

— Doamnă locotenent? întrebă Bernelli cu o undă de 
nelinişte în glas. 

— Stai pe loc, soldat! Breanne păşi înainte, încercând să 
vadă dincolo de deschizătura îngustă. Acoperă-ne. Xiang, 
vii cu mine. 

Breanne păşi în terminal, urmată de soldat. Amândoi fură 
înghiţiţi pe loc de coridorul întunecat, contururile lor 
profilându-se pe roşul tot mai închis al curţii complexului de 
dincolo. La fel de repede, cele două siluete reveniră la 
lumină, părăsind cotloanele terminalului. 

— Toată lumea, mişcaţi-vă, strigă Breanne. lute, soldaţi! 

Ardo se uită încă o dată la Littlefield. Bătrânul veteran 
dădu din cap şi înaintă repede împreună cu restul 
plutonului. 

Spaţiul liber de dincolo de terminal nu era decât un punct 
de adunare stabilit printre clădirile prea apropiate ale 
garnizoanei. Confederaţiei îi plăcea să îşi ţină bazele 
militare restrânse şi eficiente: cu cât era mai mică zona, cu 
atât mai uşor era să distribui resursele şi cu atât mai puţin 
teren aveai de apărat. Cel puţin, asta era doctrina 
însămânţată în toţi comandanții. Rezultatul era, adesea, o 
amestecătură îngrămădită de structuri construite la o 
distanţă destul de mare, încât vehiculele de sol să poată 
trece printre ele. Când avea personal complet, asta făcea 
ca orice garnizoană confederată să fie ca un muşuroi de 
furnici, coridoarele ei înguste fiind pline de infanterişti, 
personal auxiliar şi de comandă, toţi grăbiţi să ajungă 
undeva. 

Păşind şovăielnic afară din spaţiul terminalului, Ardo 
observă încă o dată că Garnizoana Scenic fusese dispusă ca 
oricare altă bază în care servise el vreodată, cu o simplă 
deosebire foarte vizibilă. 

Nu era nimeni acasă. 


Terminalul intra în spaţiul liber prin partea estică a 
zidului de apărare. Spaţiul liber servise ca zonă de aterizare 
pentru navele de desant. Câteva clădiri se înghesuiau pe 
marginea acestuia. Un şir neregulat de depozite de provizii 
fusese construit într-un puzzle bine restrâns pe laturile 
nordică şi sudică a careului. O pereche de turele de rachetă 
gemene se ridica deasupra lor în ambele părţi. Capetele lor 
de lansare încă se roteau, în timp ce sistemele de detecție 
căutau automat. Spre vestul spaţiului liber, chiar deasupra 
terminalului, se aflau cele trei unităţi ale garnizoanei pe 
care le părăsiseră atât de degajat în dimineaţa aceleiaşi 
zile. Un coridor lat chiar la sud ducea înapoi la masivul 
centru de comandă, al cărui vârf se putea vedea ridicându- 
se peste garnizoană. Părţile superioare ale centrului de 
producţie şi ale atelierului mecanic se zăreau ceva mai 
încolo. Două SCV -uri stăteau lângă o stivă de containere de 
provizii în partea de nord a careului. Totul era exact unde 
ar fi trebuit să fie. 

— Mellish, dă un tur terminalului. 

Glasul doamnei locotenent era calm şi scăzut. Ardo 
obişnuia să vorbească la fel cailor de la ferma tatălui său 
pentru a-i linişti când erau agitaţi. 

— Să închidem uşa. N-are rost să fim luaţi prin 
surprindere din spate. 

— Da, mormăi cineva prin canalul de comunicaţii. Mai 
ales când avem o grămadă de chestii care să ne ia prin 
surprindere în faţa noastră. 

— Gata, Bernelli. Vocea Breannei rămase calmă, ca de 
gheaţă. Ai închis uşa aia, Mellish? 

— Da, să trăiţi. Terminal asigurat. 

— Parcă toţi s-ar fi ridicat şi ar fi plecat, murmură Xiang. 

— Da, aprobă Littlefield, dar uite: înţeleg că au lăsat 
barăcile de provizii şi turelele - astea sunt toate construite 
aici - dar cazarma e mobilă. La naiba, chiar şi centrul de 
comandă zboară singur pe platformele repulsoare. Toate 
sunt unităţi mobile şi încă în stare bună, după cum arată. 
Dacă au evacuat, de ce nu au luat şi utilajele? 

— Toate sunt întrebări bune, dar nouă ne trebuie 


răspunsuri. Breanne se hotărâse. Să cercetăm zona. S-ar 
putea să fie oameni captivi răniți sau incapabili să 
comunice din alte motive. Ceva s-a întâmplat aici şi peste 
oricine daţi s-ar putea să fie cam neliniştit. 

— Asta aşa-i! 

— Nu vă agitaţi şi mai luaţi degetul de pe trăgaci, aţi 
înţeles? Nu vreau să se apuce nimeni să ciuruiască oamenii 
noştri doar pentru că nu ştim ce se întâmplă. Littlefield şi 
Melnikov, voi staţi cu mine. Cutter, ce mai face civila aia? 

— Începe să-şi revină, doamnă locotenent. Cutter o ţinea 
acum pe femeie în braţe. Pe lângă insularul uriaş, ea părea 
micuță şi fragilă. Vreţi să o pun jos? 

— Nu, e o staţie de prim-ajutor în centrul de comandă. 
Breanne era frustrată. Nu prea mai avea ce să comande. 
Acţionăm împreună, începem cu garnizoana din nord şi 
apoi... 

— Doamnă locotenent, recepţionez mişcare! 

— Unde, Bernelli? 

— Pare că e cam la cincizeci de metri la doi-şapte-opt 
grade. 

— Ăla-i centrul de comandă! Urmăreşte-o, Bernelli. Fiţi 
atenţi, soldaţi! 

Glasul lui Bernelli devenea toi mai ascuţit în timp ce 
vorbea. 

— Urmăresc... se mişcă spre sud. 

— Suntem în spaţiu deschis aici, doamnă locotenent, 
şuieră Littlefield. 

Breanne înţelese imediat. 

— Înaintaţi! Ocupaţi poziţii sub cazarma de la nord. 
Folosiţi trenurile de aterizare pentru adăpost. Mişcaţi-vă! 

Plutonul ţâşni rapid prin careu. Ardo alerga pieziş lângă 
Littlefield, cei doi încă luptându-se cu acea cutie metalică 
între ei. Ardo se gândi în treacăt la barăcile de provizii 
aflate la câţiva metri distanţă de el. Într-una dintre ele ar fi 
trebuit să se găsească o puşcă nou-nouţă pentru el şi o 
rezervă de muniții proaspătă. În schimb, iată-l cum se 
ghemuia, ascuns în puţul de aterizare al unei cazărmi 
mobile, neavând nimic cu care să se apere în afară de 


înjurături, scuipat şi această cutie metalică idioată, care, 
din punctul lui de vedere, ar fi putut rămâne în Oază, să 
devină parte a uriaşului nor rotund care plutea spre est. 

— Bernelli? Breanne vorbea încet, în ciuda faptului că 
armura de luptă păstra vorbele doar pe canalul de 
comunicaţii. 

— Încă urmăresc, doamnă locotenent. Se mişcă rapid. 
Cincisprezece metri pe raza două sute. Păstrează o linie 
spre est. 

— Vine pe drum, mormăi Littlefield. 

— Tot cincisprezece metri. Ar trebui să pot să îl văd... 

Ardo se ghemui şi mai mult în spatele trenului de 
aterizare. 

O singură siluetă, scăldată în lumina pe moarte a zilei, 
ieşi împleticindu-se în careu. 

— Oh, /a naiba! scuipă Breanne. 

Se ridică, deschizându-şi vizeta armurii de luptă şi ţipând 
peste careu. 

— Marcus, ce mama naibii faci? 

Silueta se întoarse. Uniforma nu îi mai era călcată sau 
curată. Îşi pierduse pălăria obraznică, dezvăluind un cap cu 
păr ca de paie, care părea să iasă în toate direcţiile din 
proprie iniţiativă. Cu toate acestea, Ardo îl recunoscu drept 
tehnicianul care li se alăturase la plecarea din Scenic, doar 
cu o zi în urmă. 

— Doamnă, oh! Sergentul Marcus Jans salută băţos. Bun- 
venit acasă, doamnă locotenent! 

Breanne întoarse salutul lejer, apoi întrebă: 

— Permiteţi să intrăm în garnizoană? 

— Uh, doamnă? 

— Bănuiesc că tu ocupi acest post, sergent. Altfel, până 
acum ne-ar fi întâmpinat cineva. 

— Oh. Jans părea zăpăcit. Da, doamnă, cred că eu sunt... 
În afară de dumneavoastră... acum, adică. 

— Atunci raportez că plutonul meu s-a întors dintr-o 
misiune încărcată de glorie în numele Confederaţiei. Glasul 
Breannei era obosit şi nervii ei începeau să îi dea un ton 
ameninţător. 


Jans se uită pe lângă ea spre locul în care Ardo şi 
camarazii lui se fereau. 

— Adică infanteriştii care se ascund sub cazarmă? 

— Cam asta a fost cu întoarcerea noastră glorioasă, tună 
Cutter. 

— Da, zise Breanne printre dinţi. Infanteriştii de sub 
cazarmă îţi cer permisiunea să intre în garnizoana ta, 
sergent, iar apoi vreau să ştiu unde naiba s-a dus 
garnizoana! 

Jans clipi când ultimele cuvinte ale Breannei părură să îl 
facă să se clatine pe călcâie. 

— Dar... dar, doamnă locotenent... credeam că 
dumneavoastră mi-aţi putea spune mie! 


CAPITOLUL 12, 
ORAŞ FANTOMA 


— Despre ce naiba vorbeşti, Tinker? Breanne nu avea 
niciun chef să ghicească. Mânia din vocea ei ar fi putut să ÎI 
topească pe sergentul tehnician în bocancii lui scofâlciţi. 

— Păi, doamnă, doar s-au retras cu toţii, bâigui Marcus. 
Murdăria de pe faţa sergentului era brăzdată de dâre de 
transpiraţie care începeau să i se scurgă de la rădăcinile 
părului. 

— Am crezut, dumneavoastră fiind în lanţul de comandă 
şi toate cele, că trebuie să ştiţi, asta-i tot. 

Littlefield păşi către Breanne şi sergentul tehnician, 
trăgându-l pe Ardo mai aproape prin intermediul cutiei de 
metal care încă atârna între ei. Vorbi cu un glas scăzut, dar 
Ardo era prea aproape ca să evite să audă. 

— Doamnă locotenent, se întunecă şi nu avem unde să 
ne ascundem. Privirea Breannei fusese fixată cu furie 
crescândă asupra lui Jans, dar vorbele lui Littlefield reuşiră 
cumva să treacă de mânia ei. Dădu iute capul pe spate şi 
păru să vadă pentru prima dată cerul peste zidurile 
întunecate ale garnizoanei. 

— Probabil că nu avem mult timp, şopti Littlefield spre 
pământ, dar cuvintele îi erau adresate doamnei locotenent. 

— Postul a fost abandonat, anunţă brusc Breanne. 
Bănuiesc că e o greşeală. O lămuresc eu. Intre timp, 
Cutter... 

— Da, să trăiţi. 

— E o staţie de prim-ajutor în centrul de comandă. Du 
femeia acolo, leag-o de un prici şi apoi întoarce-te. 
Littlefield, ia-l pe Melnikov şi însoţiţi-l pe Cutter. Pune-l pe 
Melnikov să stea cu ochii pe cutia de comori şi pe femeie - 
dacă e în stare. 

— O să se descurce, doamnă locotenent. Mă ocup eu de 
asta. 


— Bine, vezi „să te ocupi” să primească o armă nouă şi 
să îţi iei şi tu una dacă tot te apuci de asta. Buzele Breannei 
aproape că zâmbiră. Apoi vă întoarceţi la mine. Trebuie să 
asigurăm un perimetru defensiv. 

Cutter mârâi o dată şi schimbă poziţia femeii care încă 
gemea în braţele lui. Când vorbi, în glasul lui era 
dezamăgire. 

— Nu o să fie prea mare distracţie la noapte, doamnă 
locotenent. Tocmai i-am bombardat pe zergi de i-am făcut 
bucățele. Nu mai trebuie decât să chemăm autobuzul să ne 
ia. Războiul s-a terminat aici. Bărbatul mare scutură trist 
din cap. Nu, doamnă, nu o să mai fie deloc mare distracţie 
la noapte. 

Littlefield îi aruncă o privire Breannei, dar dacă el căuta 
vreo reacţie, nu avu satisfacția de a găsi vreuna. 

— V-aţi primit ordinele. Doamna locotenent vorbi cu o 
răceală egală. Apoi se întoarse către sergentul tehnician. 
Cât despre tine, sergent Jans, tu stai cu mine. Am o 
grămadă de întrebări pentru tine şi nu vreau să te pierzi 
înainte să îmi răspunzi la ele. 


Noaptea cobora iute în timp ce se îndreptau spre 
infirmerie. Vântul bătea considerabil mai tare dinspre vest, 
gemând şi tânguindu-se printre clădirile complexului militar 
al Confederaţiei. Ardo se înfioră la auzul sunetelor. Clădirile 
părăsite păreau să se uite la el în timp ce mergea printre 
ele. Locul era prea liniştit pentru volumul uriaş de 
echipamente rămase aici. Oriunde se uita, era întâmpinat 
de imagini ale lucrurilor care se aflau la locurile lor, şi totuşi 
cumva greşite. Pământul de sub tălpile lui era bine bătătorit 
de şenilele şi repulsoarele diferitelor vehicule care îl 
călcaseră. Lumini puternice ardeau încă în fiecare dintre 
modulele pe lângă care trecea. O uşă de acces a unui 
depozit de provizii era deschisă, luminile din interiorul ei 
revărsându-se în stradă. Un încărcător SCV stătea înăuntru, 
forma lui vag umanoidă din metal şi plastic pregătită să 
ridice un modul de transport. Operatorul lui, totuşi, era de 
mult plecat, ca un spirit care îşi abandonase trupul fizic prin 


moarte. Oriunde se uita, se vedeau urmele bocancilor 
infanteriştilor care ar fi trebuit să meargă încă pe acelaşi 
sol, dar care lipseau, cumva. Acum existau aici doar ca 
fantome. Ardo nu era sigur dacă ar fi fost mai surprins 
atunci când ar fi văzut pe cineva sau de lanţul constant de 
situaţii în care nu vedea pe nimeni. 

Drumul principal de acces cotea în spatele cazărmii 
sudice, curbându-se pe terenul plat către Centrul de 
Comandă uriaş. Clădirea era masivă, la fel de lată pe cât 
era de înaltă, sugerând prin forma generală un sferoid 
metalic aplatizat. In mod evident, fusese construită pentru 
funcţionalitate, nu pentru estetică. Probabil că vreun 
proiectant tehnic confederat din departamentul de 
cercetare şi dezvoltare avusese la un moment dat o 
legătură pasională cu acest model, dar era singurul care îl 
aprecia. Centrul de Comandă era tot ce trebuia. Uriaşe 
gheare repulsoare de aterizare susțineau masa principală a 
structurii, picioarele lor de susţinere groase dispărând în 
guri de protecţie largi. Plăci albative exterioare întăreau 
fuzelajul blindat. Deasupra acestora, la un nivel cu trei 
etaje mai înalt decât solul, o multitudine de turnuri de 
observaţie, antene, cupole de senzori şi altă aparatură 
tehnică erau aranjate în ceea ce părea observatorului 
obişnuit a fi un haos total. Deasupra tuturor stătea Centrul 
Operativ, un bloc blindat cu ferestre pe toate părţile, care 
domina întreg complexul. Luminile străluceau puternic prin 
acele ferestre, dar nu era nicio mişcare în spatele lor, din 
câte putea vedea Ardo. 

Rampa principală de acces la Centrul de Comandă fusese 
coborâtă, braţele hidraulice fiind complet extinse în fiecare 
parte. Cala de comandă principală era bine luminată, dar 
Ardo nu se putu împiedica să aibă impresia că intrau în 
gura unei uriaşe fiare negre. 

Strălucirea calei fu de ajutor totuşi, odată ce intrară în 
ea. Cu cât mai puţine umbre, cu atât mai bine. Cala 
principală se înălța deasupra lor prin două punți. La stânga 
şi la dreapta lui, Ardo ştia că Centrul de Comandă avea 
procesoare de gaz şi de minereu, care erau inima ce 


susţinea orice bază de comandă mobilă. Masa lor ocupa cea 
mai mare parte a spaţiului intern al Centrului de Comandă. 

Deasupra,  înghesuită în spațiul dintre masivele 
procesoare, era cala de întreţinere a SCV -urilor. 
„întreţinere” era un termen cam nepotrivit: fabricatoarele 
de la acel nivel puteau crea un SCV de la zero, folosind doar 
debitul procesorului de minerale. Câteva Vehicule de 
Construcţie Spațială T-280 atârnau suspendate de rastelele 
lor de producţie de deasupra. Se legănau încetişor. Ardo 
trebui să îşi readucă aminte că, probabil, sistemul de 
ventilaţie reuşea să mişte costumele. 

Observă că enervanta lui durere de cap revenise. 
Littlefield continuă să înainteze către liftul de la capătul 
calei. Ardo ţinu pasul cu el în timp ce ducea cutia metalică. 
Amândoi se întoarseră când păşiră pe platforma liftului. 
Cutter, încă ţinând în braţe femeia, li se alătură, iar apoi 
Littlefield activă liftul. 

În timp ce urcau, Ardo încercă să observe mai bine 
femeia. Încâlceala deasă a părului ei lung şi murdar fu 
prima lui impresie. Faţa îi era întoarsă de la el, spre pieptul 
lui Cutter. Purta salopeta nelipsită pentru un muncitor 
colonist, probabil o lucrătoare la proiectele inginereşti sau 
de recoltare de apă ale Oazei. Talpa unuia dintre bocancii ei 
era parţial ruptă de partea din piele. | se păru un lucru 
ciudat, având în vedere tot ce trebuie să li se fi întâmplat 
tovarăşilor ei din acel oraş-avanpost. 

Cel puţin, acum că oraşul plutea într-un nor roşu 
strălucitor către est, nu mai trebuia să se ducă acolo să 
strângă morţii. 

să strângă morţii? 

Expresia îi rămase în minte, dar nu îi putea alipi nicio 
semnificaţie, în plus, capul îl durea prea mult ca să se mai 
gândească la asta. Mai bine să îşi vadă de sarcina actuală şi 
să lase restul. 

Liftul urcă iute în puţul de deasupra, apoi se opri la 
Nivelul 3. Cutter se întoarse cu femeia şi o purtă pe 
coridorul îngust. Era o acţiune grea, mai ales în uriaşa 
armură de liliac de foc, dar Cutter reuşi să o facă fără mari 


dificultăţi. Părea să poarte armura ca pe o a doua piele. 

— Să mergem, îl îndemnă Littlefield cu un ghiont în cutie 
care se transmise în coapsa lui Ardo. Acesta se desprinse 
din gândurile lui şi începu să înainteze pe coridor. 

Infirmeria era bine înconjurată de restul Centrului de 
Comandă. Se afla aproape exact în centrul structurii. Aici 
nu se găseau tancuri de regenerare sau, de fapt, mai nimic 
din ce ar fi putut considera cetăţenii Confederaţiei ca fiind 
echipament standard pentru o unitate medicală. Infirmeria 
era mai mult o staţie de prim-ajutor, un loc de oprire în 
călătoria unui infanterist rănit, care să îl ţină destul de mult 
în viaţă pentru a putea ajunge la o îngrijire şi facilităţi mai 
bune. 

Câteva priciuri erau montate pe un perete. Cele mai 
multe dintre ele erau făcute ordonat şi curat în stilul 
tradiţional al infanteriştilor. Totuşi, unul era răvăşit, 
cearşaful căzându-i lejer pe podea. 

Cutter intră în cameră, corpul lui uriaş părând să umple 
cea mai mare parte din ea. Găsi un prici în mijloc care 
părea să corespundă pretențiilor lui şi puse jos femeia care 
gemea. Bărbatul mare reuşi, în cele din urmă, să îşi ridice 
vizeta tocmai când Ardo şi Littlefield intrau în cameră. Ardo 
vedea sudoarea  revărsându-se pe faţa smeadă a 
insularului. 

— Asta n-a fost bine, pufni el. 

işi desfăcu iute mănuşile şi îşi eliberă mâinile. În câteva 
clipe strângea legăturile patului în jurul braţelor, pieptului şi 
picioarelor femeii fără cunoştinţă. 

— Imi trebuie mai mult exerciţiu. Trebuie să lucrez mai 
mult. 

Ardo surâse şi scutură din cap. Cutter tocmai alergase 
câţiva kilometri cu acea femeie fie în spate, fie în braţe. 
Chiar şi cu ajutorul costumului, aceasta era o performanţă 
remarcabilă. Ardo zâmbea la gândul că pentru Cutter 
acesta era un semn de slăbiciune. 

Littlefield îi făcu semn lui Ardo spre dreapta. Pe peretele 
opus priciurilor se afla un birou cu un scaun. 

Littlefield se opri. 


— Ca să vezi! 

Ardo şi Littlefield se opriră amândoi. 

Biroul era curat şi ordonat, în afară de o ceaşcă de cafea 
parţial vărsată şi un sandviş pe jumătate mâncat. 

Cutter se uită şi el o clipă, apoi îşi întinse mâna masivă şi 
luă ceaşca. 

— Încă e caldă, spuse el, apoi bău cafeaua dintr-o 
singură înghiţitură. 

Ardo şi Littlefield se holbau la el, uimiţi. 

— Îi mai trebuie zahăr, medită Cutter în timp ce strângea 
rămăşiţele sandvişului şi începea să şi le îndese în gură. 
Restul cuvintelor abia i se mai distingeau prin pâine. Mă 
duc afară. Dacă aveţi nevoie de ceva, strigaţi. Sunt sigur că 
o să vină cineva. 

Cutter îşi luă mănuşile de luptă şi păşi afară din încăpere, 
uşa infirmeriei alunecând şi închizându-se în urma lui. 

Littlefield îi întoarse lui Ardo privirea uluită, apoi cei doi 
bărbaţi izbucniră într-un hohot de râs sănătos. 

— Incredibil, suspină Ardo printre râsete. 

— Nu, nu chiar, răspunse Littlefield bine-dispus. Nu-i 
chiar aşa de rău după ce ajungi să îl cunoşti. 

Ardo se aşeză în scaunul de la birou, lucru nu prea uşor 
de făcut în costumul de luptă. 

— ÎI ştii? 

— Sigur, zise Littlefield în timp ce se aşeza pe marginea 
biroului. A servit sub mine o vreme. Stilurile noastre nu s-au 
potrivit prea bine. Cred că stilul meu nu s-a potrivit prea 
bine cu o mulţime de oameni. 

Ardo nu găsi nimic de spus în tăcerea care urmă. 

— Păi, continuă Littlefield uitându-se în altă parte, e o 
infirmerie drăguță, dar eşti de serviciu. Serviciu de gardă, 
dacă stau să mă gândesc. Uite cutia - ce naiba o fi trebuind 
să fie - şi nu cred că femeia o să îţi dea bătaie de cap. 
Totuşi, ţine deschis canalul de comunicaţii şi orice ai face, 
rămâi treaz! Mă duc să caut două mitraliere bune şi munţii 
noi. Breanne vrea să stabilească gărzile, apoi o să ne 
ocupăm de ceva haleală. Mă-ntorc într-o clipă. 

— Sigur, dom’ sergent, dădu Ardo din cap. Nu 


conştientizase cât de obosit era până să se aşeze. Am 
înţeles. 

Littlefield zâmbi. 

— Tot te mai deranjează capul? 

Ardo dădu încetişor din cap, aprobator. 

— Puțin. 

— Cred că resocializarea trece, până la urmă. Şi, hei, 
acum eşti veteran. Ai ucis pentru prima dată şi ai trăit să 
vorbeşti despre asta. 

Zerglingul zvâcnea în faţa lui. Un ochi negru şi gol al 
fiarei se holba la el. 

— Şi Dumnezeu a spus: Lăsaţi apele să aducă din belşug 
creatura mişcătoare care are viață... 

Ardo se sufoca. 

Ardo se încruntă brusc şi se uită în altă parte. 

— Da, să trăiţi. 

Littlefield se încruntă puţin. 

— O să fie bine, puştiule. Nu lipsesc mult. 

Sergentul se ridică şi merse hotărât către uşă. Aceasta îi 
făcu pe plac, alunecând din faţa lui şi apoi închizându-se 
după ce el trecu. Ardo luă o gură mare de aer. 

Nu avea nimic altceva de făcut decât să aştepte. Nu îşi 
putea închipui nimic mai groaznic decât să fie lăsat cu 
gândurile lui. 

— Nu o să te părăsesc niciodată, îi spuse el. Grâul foşnea 
în jurul păturii pe care stăteau. 

Se prăbuşea în ochii ei albaştri strălucitori. 

Auriu... 

Ardo se ridică. Trebuia să îşi găsească ceva de făcut. 
Capul îi zvâcnea iar. _ 

Femeia de pe prici nu părea să o ducă mai bine. Incepea 
să se zbată ameţită în legături, gemetele devenindu-i mai 
puternice. 

Ardo se apucă să caute iute prin dulapurile de pe pereţii 
infirmeriei. Udă un prosop în chiuveta din zid şi se apropie 
de femeie. 

— Uşurel, domniţă, rosti Ardo pe un ton liniştitor. Nu-ţi 
face nimeni rău. 


Capul femeii se agită dintr-o parte în alta sub nimbul de 
păr încâlcit şi murdar. Zbaterile ei deveneau mai puternice 
cu fiecare clipă. 

— Hei... uite, domniţă, trebuie să te linişteşti. Suntem aici 
să te ajutăm. Nu mergea. Ardo o apucă pe femeie de umeri 
şi o scutură. Încetează! Ascultă-mă! 

Dintr-odată, femeia încetă să se mai zbată. 

— Eşti în siguranţă acum, suspină Ardo când îi eliberă 
umerii. Ridică iar prosopul umed şi încercă să dea deoparte 
părul care acoperea faţa femeii. Eşti în Garnizoana 
Confederaţiei din Scenic. Nimeni nu o să... 

Glasul i se pierdu. 

Auriu. 

Clipi, apoi scutură din cap. 

Femeia se holbă la el din prici. 

Nimbul purului ei lung şi strălucitor juca uşurel în adierea 
caldă şi blândă care bătea peste lanurile de grâu. 

Lacrimile se adunară pe neaşteptate în ochii lui Ardo. 

— Melani? Melani! Tu eşti! Doamne, e un miracol! Un 
miracol! 

Copleşit, Ardo apucă drăgăstos capul femeii în palme. 

Îşi apropie buzele de ale ei. 

Femeia ţipă. 


CAPITOLUL 13 
MERDITH 


Ardo sări în spate, ca lovit de un şoc electric. Capul îi 
bubuia. 

— Melani! Te rog, încetează! Eu sunt! 

Femeia ţipă iar, cu ochii măriţi de frică. 

Ardo ridică mâinile, încercând să o liniştească. Ochii îl 
înţepau, umplându-se de lacrimi. Capul îi zvâcnea, aproape 
orbindu-l şi el. 

— Te rog! Nu-ţi fac rău. Eşti zăpăcită... ŞI... rănită. A 
trecut atât de mult, eu... 

— Lasă-mă, nenorocitule! Dinţii femeii clănţăneau în timp 
ce se lupta să îşi controleze frica. Unde naiba sunt? 

— Eşti la infirmeria de la... uh... de la... Ardo se strâmbă 
din cauza durerii care îi explodă în craniu. Îi era greu să 
gândească. De la Garnizoana Scenic... de pe Mar Sara. Este 
un avanpost al Confederaţiei... 

Ea se zbătu iar în legături, zgâlţâind cadrul metalic al 
priciului montat în perete. Cutter îşi făcuse bine treaba. În 
câteva clipe, epuizată, zăcea pe spate gâfâind. 

— Te rog, Melani. Ardo clipi pentru a-şi stăvili lacrimile. 
Se luptă cu legăturile mănuşilor lui, încercând cu disperare 
să le scoată în timp ce vorbea. Dacă ai şti cât de mult am 
visat la asta... ce dor mi-a fost de tine. Ti-am văzut faţa de 
mii de ori în mulţime... 

Ea se întoarse cu faţa la el, clipind încă, luptându-se să 
rămână conştientă. 

— Aceasta este o bază confederată? 

— Da! Cu o expresie îndurerată, Ardo păşi spre ea. Oh, 
Melani, dacă ai şti ce rău îmi pare... 

Femeia strigă la el din toţi rărunchii. 

— Dacă mai faci un pas, nenorocitule, te omor! 

Ardo se opri, îngheţat, incapabil să înainteze sau să se 
retragă. Durerea tunătoare din cap îl copleşi. Scoase un 


singur țipăt sugrumat şi se prăbuşi la podea, scâncind 
incontrolabil. Amintirile se revărsară şi îi învăluiră mintea. 
Câmpuri aurii. Păr auriu. Ţipete şi sânge stacojiu. 

Trecu ceva timp până îi auzi iar glasul, vorbindu-i încet 
acum. 

— Hei, soldăţelule, e în regulă. Linişteşte-te, o să fie bine. 

Ardo se uită prin pâcla de lacrimi. 

— la-o încet, da? Vorbim... doar vorbim... da? Te ajut să 
fie mai bine. Ne-am înţeles? 

Ardo dădu încetişor din cap. Era istovit, şezând inofensiv 
în costumul lui de luptă pe podeaua infirmeriei, cu spatele 
sprijinit de birou. 

— E bine. Vocea femeii era calmă şi atentă, ca şi cum ar 
fi convins un sinucigaş să se depărteze de marginea stâncii. 
Tu stai acolo şi o să vorbim un minut să lămurim asta, da? 

Ardo dădu iar şovăielnic din cap. 

— Pe mine mă cheamă Merdith. Pe tine? 

Ardo inspiră suspinând. 

— Uită-te la mine. 

Ardo nu ştia dacă avea putere să o facă. 

— Oh, Melani... 

— Uită-te la mine, spuse Merdith cu ceva mai multă forţă. 

Ardo ridică privirea. 

— Uită-te cu atenţie la mine. Merdith stătea nemişcată, 
aţintindu-şi ochii ei negri asupra feţei lui Ardo. Uită-te la 
părul meu... uită-te la el. Asta e părul lui, hm, Melani? 

Ardo se chinui să se concentreze. 

— Uită-te la el... priveşte.-l. Asta e părul lui Melani? 

Părul era diferit. Era în mod evident mult mai întunecat, 
chiar şi fără murdărie. Părul lui Melani era atât de minunat 
de frumos şi... , 

— Ochii mei, ordonă iar Merdith. Aştia sunt ochii lui 
Melani? 

Ardo îşi mută privirea în ochii întunecati, aproape negri, 
ai femeii. 

Erau ca bazine adânci într-o peşteră. Ochii lui Melani erau 
de un albastru atât de strălucitor... 

Ardo se uită în altă parte. 


— Nu... nu sunt ochii lui Melani. 

— Salut. Mă cheamă Merdith, încercă femeia încetişor 
încă o dată. Pe tine cum te cheamă? 

— Ardo... Ardo Meln... soldat Ardo Melnikov, doamnă. 
Ardo tot nu se putea uita la femeia de pe prici. Eu... Îmi 
pare foarte rău, doamnă. Nu ştiu ce s-a întâmplat cu mine. 
Vă rog... să îmi acceptaţi scuzele. 

— Nu-i nimic, soldat, nu s-a întâmplat nimic rău. Merdith 
se uită la tavan, gândindu-se înainte de a vorbi. Eşti un 
resoc, nu? 

— Doamnă? Zvâcnetul din capul lui Ardo plecase pentru 
o clipă, dar revenea cu hotărâre. 

— Un resoc - resocializare neurală - antrenament prin 
suprapunerea amintirilor, da? 

— Da... cred că asta mă face un „re-şoc” sau cum i-ai zis. 
Dintr-odată, Ardo era iar foarte obosit. Uite, doamnă, am 
spus că îmi pare rău pentru ce am făcut şi am vorbit serios. 
Acum... păi, poate ar fi mai bine dacă nu am mai vorbi. 

Işi adună mănuşile de luptă şi se ridică de pe podea. Tot 
nu reuşea să o privească iar. Trecu în cealaltă parte a 
biroului, încercând din răsputeri să fie singur. 

Dar nu era niciodată singur, mai ales acum. Fantomele 
din minte continuau să îl chinuie. Ideea de a sta şi a-l 
aştepta pe Littlefield să revină era un chin. Avea nevoie de 
altceva la care să se gândească, altceva care să îi ocupe 
mintea decât gândurile negre fără rost care erau 
întotdeauna doar la o clipă distanţă de a-l copleşi. 

Cutia metalică se afla în faţa lui. 

Comoara care aproape îi adusese moartea - care deja îi 
omorâse pe alţii. 

lată o ghicitoare cu care să îşi ocupe mintea. Cutia avea 
două mânere de fiecare parte. Ceea ce părea să fie partea 
de sus era ţinută de şase mecanisme cu zăvor separate. Nu 
erau încuiate - ceea ce i se părea lui Ardo o invitaţie destul 
de rezonabilă să le deschidă. 

Se întinse şi desfăcu primul zăvor. 

— Eu, hm, n-aş face asta în locul tău. 

Ardo ridică privirea. Merdith încă era legată de prici. 


Vorbea cu Ardo, dar ochii îi erau aţintiţi asupra cutiei. 

— De ce nu? întrebă Ardo pe un ton sec. 

— Păi... s-ar putea să nu vrei să ştii ce e înăuntru. 

Ardo pufni, apoi deschise al doilea zăvor. 

Merdith tresări vizibil. 

— Vorbesc serios, soldăţelule. 

— Sigur că da, oftă Ardo, deschizând nepăsător al treilea 
zăvor. 

Glasul lui Merdith căpătă uşor mai multă ascuţime şi 
hotărâre. 

— Există o veche legendă de pe pământ despre o femeie 
pe nume Pandora. Ai auzit-o vreodată, soldăţelule? 

— Da, răspunse Ardo enervat. Al patrulea zăvor îi dădea 
de furcă. Părea să se fi blocat. Nu suntem toţi prostovani în 
colonii. Am studiat mitologia la şcoală. 

Ardo mârâi şi al patrulea zăvor se desfăcu. 

— Acolo ai cunoscut-o? întrebă iute Merdith. Acolo ai 
cunoscut-o pe Melani? 

Ardo se opri. 

— Despre ce naiba vorbeşti, doamnă? 

— Melani, te întreb despre Melani. Merdith îşi umezi 
buzele neliniştită. Eu doar... doar voiam să ştiu unde ai 
cunoscut-o, atâta tot. 

— Uite, hm... 

— Merdith. Eu sunt Merdith. 

— Da. Uite, Merdith, asta a fost de mult pe o planetă de 
care probabil nici nu ai auzit şi de care probabil nici nu ţi-ar 
fi păsat chiar dacă ai fi auzit. Ardo clătină din cap, căutând 
următorul zăvor. Chiar nu mai contează. 

— Ce s-a întâmplat acolo? insistă Merdith. Ce s-a 
întâmplat cu Melani? 

O durere ascuţită explodă în spatele ochiului drept al lui 
Ardo 

Tresări. 

— Spune-mi... spune-mi ce s-a întâmplat cu ea. 

O văzu în spatele lui. Zergii atacau cu furie acum. Nava 
de desant le fura prada. Ardo era îngrozit de cât de repede 
fusese despărțită în două marea masă de oameni - 


secerată ca grâul sângeriu de pe ogor. Zergii erau deja 
aproape lângă Melani. 

Ardo se înfioră. 

— Nu contează... N-ar trebui să întrebi... 

— Vreau să ştiu, insistă ea. Ce îţi aduci aminte, 
soldăţelule? Ce vezi în minte? 

Erau deja aproape lângă Melani. 

Ardo se luptă şi lovi. Ţipă. 

Trei hidralisc o înhăţară pe Melani deodată, târând-o în 
spate din marginea mulțimii. 

— Ce vezi? 

— Lasă-mă în pace! 

— Te rog, Ardo! plângea ea. Nu mă lăsa singură! 

Gloata înnebunită îl împinse mai departe în navă. 

Merdith îl îndemnă iar. 

— Spune-mi! 

— E moartă, bine? tună Ardo. E moartă! Zergii ne-au 
atacat aşezarea. Confederaţia a venit să ne evacueze şi eu 
am încercat să o salvez, dar am dat greş, da? Am încercat... 
am încercat să o bag în nava de desant, dar mulţimea era 
între noi... Şi eu... Şi eu n-am putut... chiar n-am putut... 

Vocea lui Ardo se pierdu. Spre surprinderea lui, îşi văzu 
propria tristeţe oglindită în ochii lui Merdith. 

— Oh, soldăţelule, rosti ea încetişor. Asta ti-au spus? Asta 
crezi tu? 

Canalul de comunicaţii îi piui în cască, sunetul auzindu-se 
în cameră. 

Undeva în mintea lui, Ardo îl recunoscu, dar nu putu face 
nimic să răspundă. 

— Imi pare atât de rău pentru tine, soldăţelule. 

Canalul de comunicaţii sună încă o dată. Ce încerca să-i 
spună femeia? 

Canalul de comunicaţii sună pentru a treia oară. 

— Ai de gând să răspunzi? întrebă Merdith. 

Ardo se scutură de gândurile neclare şi comută canalul 
pe comunicaţii deschise. 

— Aici Melnikov. 

— Aici Littlefield. Eşti bine, fiule? 


Merdith continua să îl privească pe Ardo. Infanteristul 
devenise mai mult decât bănuitor în privinţa femeii. Păşi 
înapoi în spatele biroului, sperând ca femeia să fie prea 
departe pentru a putea trage cu urechea la canalul de 
comunicaţii. 

— Da, domnule sergent, suntem bine aici. 

— Suntem, nu? Ei, am găsit pentru noi două Impaler C-14 
foarte noi şi foarte curate. Vin imediat la tine. Care este 
starea prizonierei noastre? 

— E vorbăreaţă, răspunse Ardo atrăgând un zâmbet 
ironic din partea femeii. 

— Păi, să sperăm că rămâne aşa. Doamna locotenent 
vrea să-i fie aduse atât cutia, cât şi civila în camera 
operativă de îndată ce ne întâlnim. Acum sunt la intrarea în 
Centrul de Comandă. Littlefield, terminat. 

Ardo trecu încă o dată canalul de comunicaţii în standby 
şi începu iute să închidă zăvoarele cutiei. 

— Sper că vom mai avea ocazia să stăm de vorbă, 
soldăţelule. Vorbele lui Merdith erau mieroase. Ştiu ceva ce 
ar trebui să ţi se spună despre soarta lui Melani. 

— N-ai de unde să ştii nimic. 

— Dar ştiu. 

— Cum ar fi? 

— Că e o minciună, soldăţelule. Totul e o minciună. 


CAPITOLUL 14 
REZULTATE SLABE 


— Hei, Melnikov, doamna locotenent vrea să fim la 
camera operativă în... Melnikov, ai păţit ceva? 

Ardo abia dacă îl observase pe Littlefield intrând pe uşă. 
Încă se uita fix la Merdith, mijind ochii. 

— Ce-ai spus? 

Littlefield crezu că vorbele lui Ardo îi erau adresate. 

— Am zis că doamna locotenent vrea să fim în camera 
operativă. Ce n-ai înţeles? 

Sergentul îi aruncă lui Ardo o nouă mitralieră gaussiană 
C-14. Era încurajator să îi simtă greutatea în mână. Fără să 
gândească, Ardo verifică piedica, observă numărul 
gloanţelor de pe încărcător şi armă carabina. Era bine să 
facă ceva fără să gândească. 

— Cum se simte femeia? Sergentul îşi aşeză cu grijă 
noua armă pe cutia metalică, apoi merse iute la priciul de 
care Merdith rămăsese prinsă. Oh, văd că te-ai trezit, 
doamnă. Cum te simţi? 

— Legată, răspunse sec Merdith. 

Littlefield râse pentru sine în timp ce îi verifica dilatarea 
pupilelor. 

— Ei, văd că nu ţi-ai pierdut umorul. Ai ceva rupt? Vreo 
încheietură sucită? 

— Sunt transportabilă, răspunse Merdith. 

— Da, dar fac pariu că eşti greu de mişcat, chicoti 
Littlefield în timp ce se lăsa pe spate. In regulă, domniţă, 
acum o să te dezleg. Doamna locotenent vrea să schimbe 
câteva vorbe cu tine. N-ai de ce să-ţi faci griji - tocmai te- 
am scos dintr-un loc urât şi asta e rutina, înţelegi? 

Merdith dădu aprobator din cap. 

— Deci nu o să-mi dai bătăi de cap, da? 

— Şi dacă aş face-o? pufni Merdith. 

— Păi, amândoi avem puşti foarte mari, doamnă. 


— Aşa zic toţi, râse la rândul ei Merdith. Nu o să fac 
probleme, sergent, şi vreau foarte mult să vorbesc cu 
doamna locotenent. O să fiu politicoasă. 

— Asta voiam să aud, zise Littlefield pe un ton plăcut, în 
timp ce începea să desfacă legăturile priciului. Sunt sigur 
că vom fi cu toţii foarte buni prieteni de îndată ce o să 
lămurim câteva chestii. Nu-i aşa, Melnikov? 

— Să trăiţi, da, să trăiţi, răspunse Ardo automat. Undeva 
în adâncurile creierului său, nu era aşa de sigur. 

Littlefield termină de desfăcut ultima legătură de la 
gleznă şi apoi făcu un pas mare în spate. 

— Speriat? spuse Merdith când se ridică în capul oaselor. 

— Precaut, doamnă, răspunse Littlefield, întinzându-se în 
spatele său şi luându-şi arma. Doar precaut. 

— Şi cufărul comorii, cum rămâne cu el? Lui Ardo, vocea 
lui Merdith îi sună degajată într-un mod foarte studiat şi 
periculos. Vine şi el cu noi? 

— De ce te interesează asta? Littlefield miji ochii. 

— Am grijă de cutiuţa asta de ceva vreme. Să spunem că 
am devenit cam apropiate. 

Merdith se lăsă să alunece de pe marginea priciului, 
încercând cu grijă să stea în picioare. Totuşi, piciorul stâng i 
se îndoi într-un fel greşit şi fu nevoită să se prindă pentru a 
nu cădea. 

— Sunteţi rănită, doamnă? întrebă Littlefield. 

— Doar în mândrie. Merdith îşi ridică talpa pentru a 
cerceta bocancul distrus. Şi asta era perechea mea 
favorită. Ei, cum obişnuia mama să spună, „Descurcă-te 
sau stai fără”. Crezi că putem găsi nişte bandă adezivă pe 
undeva pe aici, dom' sergent? 

— Bandă adezivă? Littlefield râse. Nu-i cam demodat? 

— Întreabă un inginer, zise Merdith în timp ce şchiopăta 
spre uşa infirmeriei. Poţi să repari orice cu bandă adezivă. 


Sala operativă se afla chiar în vârful Centrului de 
Comandă. Marele Proiectant - oricine era el - hotărâse să o 
facă sub forma unei cutii mari cu blindaj în pantă şi un inel 
de ferestre din transoţel care înconjura întreaga cameră. Un 


ofiţer putea vedea în toate direcţiile prin acele ferestre 
mergând pe o platformă înălţată care înconjura camera pe 
toate cele patru laturi. 

Totuşi, punctul principal al sălii operative era podiumul 
de comandă, o platformă circulară înălţată aflată în centrul 
încăperii. De aici, echipa de comandă principală putea 
monitoriza activităţile nu doar prin ferestre, ci şi de la 
diferitele staţii din camera operativă. 

Consolele de comandă erau situate pe partea de 
dedesubt a pasarelei, dar şi pe podiumul de comandă. 
Acestea puteau monitoriza aproape orice aspect al 
operaţiunilor pe care o bază de la distanţă a Confederaţiei 
le-ar fi putut îndeplini. Rareori erau folosite toate odată. Le 
erau îndepărtate husele pentru transport doar atunci când 
necesităţile misiunii bazei o cereau. Se spunea că îţi puteai 
da destul de bine seama ce sarcină primise o bază doar 
ştiind care console fuseseră descoperite. 

Când platforma liftului îi aduse pe Ardo, Merdith şi 
Littlefield în sala operativă, Ardo fu surprins de numărul de 
console încă acoperite de husele de transport. Nu fusese în 
Scenic destul de mult pentru a se uita ceva mai mult la 
bază - doar la cazarmă, de fapt, înainte de a fi trimis în 
misiunea de dimineaţă. Când ieşi din lift împreună cu 
Littlefield, o privire rapidă aruncată în jur îi spuse că baza 
nu însemna mai nimic în plus în afară de cazarmă. O 
consolă de fabrică era deschisă împreună cu cea de atelier 
de lângă ea. Se părea că puteau face chestii simple aici, 
dar nimic mai mult. O singură staţie de aprovizionare era şi 
ea descoperită. El era mai interesat de ce lipsea acelei 
console care erau încă acoperite şi nefolosite. Armament, 
Inginerie şi sprijin la Tribord erau încă închise. Mai 
important, controlul rafinăriei rămăsese închis, ceea ce 
însemna că nu aveau niciun mijloc de a-şi produce gazul 
care să alimenteze orice echipament mai mare. Nu se 
puteau baza decât pe ce mai rămăsese în depozitele de 
provizii. Cel puţin, exista o consolă pentru care se bucura 
că era încă închisă: se părea că aici nu exista nicio 
Academie. 


Nu prea ai cu ce să lucrezi, se gândi Ardo. De ce mai e 
baza asta aici? se întrebă el. 

Doamna locotenent Breanne stătea cocoşată peste masa 
de comandă de pe podium. Cutter era în apropiere, atent la 
instrucţiunile Breannei, în timp ce ea arăta la ecranul de 
suprafaţă de pe masă. 

— Gardul de apărare se întinde doar trei sferturi în jurul 
bazei. Se termină aici... Şi aici... — Breanne arătă iar la 
ecran - în vârful acestui versant de stâncă. E o coborâre de 
cam zece metri drept în jos şi apoi încă şase metri de 
ţărână şi piatră desprinsă până la baza râpei. Versantul e 
de gresie - o chestie destul de alunecoasă chiar şi pentru 
zergi. Râpa se varsă în Bazin, cea mai mare parte a lui fiind 
acum reziduuri nucleare. Nu mă aştept să vină din direcţia 
asta, dar nici nu vreau să fiu luată prin surprindere de ei. 

— Doamnă locotenent? rosti Littlefield. 

Breanne nu îşi luă privirea de la ecran când vorbi. 

— Da, mulţumesc, sergent. Cutter, mergi la zidul de 
apărare. Pune-i pe Xiang şi pe Mellish să arunce o privire la 
turnurile defensive să se asigure că funcţionează, apoi 
stabileşte garda cum am discutat. 

— Cum doriţi, doamnă locotenent, răspunse Cutter cu un 
salut băţos. 

Sări de pe podium, costumul lui greu de liliac de foc 
făcând plăcile podelei să sune la impact. Faţa lată se 
desfăcu într-un zâmbet uriaş când o văzu pe Merdith. 

— Ei, prinţesă! Mă bucur să te văd cu ochii deschişi! 

— Sunt flatată, desigur, căscă Merdith. 

— Hei, ar trebui. Nu orice femeie are parte să fie salvată 
de Fetu Koura-Abi! Giganticul insular se pocni în platoşa 
costumului de liliac de foc, apoi tună cât de suav reuşi. Nu 
trebuie să îmi mulţumeşti acum. Sunt sigur că o să găseşti 
un fel mai bun de a-mi mulţumi mai târziu! 

Merdith bătu din pleoape la adresa lui într-un mod 
exagerat. 

— Vai, mulţumesc că m-ai adus aici, infanterist mare şi 
puternic! 

Sarcasmul era complet irosit pe Cutter. 


— Hihi. Caută-mă mai târziu şi o să mă ocup de tine mai 
bine decât ai avut parte vreodată. 

Cutter păşi ţanţoş spre lift, nebăgând deloc de seamă 
ochii daţi peste cap şi faţa acră a lui Merdith. 

Totuşi, acestea nu fură ignorate de doamna locotenent 
Breanne, care acum stătea cu faţa la ei pe podium, cu 
braţele încrucişate. Părul ei tăiat scurt părea să se 
zburlească de unul singur. 

— Sunt locotenent L.Z. Breanne din corpul de infanterie 
al Confederaţiei. lar tu cine eşti? 

Merdith o privi cu atenţie pe doamna locotenent, 
măsurând-o din priviri. 

— Eu sunt Merdith Jernic. Sunt... bine, am fost... inginer 
la Staţia Oaza. 

— Inginer? 

— Da, asta am spus. 

— Şi ce construiai? 

— Puţuri termale şi sisteme de condensare pentru 
provizia de apă. 

— Inţeleg. Doamna locotenent Breanne cobori de pe 
podium, cu braţele încă încrucişate pe piept. Şi ai fost 
găsită deţinând această cutie. 

— Păi... nu ştiu, răspunse calm  Merdith. Eram 
inconştientă în acel moment. 

Breanne chicoti ameninţător. 

— Ce convenabil pentru tine. 

— Păi, doamnă, dacă eşti pe punctul de a fi mâncată de 
zergi, eu recomand cu tărie să fii inconştientă mai întâi. 

Breanne îşi aţinti ochii în cei ai lui Merdith. 

— Ştii ce este în cutie? 

Merdith şovăi o clipă, apoi răspunse. 

— Dar dumneavoastră? 

Breanne zâmbi subţire, apoi merse direct la locul în care 
Littlefield şi Ardo încă ţineau cutia metalică între ei. 

— Să aflăm. 

— Stai, zise încetişor Merdith. 

Breanne deschise două dintre zăvoare dintr-o mişcare 
rapidă. 


— Aşteaptă, rosti Merdith mai insistent. 

Doamna locotenent îşi întoarse ochii de gheaţă către 
Merdith. 

— Ai ceva de spus. 

Merdith îşi umezi buzele. 

Breanne făcu doi paşi iuți, faţa ei ascuţită ajungând dintr- 
odată la câţiva centimetri de ai civilei. 

— Ce-ai aşa de important în cutia asta? 

Merdith îşi feri privirea. 

Glasul Breannei era profund şi ameninţător. 

— Domniţă, am avut o zi foarte lungă şi nu am de gând 
să o lungesc şi mai mult. Corpul de Comandă al Infanteriei 
Confederaţiei ne-a trimis aici pe mine şi pe oamenii mei să 
recuperăm cutia asta afurisită... Şi eu nu pun întrebări. M- 
au aruncat în mijlocul unei planete uitate de Dumnezeu din 
coloniile îndepărtate... Şi eu nu pun întrebări. Acum, după 
ce am luat nenorocirea asta, am fost lăsată de izbelişte, 
nava de evacuare m-a părăsit, un dispozitiv nuclear tactic a 
fost aruncat în urma mea neanunţat... 

Neanunţțat? se gândi Ardo. Doamna locotenent nu a fost 
nici măcar avertizată de venirea lui? 

— ... jumătate din plutonul meu este distrus în timp ce îşi 
mişcă fundul din mizeria asta, doar ca să descopăr că baza 
mea de destinaţie este, dintr-odată, un oraş fantomă... iar 
acum, acum, în cele din urmă, am nişte întrebări de pus. Și 
tu îmi vei răspunde la ele. 

Ochii lui Merdith sclipiră de mânie. 

— Ce este în această cutie? 

— Este dovada. 

— Dovada a ce? 

— Dovada că zergii au fost aduşi pe Mar Sara de 
Confederație, sări Merdith. Dovada că această Confederație 
dezvoltă o armă îngrozitoare, capabilă să distrugă populaţia 
civilă de pe întregi planete. 

Breanne scoase un mârâit de neîncredere şi se întoarse 
la cutie, încă o dată, începu să deschidă zăvoarele. 

— Deci acum apari cu o cutie plină de hârtii şi documente 
şi alte astfel de „dovezi” şi te aştepţi ca eu să cred... 


— Te rog, stai! strigă Merdith. 

Breanne îşi scoase arma de la şold dintr-o singură 
mişcare rapidă, ridicându-i ţeava între sprâncenele lui 
Merdith. 

— De ce aş face-o? 

— Pentru că, rosti încetişor Merdith, cu glasul la fel de 
liniştit pe cât îi erau ochii aţintiţi asupra pistolului doamnei 
locotenent, această cutie conţine dispozitivul care i-a 
chemat pe zergi aici. Dacă o deschizi, îl activezi şi fiecare 
zergling, mutalisc sau hidralisc de pe o rază de zece mii de 
kilometri faţă de această clădire va face tot ce îi stă în 
puteri să intre exact în camera asta. 

— Eşti nebună, murmură Breanne. 

— Nu, doamnă, replică Merdith, cu glas potolit. Cu tot 
respectul, cred că îi descrieţi pe cei care ar construi aşa 
ceva. 

Ardo îşi ţinu respiraţia. Se simţea aproape desprins în 
timp ce urmărea schimbul de replici care avea loc la mai 
puţin de un metru în faţa lui. 

Pistolul Breannei rămase pe loc. 

— Ai furat acest... acest dispozitiv? 

— Nu, doamnă, cum v-am spus: sunt inginer. Nişte 
membri ai Fiilor lui Korhal mi l-au adus pentru examinare. 

— Fiii lui Korhal? Littlefield îşi înclină capul cu scepticism. 
Cine naiba sunt „Fiii lui Korhal”? 

— La naiba să fiu dacă ştiu, pufni Breanne. Probabil nişte 
scandalagii locali. Korhal este o planetă dintre lumile 
centrale ale Confederaţiei, care s-a revoltat cu ceva timp în 
urmă. Cred că ultima dată când am auzit ceva de ea se afla 
sub carantină. Am văzut o grămadă din astea în ultima 
vreme - grupuri rebele mici şi izolate care încearcă să 
submineze integritatea Confederaţiei. 

— Ne dezvoltăm, pufni cu mândrie Merdith. S-ar putea să 
fim mici acum, dar suflet cu suflet, casă după casă, planetă 
cu planetă ameninţăm această aşa-numită Confederație. 

— Terorişti, se răsti Breanne. 

— Revoluţionari, replică Merdith. 

— Mormoloci cu iluzii de mărire, pufni Breanne. Deci 


aceşti terorişti ţi-au adus cutia... 

Glasul Breannei se reduse la o şoaptă. 

— Şi tu ai deschis-o... nu? 

Merdith continua să privească ţeava pistolului, dar 
rămase tăcută. 

Breanne îşi cobori arma şi o băgă în toc. 

— Merdith Jernic, te pun sub custodie în aşteptarea unei 
investigaţii privind furt din avutul Confederaţiei. 

Merdith zâmbi pentru sine şi scutură din cap. Lui Ardo i 
se părea ridicol să o aresteze pe femeie, dar se părea că 
Breanne făcea întotdeauna lucrurile ca la carte, indiferent 
de cât de ilogice ar fi putut fi. 

— Voi cerceta afirmaţiile tale şi, dacă se descoperă a fi 
substanţial adevărate, vei fi eliberată. Inţelegi? 

Merdith dădu aprobator din cap, scoțând un chicot. 

— Littlefield, lasă „dovada” aici cu mine şi escortează 
această femeie în cazarmă pentru a primi ceva de 
mâncare. Adu-o înapoi într-o oră. 

— Cer permisiunea să vorbesc, doamnă, rosti Ardo. 

— Ai ceva de adăugat, soldat? 

Ochii de gheaţă, ca oţelul, se rotiră spre Ardo, făcându-l 
să se simtă foarte neplăcut. 

— Da, să trăiţi. Preiau eu sarcina, doamnă. Mi-ar prinde şi 
mie bine nişte mâncare şi l-aş putea elibera pe sergent 
pentru sarcini mai presante. 

— Te oferi voluntar, soldat? 

— Da, să trăiţi... dacă nu vă deranjează. 

Breanne ridică din umeri. 

— Eşti invitatul meu. Littlefield, găseşte-l pe sergentul ăla 
tehnic, Jans, şi adu-l aici. Să vedem dacă putem rezolva 
ghicitoarea asta. Şi, Melnikov... 

— Da, să trăiţi? 

— Adu-o înapoi într-o oră, sublinie doamna locotenent. 
Nu mă interesează cât de obosită e, dar nu o pierde. 

— Da, să trăiţi. 

Ardo o luă pe Merdith de braţ şi o îndrumă spre lift. Poate 
doamna locotenent nu mai avea întrebări, dar Ardo avea o 
grămadă ale lui şi nici nu se gândea să o piardă pe Merdith 


acum. 


CAPITOLUL 15 
OCHIUL MINȚII 


La îndemnul lui, Ardo şi Merdith coborâră rampa 
principală a Centrului de Comandă şi se îndreptară spre cea 
mai apropiată intrare în cazarmă, la stânga lor. Vântul urla 
dinspre vest, agitând ţărâna uscată din complex. Vârtejurile 
de praf şopteau şi gemeau printre clădiri. Ardo, încă în 
costumul de luptă, era parţial neafectat de vijelie. Femeia 
de lângă el era expusă, totuşi, fenomenelor naturii. Cu 
braţul drept ţinea pe faţă reverul salopetei ei de muncitor, 
cel stâng fiind încă bine ţinut de infanterist. 

Ardo era grăbit să o ducă înăuntru nu din cauza faptului 
că era ea expusă la vreme nefavorabilă. 

Trecură printre trenurile de aterizare şi platformele 
repulsoare ale cazărmii din stânga. O coloană de lumină 
aurie se revărsa de pe rampa de acces, făcând-o mai uşor 
de găsit. 

lubea cazarma, îi veni lui brusc în minte, dar se întrebă 
de ce întotdeauna îl făcea să simtă o greață în stomac. 
Totuşi, nu pierdu vremea să se gândească la asta; şi aşa 
avea prea multe la care să se gândească. Incă strângând cu 
fermitate mâna lui Merdith, urcă rampa împreună cu ea şi 
intră în camera de desfăşurare. 

Aceasta era unul dintre cele mai mari spaţii dintr-un 
dispozitiv foarte înghesuit. Se afla la capătul rampei şi era 
folosită de infanterişti pentru echipare. Peste tot în jurul lui 
erau stelaje de arme şi de echipament. Cele mai multe erau 
ordonate şi încuiate, deşi câteva dulăpioare erau deschise. 
Un set de întreţinere se afla pe podea în faţa lor. Cineva 
care se părea că lucra la un costum de luptă îl lăsase acolo. 

intreg locul fusese abandonat pe fugă, din câte se vedea. 
Mai multe întrebări. II făceau să-l doară capul, dar credea 
că avea unele dintre răspunsuri, practic, la îndemână. 

— Eşti bine, doamnă? întrebă Ardo degajat. Vântul bate 


cam tare în seara asta. 

Merdith tuşi de câteva ori în timp ce se scutura de praf 
cu mâna liberă. 

— Vântul bate cam tare în fiecare seară, soldăţelule. Aici 
suntem crescuţi cu nisip. Nu ne deranjează. Oftă, apoi se 
strâmbă, uitându-se la Ardo prin vizeta lui. la zi, dacă 
promit să nu fug, crezi că poţi să-mi dai drumul la braţ? 

Ardo clipi şi îi dădu drumul. 

— Oh, hm, da, doamnă. N-ai face nimic prostesc, nu? 

— Promit că n-o să dansez cu nimeni altcineva toată 
seara. Zâmbi, apoi se uită o clipă în jur. Mai multe ieşiri din 
camera de lansare duceau mai departe în cazarmă. Deci, 
de unde-i cumperi unei fete o cană de cafea pe aici? 

— Trapa din dreapta, arătă Ardo cu ţeava mitralierei C-14 
Impaler. Tu prima... insist. 

Merdith îşi arcui sprâncenele şi surâse relaxat. Ardo îi 
zâmbi şi el, deschizându-şi vizeta costumului de luptă cu 
mâna liberă. Merdith dădu aprobator din cap şi înaintă. Uşa 
grea cu presiune se deschise uşor. 

Coridorul de dincolo de ea era slab iluminat. De o parte şi 
de alta a lui erau tuburi mari, transparente. Fiecare părea 
să fie plin cu un lichid verde-albăstrui care circula constant. 
Deasupra fiecărui tub, monitoarele arătau că erau 
pregătite. Fiecare avea panoul lui de control separat, iar la 
capătul coridorului din stânga unei alte uşi cu presiune se 
afla o cabină de control înălţată. 

— Pe zei, rosti Merdith aproape cu respect. Astea sunt 
camere de resocializare neurală, nu? Prin chestiile astea vă 
trec pe voi. y 

— Mergi mai departe, spuse Ardo. In partea cealaltă. 

— Ce e? Ai păţit ceva? 

— Doar mergi mai departe, se răsti Ardo. 

— Nu-ţi place locul ăsta, nu? Ţi-e teamă de el. Simt asta. 

— Doamnă, am zis să mergi! 

Merdith se crispă la strigătul lui şi păşi iute spre uşa din 
capătul opus. 

— Mergi la dreapta, ordonă Ardo. Se simţea uşor ameţit. 
lubea resocializarea... ura resocializarea... abia aştepta 


resocializarea... mai degrabă s-ar fi împuşcat decât să facă 
iar resocializare. 

Merdith deschise repede uşa şi intră în coridorul puternic 
luminat spre care aceasta dădea, cu Ardo prea aproape pe 
urmele ei. Trecură pe lângă dormitorul cazărmii, care 
includea şi priciul unde Ardo îşi depozitase echipamentul 
mai devreme şi intrară prin ultima uşă, care ducea la 
popotă. 

Era o încăpere înghesuită, dar eficientă. Orice se 
întâmplase şi luase personalul bazei se părea că nu 
avusese loc în timpul orei de masă a cuiva. Compartimentul 
era neatins. Ardo era bucuros că nimeni nu lăsase nimic în 
urmă. Se plictisise de lucrurile care arătau tot timpul că 
locul fusese ocupat din plin cu doar câteva ore înainte şi că 
acum era complet părăsit. 

— Drăguţ loc aveţi aici, remarcă Merdith degajat. Steril, 
dar drăguţ. 

— Dozatoarele de hrană sunt în spate, lângă perete, 
spuse Ardo îndemnând-o iar cu arma. Nu sunt greu de 
folosit. Doar... 

— Mă descurc într-o bucătărie, soldăţelule. Merdith păşi 
către grupul de dozatoare de hrană şi de băuturi. Vrei 
ceva? O ceaşcă de cafea? 

— Nu doamnă. Nu beau cafea. 

Merdith scoase o cană din dozator şi începu să o umple. 

— Zău? Interesant. Ştiai că atunci când primele colonii au 
fost exilate de pe Pământ, cafeaua era unul dintre lucrurile 
pentru care oamenii se rugau să fie lăsaţi să le ia? 

— Da, doamnă, am auzit. 

Merdith se întoarse ţinând în mână cana aburindă şi se 
sprijini de perete. Tăcerea se aşternu peste ei. Ardo voia să 
întrebe multe, dar întrebările i se rostogoleau în minte, 
lovindu-se una de alta. Ce spunea înainte să vină Littlefield? 
Ceva că totul era o minciună? Dar acum, când se gândea la 
asta, nu îşi putea aduce aminte despre ce vorbiseră exact. 

— Deci, o să fim deranjaţi curând? 

Ardo reveni de la gândurile lui, dându-şi seama cu mânie 
că dacă se lăsa purtat de ele aşa în timp ce o păzea pe 


femeie, asta putea să îi aducă moartea. 

— Pardon? Ce, doamnă? 

— Suntem singuri? O să ne deranjeze cineva? 

Ardo roşi. 

— Te rog, nu cred că ar trebui să vorbeşti aşa. Nu e... nu 
e bine. 

Merdith începu să răspundă, dar se opri. Gura ei căzută 
deveni iute un zâmbet încântat. 

— Ai crezut că vreau să... 

— Ei, nu contează ce am crezut. Ardo îşi simţea faţa 
devenind roşie ca focul şi ştia că nu putea face nimic 
pentru a opri asta. Eu... eu te păzesc şi nu s-ar cuveni. 

— Nu s-ar cuveni? Merdith se distra mult prea bine, iar 
Ardo ştia că o făcea pe seama lui. 

— Da, doamnă! Nu s-ar cuveni! 

— Nu-mi vine să cred. Merdith sorbi îndelung din cana de 
cafea, apoi o ridică în cinstea lui Ardo. Eşti virgin. 

Când deschise gura, Ardo ştiu că glasul lui era prea 
puternic. 

— Nu văd ce te priveşte asta! 

— Acum ştiu că le-am văzut pe toate! Merdith era 
încântată. Un infanterist confederat virgin! 

— Nu ar fi demn... pentru niciunul dintre noi. Aşa că de 
ce nu îţi bei cafeaua şi nu te relaxezi... adică... mai avem o 
oră până când trebuie să ne întoarcem... Cu cât vorbea mai 
mult, cu atât mai rea părea să devină situaţia. În cele din 
urmă, Ardo lăsă vorbele să i se piardă într-o tăcere 
frustrată. 

Merdith se uită în altă parte, cu ochii încă plini de 
amuzament. 

— Stai liniştit, soldăţelule, secretul tău e în siguranţă cu 
mine. Se aşeză uşurel la una dintre mese. În plus, nu la 
asta mă refeream. Eşti un tip drăguţ şi toate cele, 
soldăţelule, dar, sincer, tot ce vreau să fac este să vorbesc. 
La asta te gândeai, nu? 

— Da, doamnă. Eu... 

— Spune-mi Merdith. 

— Oh, nu ştiu dacă... 


— Sigur, nu suntem decât noi. Hai să fim prieteni. 

— Sigur... Merdith. Eu sunt... fruntaş Ardo Melnikov. 

Femeia ridică iar cana în semn de mulţumire. 

— Bine, Ardo. Mă bucur să te cunosc. Deci... spune-mi. 
Cum se face că bunii tăi infanterişti au venit să-mi salveze 
sărmanul suflet? 

Ardo se gândi o clipă. 

— Imi pare rău, doamnă, nu pot discuta detaliile misiunii 
CU... 

— Cu un civil, ştiu, termină Merdith fraza în locul lui. Sunt 
doar curioasă cum m-aţi scos de acolo. Ultimele câteva zile 
îmi sunt cam neclare. Unde m-ai găsit? 

— Oh, nu te-am găsit eu. Asta a fost Cutter - fruntaş 
Koura-Abi. Tipul mare pe care l-ai cunoscut mai devreme în 
sala operativă. 

— Desigur. Deci, unde m-a găsit el? 

— Nu prea ştiu. Primul lucru pe care l-am văzut a fost că 
te ţinea pe umăr şi fugea să ni se alăture la baricadă. 

Ochii lui Merdith îi zâmbeau plini de căldură. 

— Inţeleg. Deci cum am scăpat de acolo? Doamna 
locotenent a pomenit ceva despre cum „evacuarea” a 
părăsit-o? 

— Oh, ridică Ardo din umeri. Aveam cu noi o navă de 
desant care trebuia să ne extragă atunci când aveam cutia. 
Ne-am croit drum spre zona de aterizare de extragere, 
dar... n-a mai apărut. 

— Parcă spuneai că era cu voi? 

— Da. Ciudată chestie. Am auzit că vorbea despre faptul 
că se afla foarte aproape de zona de aterizare - totul era pe 
canalul de comunicaţii - dar n-am mai văzut-o. Dar - nu ştiu 
- nu era acolo. Zergii ne tăiaseră retragerea şi se părea că 
ne sosise vremea la toţi să ne încasăm ultimul cec. Totuşi, 
doamna locotenent ne-a făcut să ne luptăm ca să ieşim de 
acolo. Am pierdut câţiva pe drum, dar cei care am rămas 
suntem încă aici. Dacă nava de desant ar fi venit, am fi fost 
în regulă. O greşeală, bănuiesc. 

— O greşeală? Merdith dădu absentă din cap, cu un 
zâmbet jucându-i în colţurile buzelor. Da, cred că asta ar 


putea fi, deşi Breanne pare să fi avut parte de prea multe. 
Ce era cu bomba aia nucleară? 

— Oh, aia, ridică iar Ardo din umeri, dar pe faţă i se 
aşternu o încruntare nesigură. Păi, după ce am tăiat-o din 
Bazin, Confederaţia a bombardat nuclear Oaza. Un mic 
focos tactic. Bună treabă, altfel zergii ăia ne-ar fi urmărit şi 
ne-ar fi doborât pe toţi la peretele de stâncă. 

— Ei, n-am fi vrut asta, suspină Merdith, dar sprâncenele 
îi erau împletite într-un fel care indica gânduri adânci şi 
tulburate. Ajunse la o concluzie, fruntea netezindu-i-se când 
se uită la Ardo, aruncându-i un zâmbet scurt. Păi, am reuşit 
mulţumită vouă - mie, vieţii mele de puțuri termale şi ţie, 
gândurilor tale la acea fată. Cum o chema? Ah, da, Melani. 

Ardo înghiţi un nod din gât. 

— Ce ştii despre Melani? Spuneai că e o minciună sau că 
ceva e o minciună. Despre ce vorbeai? 

Merdith se uită îndelung în cafeaua ei. Lui Ardo i se părea 
că citea în ea ca într-un ritual ţigănesc de divinaţie. 

— Adevărul este periculos, Ardo. Eşti un soldăţel de 
treabă. Poate că ar fi mai bine să nu discutăm despre 
aceste lucruri. 

Ardo îşi puse bocancul pe banca din faţa lui Merdith şi se 
aplecă în faţă. 

— Doamnă... Merdith... un om înţelept mi-a spus odată 
că adevărul este singurul lucru real. Adevărul este ce 
rămâne după ce toate umbrele şi întunericul au fost 
sfâşiate. Cred asta şi am impresia că şi tu o crezi. 

— Nu vorbim acum despre ce cred eu, răspunse Merdith, 
privindu-l pe Ardo de parcă atunci l-ar fi văzut pentru prima 
dată. Vorbim despre ce crezi tu. 

Ardo nu înţelese ce spunea. Tot ce ştia era că voia să 
cunoască adevărul, că se săturase de umbrele care îi 
bântuiau mintea şi îl făceau să înnebunească încet. 

— Ce s-a întâmplat cu Melani? Ce s-a întâmplat cu 
părinţii mei? Ce s-a întâmplat cu planeta mea? 

Merdith oftă. 

— Ardo... Mai ţii minte că vorbeam de cutia Pandorei? 

— Ce? Oare ea schimba subiectul? Da, vorbeam despre 


cutia metalică pe care am găsit-o cu tine... 

— Da, aşa e, dar te întreb dacă îţi aduci aminte 
povestea? 

— Sigur că da. Care-i legătura? 

— Ai în tine o cutie a Pandorei. Chiar vrei să o deschid? 
Odată deschisă, nu mai poţi s-o închizi niciodată. 

Ardo se strâmbă. lar începea să îi bubuie capul. 

— Spui că răspunsul se află în interiorul meu? 

Merdith păru să ia o decizie. 

— Spune-mi despre acea ultimă zi. Spune-mi totul despre 
acea ultimă zi împreună cu Melani pe vechea ta planetă 
natală. 

Durerea din craniu îi crescu. 

— Ce legătură are asta cu... 

— Tu spune-mi, insistă Merdith. la-o de la început, înainte 
ca lucrurile să meargă prost - ştii că a fost un moment când 
lucrurile au început să meargă prost - ce făceaţi înainte de 
asta? 

Ardo se strâmbă de durere. De ce îl punea să facă asta? 
De ce îşi permitea el să facă asta? Nu o cunoştea pe femeia 
asta. Probabil că era un spion sau o anarhistă ori 
Dumnezeu mai ştie ce. 

Trebuia să afle. Trebuia să afle adevărul. 

— Eram... eram pe un câmp... 

Auriu... o zi perfectă care apare prea rar... 

—... la un picnic. Era o zi minunată. Căldură de 
primăvară. Oh, Doamne... chiar trebuie... 

— Nu-i nimic, îl încurajă Merdith. Sunt lângă tine. 
Parcurgem împreună ziua şi eu o să fiu lângă tine. Cea 
schimbat acea zi perfectă? 

— Sirena din oraş a pornit. Sirena de alarmă. Am crezut 
că era verificarea obişnuită de la amiază, dar Melani a spus 
că nu era amiază şi apoi... au venit. 

— Cine a venit? 

În acea clipă, soarele fu eclipsat. Enorme dâre de fum 
veneau în urma bilelor de foc care vâjâiau spre el din 
capătul vestic al văii largi. 

— Zergii au venit. 


— Îi vezi? Cum arată? 

— Nu-i văd... doar bile de foc coborând prin atmosferă. 

— Ce fel de intrare ar provoca asta, Ardo? 

Ardo clipi. 

— Cum adică? 

— Ce i-ar provoca pe zergi să facă bile mari de foc şi dâre 
de fum pe cer astfel? insistă Merdith. Ochii ei erau fixaţi în 
ai lui în timp ce vorbea. 

— Viteza mare, cred. Bănuiesc că la intrarea în atmosferă 
se creează multă căldură, răspunse Ardo. 

— Dar ai auzit vreodată ca zergii să intre în atmosfera 
planetară astfel? întrebă cu blândeţe Merdith. Zergii 
traversează spaţiul în roi. Sosirea lor este uşoară şi tăcută. 

Ardo închise ochii. Lumina din încăpere părea să îl 
rănească. 

— Ce... ce vrei să spui? i 

— Eu nu spun nimic. Eu ascult, zise Merdith. Incearcă să 
te relaxezi şi să îți aduci aminte. Vorbeşte cu mine. Te rog... 
ce aţi făcut apoi tu şi cu Melani? 

— Păi... am fugit! Am fugit spre centrul oraşului. Vechea 
colonie avea un zid de apărare şi am crezut că am putea fi 
mai în siguranță înăuntru. Nu ştiu cum am ajuns acolo, dar 
următorul lucru pe care mi-l amintesc este că eram 
înăuntru împreună cu toţi ceilalţi. 

Răpăitul armelor automate ţăcăni brusc dinspre zidul 
împrejmuitor. Două bufnituri explozive înfundate răsunară, 
urmate de şi mai multe lătrături ale mitralierelor. 

— Cum a fost? îl îndemnă Merdith încetişor, cu ochii 
aţintiţi asupra lui Ardo, în timp ce sorbea din cafea. 

— Păi... haos! Zergii atacau şi... 

— Nu, adică spune-mi ce ai văzut tu. Spune-mi ce ai 
făcut. 

Ardo închise ochii. 

— Te rog, Ardo! spuse Melani, eu... Unde mergem? Ce 
facem? 

Ardo se uită iute în jur. Simţea mirosul panicii din aer. 

— Eram în piaţă. Este o zonă mare şi deschisă în centrul 
oraşului. Acolo obişnuiam să avem concerte sau piese de 


teatru în serile de vară. Nu o văzusem niciodată atât de 
aglomerată. Eram umăr la umăr. Melani... eu o ţineam de 
mână şi încercam să traversăm piaţa. 

— Da, aşa e. Merdith puse cana jos. Ochii rămaseră fixaţi 
asupra lui Ardo fără să clipească. Ce ai văzut după aceea? 

Dintr-odată, lui Ardo i se făcu frig. Ochii i se închiseră 
împotriva imaginilor care veneau nechemate din adâncurile 
minţii. 

O perdea de foc erupse dincolo de zidul exterior al 
fortăreței. Lumina ei purpurie pâlpăi pe pătura de fum care 
plutea amenințător peste oraş. Culoarea sângerie însufleţi 
mulțimea panicată din plajă. Ţipete, strigăte şi răcnete se 
amestecară într-o cacofonie de sunete, dar câteva voci fără 
trup pătrunseră clar în gândurile lui Ardo. 

— Sunt forţele Confederaţiei! Sunt infanteriştii! 

— Nu! Ardo se depărtă de masă, costumul de luptă 
lovindu-i-se de peretele din spatele lui. Zidul de plastic 
pârâi din cauza impactului brusc. Nu asta a spus! 

— Dar ce a spus, Ardo? Merdith stătea acum în picioare, 
aplecată înainte, cu ambele mâini pe masă. Ce ai auzit? 

— A spus... trebuie să fi spus... „Unde... unde sunt 
forţele...”. 

—E o minciună, Ardo! sări Merdith. Aminteşte-ţi! 
Gândeşte-te!  Resocializarea neurală nu poate înlocui 
amintirile; le poate doar acoperi cu unele noi! Ce ai auzit? 

— Ardo, mi-e frică! Ochii lui Melani erau mari şi 
înlăcrimați. Ce e asta? Ce se întâmplă? 

Erau atât de multe cuvinte pe care voia să i le spună în 
acea clipă - atât de multe cuvinte pe care în nenumărații 
ani ce urmau să vină avea să regrete că nu le spusese. 

— Spune-mi ce vezi! ceru Merdith. 

Zidul de est fusese străpuns. Vechea baricadă era 
dărâmată din partea cealaltă, desfăcută sub ochii lui Ardo. 
Parcă un val negru se spărgea de breşă, o siluetă 
unduitoare. 

— Încetează! ţipă Ardo. Ce îmi faci? 

— Ai vrut adevărul. Ai deschis adevărul în tine însuţi, zise 
Merdith. Adevărul urât şi oribil care nu se va mai întoarce în 


cutie, Ardo. Nu iar. Ce vezi, Ardo? Ce s-a întâmplat apoi, 
Ardo? 

Ardo alunecă pe lângă perete către uşa popotei, 
depărtându-se de Merdith. Voia să fugă, voia să ajungă cât 
mai departe posibil de această femeie, dar undeva în 
mintea lui ştia că nu trebuia să încerce să fugă de ea, ci de 
fiara ce se ascundea în mintea lui. 

Ardo o auzi pe Melani gâfâind în spatele lui. 

— Nu pot... nu pot să respir... 

Gloata îi strivea. Ardo se uită cu disperare în jur, 
încercând să găsească o cale de scăpare. 

O mişcare deasupra capului îi atrase atenţia. Forma 
ascuțită şi umflată a unei nave de desant a Confederației, 
încă strălucind de la trecerea rapidă prin atmosferă, cobora 
de sus. 

Lui Ardo ochii i se umplură de lacrimi. 

Lui Ardo ochii i se umplură de lacrimi. 

Jeturile de aer ale motoarelor creară un uragan 
instantaneu în mulțimea panicată. Ardo clipi din cauza 
prafului în timp ce nava îşi cobori rampa de transport în 
piață.  Zărea  siluetele conturate ale  infanteriştilor 
confederați... 

Il apucară. 

Îl smulseră din mâna lui Melani... 

— Melani! ţipă el. 

— Melani! ţipă Ardo. În sala de mese. 

— Te rog, Ardo! Nu mă lăsa singură! plângea ea în timp 
ce infanteriştii îl târau în nava lor. 

Ardo se luptă să scape din mâinile lor, în timp ce rampa 
se închidea. Ceva îl lovi din spate şi lumea se întunecă... 

Incet, lumea deveni mai luminoasă. Ardo şedea pe 
podea. Ochii i se concentrară încetişor asupra lui Merdith. 
Ea îngenunche lângă el, cu mâna pe obrazul lui brăzdat de 
lacrimi. 

Glasul îi era încărcat de emotie. 

— Sărman soldăţel. Aşa a fost peste tot în lumile-colonie, 
din câte auzim. Confederaţia trebuie să alcătuiască o 
armată cât de repede poate. De mai bine de un an iau cu 


arcanul băieţi şi apoi îşi folosesc resocializarea neurală 
pentru a pune cât de multe amintiri false este nevoie peste 
cele existente - până când soldăţeii lor manufacturaţi cred 
orice îi trebuie Confederaţiei să creadă ei. Merg când li se 
spune să meargă. Mor când li se spune să moară. 

— Atunci Melani... ai mei... Ardo se chinuia să respire. 

— Nu ştiu, Ardo, dar aproape sigur nu au murit cum îţi 
aminteşti tu că s-a întâmplat şi, cel mai probabil, n-au murit 
deloc. 

— Atunci, tot ce ştiu este o minciună, îngăimă Ardo. 

— Poate, zise Merdith. Dar dacă vrei să mă ajuţi, cred că 
amândoi am putea fi în stare să scăpăm de pe lumea asta 
blestemată. Eu te pot ajuta dacă... 

Ardo lipi cu putere ţeava mitralierei sub bărbia lui 
Merdith. 


CAPITOLUL 16 
BARICADE 


— Ce mi-ai făcut? Ardo se înfioră, cu degetul tremurându- 
i pe trăgaciul armei de asalt C-14. 

Merdith stătea complet nemişcată. Când vorbi, glasul îi 
era foarte liniştit şi îngrozitor de atent. 

— Nimic, Ardo. Absolut nimic. 

— Înapoi! Ardo abia dacă mai vedea ceva din cauza 
durerii care îl lovea pe interiorul frunţii. Îi era greu să se 
concentreze. Dă-te înapoi încet. 

— Îmi pare atât de rău, soldăţelule. 

— Nu mă atinge! scheună Ardo, vocea tremurându-i de 
groază şi de mânie. Ţeava puştii tremura sub bărbia lui 
Merdith. 

Merdith îşi ridică încetişor mâinile, cu palmele deschise 
spre infanterist. 

— Bine, Ardo. Acum o să mă dau înapoi. Linişteşte-te. 

Merdith se ridică dureros de încet, retrăgându-se uşurel 
spre masa popotei. Ochii îi erau aţintiţi asupra celor ai lui 
Ardo, fără să clipească şi păstrându-i atenţia. 

Ardo îşi fixă arma, dar descoperi că se legăna periculos. 
Nu reuşea să o ţină pe loc. Voia să se ridice în picioare, să 
capete ceva distanţă între el şi femeia care aluneca uşurel 
în spate pentru a se aşeza pe masă. 

Îi făcuse ceva, ceva la minte. Era un truc, un fel de drog 
sau de atac pe care nu îl văzuse. Incerca să îşi amintească 
aşa cum fusese - acea zi perfectă de un auriu care se 
transforma în roşu sângeriu. Îi vedea pe zergi revărsându- 
se prin spărtura din zidul oraşului şi vedea infanteriştii 
Confederaţiei făcând acelaşi lucru. Zergii trăgeau de 
Melani, iar infanteriştii o târau de acolo în acelaşi timp şi în 
acelaşi loc. Avea două adevăruri în cap în acelaşi timp. Ştia 
că nu se putea să fie amândouă adevărate, dar acest lucru 
nu îl ajuta să aleagă între ele. Tânjea după somn, un loc 


binecuvântat de inconştienţă unde să se poată trezi din 
acest coşmar şi unde gândurile i s-ar fi putut pune în 
ordine. 

Nu se putea ca ambele amintiri să fie reale, dar în 
interiorul lui îşi dădu seama că amândouă erau reale şi că 
întregul adevăr se afla dincolo de cele două amintiri. li era 
groază de răspuns, oricare ar fi fost, dar ştia şi că trebuia să 
îl capete, cu orice preţ. Ceva din interiorul lui cerea 
răspunsul. 

Ardo se ridică în picioare clătinându-se, recăpătându-şi 
stăpânirea de sine cât de bine putu. Respiră profund pentru 
a se linişti. Arma nu se mai clătina. 

Merdith nu făcu nicio mişcare, nu scoase niciun sunet. 

— Ce mi-ai făcut? întrebă Ardo liniştit. 

— Eu nu ţi-am făcut nimic, răspunse ea calm. Ai putea 
pune aceeaşi întrebare Confederaţiei... 

— Termină cu tâmpeniile, se răsti Ardo. S-ar putea să nu 
joc acelaşi joc ca tine, dar asta nu înseamnă că nu sunt în 
stare să citesc scorul. Mi-ai făcut ceva la cap - Ardo arătă 
cu ţeava puştii spre capul ei, pentru a-şi sublinia vorbele - 
deci ce mi-ai făcut? 

— Nu ţi-am plantat nimic în cap, dacă asta vrei să spui. 

Ardo ridică arma la umăr, ţintind-o drept între ochi. 

— Încet! Merdith se lăsă puţin în spate, cu mâinile încă 
ridicate. Jur. Tot ce am făcut... a fost să desfac ce era deja 
acolo. Uite, sunt psihiatru, bine? Sunt psihiatru 
neînregistrat. Am scăpat de procesul de verificare - se 
întâmplă uneori în coloniile îndepărtate. Nici n-au bănuit. 
Nu eram interesată de programul psihiatric al 
Confederaţiei, aşa că mi-am ţinut gura. Nu sunt antrenată 
sau altceva - doar că am un dar să îi ajut pe oameni să îşi 
pună mintea în ordine uneori, asta-i tot. Jur, asta-i tot. 

Ardo îşi cobori puţin arma. Se gândi o clipă la cuvintele ei 
înainte de a vorbi iar: 

— Spune-mi, ce s-a întâmplat cu adevărat familiei mele? 
Ce s-a întâmplat cu Melani? 

— Nu ştiu. 

Ardo ridică iar arma, iute. 


— Nu ştiu! Panică, furie şi frustrare se înghesuiră în 
glasul lui Merdith, cuvintele revărsându-i-se sacadat. Nu 
ştiu! Poate că sunt în viaţă! Poate că nu! De unde să ştiu 
eu? Sunt amintirile tale, nu ale mele! 

— Aahh! mărâi Ardo, coborându-şi arma cu dezgust. 
Inutilă! Eşti absolut inutilă! 

— Uite, soldăţelule, nu eu ţi-am făcut asta, răspunse ea. 
Resocializarea neurală doar pune noi straturi de amintiri 
peste cele vechi - nu le înlocuieşte. Nu am făcut decât să te 
ajut să îţi pui ceva ordine în gânduri. 

Ardo scutură din cap. 

— Dar tot nu poţi să-mi spui care amintire e reală şi care 
e falsă, nu? 

— Tu ai fost cel care a vrut să afle adevărul, zise ea 
îmbufnată. 

— Da? Ce adevăr? mârâi Ardo. Care adevăr? 

— Nu ştiu care adevăr. Dar tu chiarvrei să ştii care este, 
de fapt, adevărul, nu? 

Ardo o privi şi se gândi. Ea îi deschisese mintea. Acum nu 
mai putea închide cutia Pandorei. 

— Da... trebuie să ştiu! 

Ea suspină, zâmbind uşor. 

— Atunci ajută-mă, şi eu o să te ajut să găseşti adevărul. 
Cunosc nişte oameni care ne pot duce de pe lumea asta. 
Ajută-mă să iau legătura cu ei... să ajung la ei...iareio să 
ne ajute. O să mergem înapoi pe planeta ta... hm... 

— Bountiful, termină el fraza încetişor. Cuvântul era 
aproape prea dureros de frumos pentru a fi rostit. 

— Da, înapoi pe Bountiful. Şi o să descoperim împreună 
adevărul. 

Ardo era gata să îi răspundă, când canalul de comunicaţii 
îi sună în ureche. Răspunse automat. 

— Aici Melnikov. 

— Escortează imediat prizoniera în sala operativă, soldat. 
Vocea lui Littlefield îi suna cumva diferit lui Ardo, dar 
infanteristul avea destule griji pentru a se mai gândi prea 
mult la asta. 

— La ordin, să trăiţi, răspunse Ardo, apoi se întoarse spre 


Merdith. Gata cafeaua şi conversaţia. Să mergem. 


Liftul nici nu trecuse de palierul de la Nivelul 3 când Ardo 
auzi vocile care ţipau deasupra. 

— ... trebui să facem după ce atacăm transportorul? Ai 
auzit traficul de pe canalul tactic. Ai tu o variantă mai 
bună? 

— Nu ştiu! Nu am răspuns la toate! Tot ce ştiu este că nu 
am de gând să îi abandonez pe soldaţii ăştia, Breanne! 
Merită mai mult de atât! 

— Da, merită şi exact asta spun şi eu. Dacă am fi fost 
soldăţei ascultători, am fi stat sub bomba aia nucleară şi 
am fi primit-o în bot. Asta voiau ei, nu? Dar noi suntem aici 
şi încă mai respirăm. 

— Deci ce naiba vrei să-mi spui? 

— Spun că nu-mi place asta mai mult decât îţi place ţie, 
Littlefield, dar nu prea mai avem de ales! Dacă ai o idee 
mai bună, atunci bine! Să o auzim acum! 

Liftul mergea chinuitor de încet. Ardo îi aruncă o privire 
lui Merdith. Faţa ei era neclintită, dar Ardo vedea că ochii îi 
erau concentrați şi atenţi. Sorbea fiecare vorbă care venea 
de sus. 

— Nu am un răspuns! tună Littlefield. Sigur cineva a 
greşit! Dacă am intra pe canalul tactic, am putea lămuri 
asta cu cei de la Cartierul General al Confederaţiei! 

Liftul trecu de planşeul sălii operative. Breanne stătea pe 
podium, cu braţele încrucişate sfidător pe piept, în timp ce 
se sprijinea de o consolă şi privea fix la masa cu hartă. 
Littlefield era îmbujorat şi stătea cu faţa la ea, pumnii lui 
mari strângând marginea mesei hărţii, încheieturile 
degetelor îi erau aproape albe de furie. Intre ei stătea 
Tinker Jans, la capătul opus al podiumului. Se uită la Ardo 
de parcă ar fi fost prins într-un foc încrucişat şi încerca să 
se facă foarte mic şi să stea cât mai nemişcat. 

— Uită-te şi tu! Astea sunt informaţii din satelit, sergent. 
Bandă curată şi actualizate în timp real. Degetul Breannei 
începu să împungă brusc, arătând fiecare poziţie în timp ce 
vorbea. Infestările zerge se apropie dinspre nord-est într-o 


linie neregulată aici, aici şi aici. Grupurile de recunoaştere 
avansată vor ajunge la aceste aşezări îndepărtate în câteva 
minute. Restul aşezărilor din nord-est vor fi lovite în mai 
puţin de o oră după asta. Unde sunt infanteriştii noştri pe 
harta asta, sergent? 

Littlefield se uită fix la hartă şi nu spuse nimic. 

— Sunt toţi la Astroportul Mar Sara, răspunse Breanne în 
locul lui. În ultimele trei ore, navele de desant ale 
Confederaţiei au evacuat fiecare poziţie. Tot armamentul 
greu s-a dus. Mai există forţe la sol care sunt aduse la 
transportoarele centrale de la Astroportul Mar Sara, dar 
astea vor fi încărcate în mai puţin de o oră. Acum navele de 
desant se întorc de la avanposturi cu ultimii infanterişti 
rămaşi. Fratele lui Tinker, stimatul Tegis Marz, se întoarce 
acum din ultima cursă. 

— Acelaşi tip care ne-a lăsat de izbelişte ultima dată? Lui 
Littlefield nu-i venea să creadă. Ce te face să crezi că o să 
se dea peste cap să vină după noi acum? 

— Pentru că nu noi o să fim cei care cer, răspunse 
Breanne cu ochii scăpărându-i. Tegis a tot scormonit 
canalele de comunicare în ultima jumătate de oră 
încercând să afle cine l-a scos pe fratele lui din mica 
noastră garnizoană de aici. Se pare că el nu ştie că frate- 
său a fost lăsat în urmă. 

— Hei, n-a fost vina mea! zise Tinker. Am fost afară să 
repar antena de recepţie. Cine ştia că SCV -ul e nărăvaş. M- 
a lăsat acolo şi a trebuit să o iau pe jos înapoi. Am fugit ca 
nebunul când am văzut navele de desant plutind pe 
deasupra bazei, dar până am ajuns, plecaseră. 

— Mă bucur că ai făcut-o. Zâmbetul Breannei era şiret. 
Eşti noul meu cel mai bun prieten, Tinker. O să îţi chemi 
fratele prin canalul de comunicaţii după ce ajunge la sol şi o 
să-l convingi să vină să te ia. Se uită la Littlefield. Când 
Tegis vine să îşi ia fratele, cucerim nava şi o ducem înapoi 
la Astroport. Apoi lămurim această încurcătură şi plecăm 
naibii de pe planeta sta. 

— Nu poţi să faci asta! o întrerupse Merdith. 

— Ah, doamna Jernic. Breanne îi băgă de seamă pe Ardo 


şi pe prizoniera lui pentru prima dată de când sosiseră. Se 
pare că o să ni te alături într-un scurt voiaj. 

Merdith ignoră remarca. 

— Fără avanposturile Confederaţiei, nimic nu o să mai 
oprească zergii! 

Breanne ridică din umeri. 

— Păi, întotdeauna există mult lăudatele miliții locale... 

— N-au nici echipamentul, nici oamenii necesari să 
oprească o infestare planetară! Merdith începu să meargă 
spre podiumul de comandă, dar Ardo o apucă de braţ, 
oprind-o cu fermitate. Şi cum rămâne cu civilii? Cum 
rămâne cu evacuarea /or? 

— Confederaţia, mormăi Breanne, se pare că a renunţat 
la planetă... inclusiv la civilii de pe ea. 

Merdith se luptă să scape din strânsoarea lui Ardo, dar 
infanteristul o ţinu pe loc. 

—A renunțat în favoarea  zergilor? Dispozitivul 
Confederaţiei a fost cel care i-a adus pe zergi aici! Cu toate 
armele lor, toate navele spaţiale şi toţi soldăţeii infanterişti, 
au vrut mai multă putere. Aşa că au construit cutia aia, fără 
măcar să înţeleagă moartea pe care avea să o aducă. Au 
crezut că i-ar putea controla sau captura. Habar n-au avut 
ce dezlănţuiseră. Şi acum doar „renunţă” la noi, de parcă 
am fi nişte cifre pe o factură! 

Nimeni din încăpere nu avea un răspuns pentru ea. 

Merdith încetă să se mai zbată, cu o expresie încă 
mânioasă. 

— O planetă plină de monştri. Am crezut doar că nu o să- 
i văd printre ai mei. 

Breanne ridică privirea, zâmbetul ei şiret revenind sub 
părul zburlit. 

— Nu se ştie niciodată, nu? 

— Doamnă locotenent, o întrerupse Littlefield, canalul 
tactic unu-douăzeci-nouă. 

— În difuzoare, ordonă Breanne. 

— Aici Scorpia, pe raza trei-patru-zero, patruzeci-cinci 
Kilometri de Staţia MS... aştept realimentarea pentru 
decolare imediată. 


— Negativ, Scorpia. Raportezi la ofițerul de serviciu 
pentru evacuare la aterizare. 

— Hei, o să ajungă la sol în mai puţin de zece minute, 
spuse Tinker neliniştit. Poate... poate că nu o să-l lase să 
plece iar după ce ajunge la sol. 

— Vreo veste despre cererea mea privind Staţia Scenic? 

Ardo se uită la difuzoare. 

— Negativ. Niciun contact. 

— Cum rămâne cu solicitarea aia de personal? Trebuie 
să-l găsesc pe tehnicianul ăla. 

— Cartierul General al Confederaţiei nu are informații 
pentru tine acum. 

— În regulă, ştiţi ce aveţi de făcut, zise Breanne. Jans, 
treci la claxon şi cheamă... 

— Doamnă locotenent, aici Xiangl. Avem mai multe 
contacte în direcţia zero-cinci-cinci grade! 

Breanne aruncă o privire la masa hărţii, căscând dintr- 
odată ochii. 

— Unde? Cât de multe? 

— E 0... Rămâneţți pe recepție... Sunt cam douăzeci... 
poate douăzeci şi cinci care se îndreaptă spre sud. 
Hidralisc, cred, doamnă. Şi... oh, la naiba! Deasupra lor e 
un stol de opt mutalisc. 

— Nu sunt pe hartă, se înfurie Breanne. De ce nu sunt pe 
hartă? 

— Jivinele mutalisc se întorc. Se îndreaptă spre bază. 
Permiteţi să deschid focul, doamnă? 

Culoarea pieri din obrajii lui Tinker. 

Littlefield ridică privirea. 

— Breanne? 

Doamna locotenent se trezi din nemişcare. 

— Negativ! Nu trage! 

— Cum... cum adică nu trage? Ochii tehnicianului se 
uitară repede în jur, înspăimântați. 

— Ascultă la mine! Nu ne trebuie lupta asta acum. 
Breanne le făcu semn tuturor să urce pe podiumul de 
comandă. Toată lumea, ascundeţi-vă! Dacă cineva este 
detectat, deschideţi focul, dar până atunci, nu ieşiţi la 


vedere. Există rapoarte că zergii pot urmări transmisiunile 
până la sursă. Aşteptaţi ordinul meu şi speraţi să treacă 
peste noi! 

— Încotro se îndreaptă universul, mormăi Littlefield, când 
infanteriştii începură să se ascundă pe sub mese! 

Ardo o împinse pe Merdith pe scara scurtă spre podiumul 
de comandă. În acelaşi timp, lumina înflori la vest. Prin 
ferestre, văzu la est dâra lucitoare a primei nave de 
evacuare a Confederaţiei arcuindu-se pe cer. 


CAPITOLUL 17 
LEGATURI SLABE 


Ardo sări pe scara care dădea spre podiumul de 
comandă. Spaţiul era aglomerat de grupuri mari de 
echipamente, aproape înconjurând masa hărţii din centru. 
Costumul de luptă făcea ca lucrurile să fie şi mai rele în 
spaţiul înghesuit. Totuşi, consolele erau construite după 
specificaţiile infanteriştilor şi proiectate pentru durabilitate, 
dar şi pentru funcţionalitate. Aveau o cale liberă spre lift. 
Ardo se întrebă de ce nu dispăruseră cu toţii în măruntaiele 
centrului de comandă în loc să încerce să se ascundă 
ghemuiţi în spatele consolelor într-un acvariu cum era sala 
operativă. 

Breanne se lăsă pe vine în spatele mesei hărţii. Nu era 
pentru prima dată când Ardo era surprins de mişcările ei ca 
de pisică. Ea opri ecranul de pe masa hărţii, apoi duse uşor 
la ochi un binoclu de campanie. 

— Sunt şase... nu, şapte. Jivinele mutalisc sunt acoperire 
în zbor pentru o forţă de la sol de... să vedem... poate 
cincisprezece sau douăzeci de hidralisc cam la un kilometru 
spre sud. 

Breanne se lăsă să alunece înapoi lângă masă, pentru a 
nu fi văzută prin ferestre. 

— S-ar putea să fie mai multe mai departe, la doi, trei 
kilometri, poate. E greu de spus. Forţa principală pare să 
treacă pe lângă noi. Toată lumea să stea pe loc. Lăsaţi 
zburătoarele să  iscodească „vechea bază umană 
abandonată”. După ce ajung la o distanţă sigură de câţiva 
kilometri de aici, ne lansăm chemarea şi prindem cursa 
spre casă. 

Ardo şedea cu spatele la o consolă aflată faţă în faţă cu 
Jans. Inginerul era atent la fiecare vorbă spusă de Breanne. 
Era palid chiar şi în lumina slabă a sălii operative şi dădea 
din cap ceva mai vehement decât probabil ar fi trebuit. Jans 


înghiţi anevoie, apoi capul i se întoarse spre ieşirea cu 
scară de pe podium, aflată chiar la stânga lui. Ardo urmări 
privirea omului. Se uita către panoul de comunicaţii tactice 
care era chiar sub pasarelă, spre vest. Era încă aprins, 
cuvintele înfundate ale flecărelii astroportului revărsându- 
se încă prin difuzoarele montate deasupra podiumului. 

— Tranzit alfa patru-zero-nouă, liber pentru plecare 
imediată, platforma şapte. Tranzit alfa zero-şase-cinci, 
aşteptaţi la platforma paisprezece. Tranzit gamma opt- 
Zero-zero, liber la platforma doisprezece. Tranzit delta doi- 
doi-zero, aşteptaţi la Lima pentru trafic de trecere... 

Ochii lui Jans se făcură şi mai mari când o a doua 
explozie de lumină erupse prin ferestrele vestice deasupra 
consolei tactice. 

— S-a mai dus una, oftă el. 

— Nu pierd vremea să plece, mormăi Littlefield. 

Sergentul părea distras şi detaşat, mintea lui ocupându- 
se cu o altă problemă. 

Ardo ştia că era imaginaţia lui, dar acest lucru nu îl ajută. 
Vorbăraia din difuzoare părea insuportabil de puternică. 

— N-ar trebui să le oprim? 

Breanne scutură din cap, privind în sus în timp ce 
asculta. 

— Prea târziu. Sunt aici. 

Ardo îşi dădu seama că auzea şi el; sunetul de unghii pe 
tablă al jivinelor mutalisc care ţipau unele la altele în timp 
ce se apropiau de baza umană. Zgomotul trecea prin 
ferestre şi ajungea la urechile lor, amestecându-se cu 
pălăvrăgeala neîntreruptă de pe canalul de comunicaţii 
tactice deschis. 

— Tranzit alfa  zero-şase-cinci, liber pentru plecare 
imediată la platforma paisprezece... 

— Control. Scorpia gata de plecare, solicit vector... 

Jans îşi ţinu respiraţia. 

— Scorpia, rămâi la semnul de navigaţie Ta-shua şi 
aşteaptă; matricea e plină. 

— Înţeles, turnul de control, aştept la Ta-shua. 

O altă coloană de foc şi fum se înălţă prin atmosfera 


întunecată. 

Merdith se ghemui lângă Ardo, ţinându-şi genunchii la 
gură. 

— Se pare că voi, soldăţeilor, o să pierdeţi barca. 

Ochii Breannei reflectară o indiferenţă exersată. 

— Încă nu suntem terminaţi, doamnă Jernic. 

— Nu, fireşte că nu, răspunse Merdith egal. Nu spun 
decât că dacă se întâmplă să vă pierdeţi barca, aţi putea să 
vă gândiţi la alte mijloace de plecare. 

— Ah, îi zâmbi Breanne dezvelindu-şi dinţii, adică să ne 
însoţim cu un spion şi o trădătoare, poate? 

— Scuze că te dezamăgesc, doamnă locotenent, ridică 
Merdith din umeri, dar nu sunt spion. 

— Nu, desigur că nu. Breanne se uită nepăsătoare spre 
ferestre. Nu spion, nu colaboraţionistă, nu o expertă care 
face cercetări de armament pentru Fiii lui Korhal. Eşti doar 
un civil inginer inocent care s-a trezit accidental în posesia 
unui echipament extrem de secret al Confederaţiei. 
Breanne se opri, se întoarse spre Merdith şi îi zâmbi 
îngheţat. Uite, doamnă Jernic, aleg să te cred. Aleg să te 
cred pentru că dacă aş alege altfel, l-aş pune pe domnul 
Melnikov, aici de faţă, să te scoată din Centrul ăsta de 
Comandă şi să te împuşte de câte ori este necesar pentru a 
se asigura că eşti permanent moartă. Acum, nu vrei să aleg 
să nu cred asta, nu? 

Merdith se uită cu grijă la faţa ascuţită dinaintea ei. 

— Nu, doamnă locotenent, sunt foarte sigură că nu. 

— Atunci, doamnă Jernic - Breanne pufni în derâdere - 
deocamdată tu îţi vezi de tine şi eu îmi văd de mine. 

— Cum spuneţi, doamnă locotenent, rosti degajată 
Merdith. Totuşi, îmi permiţi să subliniez că prietenii tă; 
părăsesc planeta unul după altul, iar prietenii me; s-ar 
putea să fie în curând sigurii cu un bilet de plecare de aici? 
Chiar dacă reuşeşti să te întorci cumva la astroport, cât de 
încântați vor fi superiorii tăi să te vadă? Nimănui nu-i place 
să vadă un mort intrând pe uşă... mai ales când e interesul 
tuturor ca acel corp să rămână mort. 

Un zgrepţănat oribil răsună prin acoperişul din titan al 


sălii operative. Ardo se strâmbă la auzul lui, trăgându-şi 
mitraliera mai aproape la piept, cuprins brusc de încordare. 

— Staţi pe loc, îşi şuieră Breanne vorbele cât de încet 
putu. Sunt aici. 

Cu toţii ridicară privirile. Sunetul solzilor hăârşâitori de pe 
cozile zimţate târâte nepăsător pe blindaj trecea tremurând 
prin plăcile de deasupra. Din când în când, zgomotul 
acoperea vocile suprarealiste care comunicau atât de 
degajat prin emiţător-receptorul de comunicaţii tactice care 
încă funcţiona. 

— Tranzit gamma  opt-zero-zero, liber de plecare, 
platforma doisprezece imediat. Tranzit epsilon patru-trei- 
trei, pregăteşte-te la intersecția rho-beta. 

Avură loc încă două impacturi hârşâite pe plăcile 
acoperişului. Ardo auzea clar vocile ţipătoare, îngrozitoare 
ale jivinelor mutalisc care alunecau pe acoperiş, îi aruncă o 
privire lui Jans, aflat în faţa lui. Omul transpira din plin, cu 
ochii aţintiţi asupra emiţător-receptorului de parcă ar fi 
putut să se târască prin aparat cumva şi să se alăture 
glasului îndepărtat din cealaltă parte. 

— Tranzit epsilon patru-treli-trei, liber să inaintezi la 
platforma zece... 

— Turnul de Control, aici Scorpia, aştept la Ta-shua. Care 
e întârzierea? Trebuie să îl văd pe comandantul bazei şi... 

— Scorpia, liber să aterizezi. Te prezinţi la raport în 
însemnul exterior. Terminat. 

— Cum rămâne cu fratele meu? Nu ştiu... 

Jans scrâşni din dinţi. O altă voce se auzi prin canalul de 
comunicaţii, nici pe departe la fel de detaşată. 

— Marz, pentru ultima dată, probabil că a plecat deja de 
pe planetă într-un transportor neraportat. Dă-ţi fundul jos 
de pe cer în clipa asta. 

— Am înțeles, să trăiţi! Scorpia la ultima apro... rapor... 
însemn exterior... 

Ardo se uită la Littlefield, şoptind. 

— Se întrerupe transmisiunea? 

— Mutalsic, oftă Littlefield. Se joacă cu  farfuriile 
antenelor. 


— ... ultima aprop... pe recepţie. 

— ... pționat... auzit epsilon patru-trei... ber pentru... care 
imediată platforma şapte-stânga. Scorpia, coboară lângă 
platforma şapte-trei pentru oprire. 

— Recepționat, turnul de control. Scorpia coboară la 
platforma şapte-trei. 

Breanne arătă spre urechea ei apoi spre tavan. Ardo se 
chinui să audă. 

Scrâşnetul se oprise. 

Littlefield îşi împreună degetele mari şi îşi mişcă palmele 
ca pe nişte aripi. Breanne ridică din umeri şi scutură din 
cap, cu sprâncenele împletite în semn de îndoială. 

Inconştient, Ardo îşi ţinea respiraţia. Se concentra atât de 
tare la sunetele de deasupra capului, încât nu băgă de 
seamă ghiontul lui Merdith decât la a doua încercare. 

Îi arăta spre Tinker Jans. 

Ardo văzu dintr-odată că omul era într-o stare proastă. 
Pielea lui galbenă lucea de transpiraţie. Tremura fizic, 
buzele mişcându-i-se în timp ce vorbea pentru sine. Ochii îi 
erau aţintiţi asupra consolei de transmisiuni aflată la câţiva 
paşi de baza podiumului de comandă. 

— Tranzit kappa zero-şapte-cinci liber pentru plecare 
imediat. Scorpia, care e poziția ta? 

— Au plecat? şuieră Littlefield. 

Breanne scutură din cap. Nu ştia. 

— Mi-am debarcat încărcătura, turnul de control. Sunt 
liber. 

— Recepționat, Scorpia. Opreşte şi îndreaptă-te spre 
platforma cinci-dreapta. Prezintă-te la şeful de sectie de 
acolo pentru imbarcare şi plecare. 

— Nu! scânci Jans. Nu mă lăsa aici! 

— Nu mă lăsa singură! plângea Melani. Ardo îngheţă. 

— Scorpia, recepționat. Opresc... 

— Nu! 

Jans se ridică dintr-o singură mişcare. Ardo sări după el, 
dar era prea târziu. Inginerul se aruncă prin deschizătura 
dintre consolele podiumului de comandă, fugind pe plăcile 
podelei. 


— lute! Opreşte-l! se răsti Breanne. 

Ardo sări în picioare, coborând scara de acces dintr-un 
salt, dar nu putu ajunge la inginer. 

Tinker Jans apucă microfonul de comunicaţii care atârna 
şi apăsă butonul de transmisie. 

— Tegis! Sunt Jans! Sunt aici! Nu mă lăsa! Sunt la baza 
de la Scenic! M-au lăsat în urmă, m-au... 

Ardo nu avu timp să gândească în timp ce fugea. Când 
ajunse la Jans, doar îşi trase înapoi pumnul costumului de 
luptă şi îl lansă spre capul inginerului. 

Mănuşa blindată autoportantă îşi făcu treaba. Jans căzu 
la podea. 

— Jans! Jans! Vin să te iau! Aşteaptă şi... hei! Lasă-mă! 
Acolo-i fratele meu! Nu poţi... 

Geamurile care se spărgeau acoperiră restul cuvintelor. 
Panourile transparente explodară în încăpere. Din instinct, 
Ardo se feri de cascada de cristal. Auzi răpăitul brusc al 
armelor automate în cameră. 

Peste ţipete, Ardo auzi vocea inconfundabilă a Breannei 
umplând canalul de comunicaţii. 

— Deschideţi focul! Deschideţi focul şi omorâţi-i pe toţi! 


„CAPITOLUL 18 
FALCILE VICTORIEI 


Ardo sări înapoi spre podiumul de comandă, aţintindu-şi 
instinctiv arma. Încă se rostogolea în picioare când începu 
să tragă. 

Trei mutalisc se aruncară prin cadrul ferestrelor sparte. 
Aripile lor violacee se sfâşiară în cioburile rămase, dar 
creaturile erau indiferente la rănile pe care şi le provocau. 
În ochii lor maronii-însângeraţi, inexpresivi, era nebunie: 
nepăsătoare, neînduplecată şi mortală. Ţipete asurzitoare 
izbucniră din gurile lor largi, căscate atunci când atacară. 

— Trageţi! Nu vă opriţi! strigă Breanne pe canalul de 
comunicaţii. 

Ardo era fericit să îi facă pe plac. Mitraliera lui gaussiană 
se alătură ploii de moarte care ţâşnea din armele de pe 
podiumul de comandă din spatele lui. 

Membrană de aripi, cartilaj, piele, muşchi, toate 
explodară în fâşii din fiarele urâte, în timp ce ele înaintau 
fanatic. Bucăţile umede se loveau de panouri, de tavan şi 
de podea, explodând în nori de fum acru. In câteva 
secunde, întreaga sală de comandă era plină de o duhoare 
groasă şi învârtejită pe care nici măcar vântul de afară, 
acum urlând prin ferestrele sparte, nu o putea împrăştia. 

Ardo continua să tragă. Văzu cea mai apropiată dintre 
jivinele mutalisc deschizând gura, muşchii mandibulei ei 
mişcându-se. Zări proiecţii ca nişte colţi de o parte şi de 
alta a fălcii uriaşe. 

Atacă, îşi dădu Ardo seama dintr-odată. Se îndreptă spre 
stânga lui. 

Un şuvoi de grozăvii cu aripi ca de liliac se desprinse din 
botul creaturii către baza podiumului de comandă, unde 
Ardo tocmai se lăsase pe vine. Fiinţele lipsite de vedere se 
izbiră de metal, explodând la impact. Plăcile podelei se 
topiră într-un țipăt ascuţit, îngrozitor. Jivina mutalisc 


schimbă direcția  şuvoiului  scârbos, încercând să îl 
urmărească pe Ardo, dar infanteristul era prea iute pentru 
creatură.  Ghemuit, ţâşni înainte către alcovul uşii 
ascensorului. 

Erupția ucigaşă continuă să îl urmărească, jivina mutalisc 
îndreptându-şi acum toate gândurile către Ardo. Creaturile 
se loviră într-o linie de podea, plăcile evaporându-se ca apa 
la impactul cu ele. Fum acru umplu încăperea, făcându-l pe 
Ardo să îi fie greu să respire cu vizeta ridicată. Se târî spre 
alcovul ascensorului. Uşa arcuită era închisă, în dreapta şi 
în stânga ascensorului erau platformele înălțate de 
deasupra staţiilor de control. Nu exista alt adăpost. 
Rămânea fără locuri în care să se ascundă. 

Ajunse la uşa liftului şi lovi butonul de chemare. Se 
întoarse iute, lovind repetat butonul cu palma deschisă. 
Zări valul blestemat de grozăvii înaripate ieşind din botul 
jivinei mutalisc, evaporând metalul într-o linie dreaptă spre 
el. 

Dintr-odată, atacul oribil al creaturii mutalisc se opri. 
Capul ei explodă sub un şuvoi de trasoare venit dinspre 
podiumul de comandă. Bucăţi din jivină împroşcară toată 
camera. Câteva bucăţi unsuroase se loviră de costumul de 
luptă al lui Ardo, acidul latent al fiarei agăţându-se de 
materialul metalic al costumului. Ardo ţipă incoerent în timp 
ce scutura iute bucăţile cu mâinile înmănuşate. Costumul 
era puternic mâncat, dar nu credea că ceva reuşise să îl 
străpungă în totalitate. 

Atacatorul lui căzu greoi la podea, impactul dizolvând 
aproape imediat plăcile de sub el. O gaură căscată şi 
fumegândă era tot ce mai rămăsese din locul în care se 
prăbuşise creatura, arzând puntea. După sunetele venind 
din fisură, încă îşi croia drum prin câteva punți ale Centrului 
de Comandă. 

Ardo, cu spatele lipit de uşa ascensorului, îşi ridică iar 
arma. Căută disperat prin fumul care se agita nebuneşte 
prin încăpere, dar nu îşi mai zărea camarazii. De fapt, îşi 
dădu el seama brusc, armele de pe podiumul de comandă 
amuţiseră. 


— Doamnă locotenent? întrebă Ardo timid. 

Deasupra, Ardo încă mai auzea canalul de comunicaţii 
tactice. 

— ... Repet, Scorpia, revino imediat la bază. Acesta este 
un ordin direct! 

— Jans! Aşteaptă! Tegis e pe drum! Vin după tine, 
puştiule! 

Marz! îşi dădu seama Ardo. Trebuie să fi primit mesajul! 
Se îndrepta spre ei chiar acum. Nu trebuia decât să... 

Ardo înghiţi anevoie. Tot ce trebuiau ei să facă era să fie 
aici. 

Luminile de urgenţă rotative pâlpâiau prin fumul acru, 
învârtejit. Dintr-odată, îşi dădu seama că Jans putea fi 
biletul lui de plecare de aici. Dacă toţi cei de pe podiumul 
de comandă erau morţi, atunci îl putea trage pe Jans până 
la nava de desant. Îi putea spune lui Tegis că şi el fusese 
lăsat în urmă. Ce naiba îi păsa lui de misiune sau de cutia 
aia nenorocită! Dacă reuşea să plece de pe planetă, atunci 
poate că reuşea să scape şi de rezervoarele de 
resocializare şi să îşi croiască drum înapoi pe Bountiful. 
Poate că ar fi reuşit să îşi reia viaţa şi naiba să-i ia pe 
infanterişti şi pe Confederaţia lor! Atunci, poate că ar fi 
reuşit să afle dacă viaţa lui fusese o minciună. Poate, doar 
poate, Melani era încă acolo pe undeva, căutându-l, 
aşteptându-l. Poate, doar poate... 

Ardo îşi puse arma pe umăr. Fumul din încăpere era încă 
gros, dar el îşi amintea unde căzuse Jans. Începu să 
înainteze iute peste şanţurile căscate în podea. Jans căzuse 
undeva lângă consola de transmisiuni din stânga 
podiumului de comandă. Dacă reuşea să ajungă acolo 
înainte să îl observe cineva, putea obţine o dezertare în 
zăpăceală şi apoi să îl folosească pe Jans pentru a pleca de 
pe piatra asta. Putea renunţa la Confederaţia asta afurisită 
şi la infanteriştii ei şi să îşi recapete viaţa. A 

Infanteristul înainta cu anticipație îngrijorată. Incă mai 
erau două jivine mutalisc pe undeva. Poate că erau moarte, 
dar, cel mai probabil, stăteau ascunse prin preajmă. 

— Baza Scenic, aici Scorpia, la cinci mile distanță de 


semn! Jans, te rog, răspunde! Jans! Te rog, răspunde... 

Ardo ajunse la Jans. Tehnicianul era încă leşinat acolo 
unde Ardo îl culcase la podea. 

Ceva îl lovi într-o parte în casca de luptă. Prima dată, 
Ardo nu observă, dar lovitura fu urmată de o a doua, mai 
slabă. 

Ardo îşi apucă iute arma şi se roti spre podiumul de 
comandă. Cu inima bătându-i brusc nebuneşte, o văzu pe 
Breanne printre fuioarele de fum, ghemuită lângă masa 
hărţii. Merdith era chiar în spatele ei. Littlefield stătea pe 
vine de cealaltă parte a mesei. 

Breanne îi făcu semn lui Ardo să rămână pe loc, după 
care arătă cu două degete la propriii ei ochi, apoi către 
Ardo. 

Acesta înţelese semnalul standard şi se uită încă o dată 
prin încăpere. Fumul se risipea repede din cameră. In mod 
clar, acidul afectase multe dintre console şi prin sală erau 
săpate câteva şanţuri. Fumul încă se revărsa din gaura 
spartă de jivina mutalisc doborâtă, dar altfel încăperea 
părea goală. Ardo se uită înapoi la Breanne şi scutură din 
cap. 

Breanne dădu scurt din cap în semn de înţelegere şi apoi 
arătă spre tehnician. 

Ardo cobori iute privirea. O vânătaie urâtă colora un 
cucui destul de mare de pe laterala capului acestuia. In 
mod sigur, nu-l invidia pentru durerea de cap care îl 
aştepta... dacă se trezea. Ardo îşi dădu seama cu o 
tresărire că de fapt nu îi păsa dacă omul se mai trezea, atât 
timp cât îl putea folosi pentru a ajunge la bordul acelei 
nave de desant. 

Ardo se uită înapoi la Breanne şi îşi tinu mâna cu palma 
în jos, nemişcată. Stabil, semnaliză el. 

Din nou, Breanne dădu din cap. Arătă spre Jans, apoi spre 
Ardo, după care îi făcu semn infanteristului spre ascensor. 

Uitase de ascensor! Ardo aruncă o privire în spatele lui. 
Uşa curbată se retrăsese şi liftul stătea acum deschis, 
aşteptându-i. El iar făcu semn din cap spre Breanne. Se 
aplecă, îl apucă pe tehnicianul inconştient de gulerul 


jachetei uniformei şi începu să îl târască încetişor pe podea 
către uşa ascensorului care aştepta. Ochii îi erau aţintiţi 
asupra micului compartiment, puternic luminat şi primitor. 

— Jans! Sunt Marz! Sunt la o milă... 

Ardo se uită prin geamurile sparte ale punţii de comandă. 
În depărtare, spre vest, abia dacă se distingea nava de 
desant: un punct profilat pe numeroasele dâre de aburi ale 
navelor de transport confederate care se îndreptau spre 
apusul de mai departe. 

— Nu-ţi face... robleme, fra... vin... a tine... eva Clipe... 

Ceva luminos căzu între el şi ascensor, zdrobindu-se de 
podea. 

Fumegă acolo unde ateriză. 

Ardo ridică repede privirea. 

O panglică de argint topit trecea într-un arc neregulat pe 
tavan. Curba ei continua spre ea însăşi, descriind un cerc 
pe tavan chiar deasupra podiumului de comandă. 

— Doamnă locotenent! Mişcaţi-vă! Acum! ţipă Ardo pe 
canalul de comunicaţii. 

Breanne şi Littlefield se uitară în sus în acelaşi timp. 
Grinzile încrucişate se topeau sub ploaia de acid. Deja 
auzeau geamătul gros al metalului cedând sub propria 
greutate. 

Nu mai avură nevoie de alt îndemn. Breanne sări peste 
consola aflată la una dintre marginile podiumului. Littlefield 
o apucă pe Merdith de mână şi fugi spre scări. O împinse în 
faţa lui, îndreptând-o spre pasarela din jurul camerei înainte 
de a sări şi el. 

Cu un geamăt sfâşietor, tavanul sălii operative cedă, 
prăbuşindu-se către podiumul de comandă. Greutatea 
plăcilor fuzelajului tavanului şi a grinzilor structurale tăiate 
zdrobi consolele de pe podium cu un zgomot bubuitor. 
Întreaga fermă de antene de comunicaţii căzu împreună cu 
el, contorsionându-se într-o încâlceală greu de recunoscut 
atunci când placa grea a fuzelajului alunecă de pe podiumul 
distrus pe plăcile podelei slăbite de acid. 

Ardo trase cu furie de Jans, încercând să stea departe de 
avalanşa grea de metal răsucit. Tehnicianul, totuşi, începea 


să i se împotrivească, recăpătându-şi cunoştinţa. Şi-a ales 
prost momentul, se gândi Ardo, dar avea nevoie de el 
pentru a scăpa din acest iad. 

— Pregătiţi-vă! strigă Breanne. Sunt aici! 

Ea se ridicase deja anevoie în picioare. O rană adâncă din 
umăr sângera liber printr-o ruptură a costumului ei de 
luptă. Littlefield se afla în cealaltă parte a podiumului de 
comandă, împreună cu Merdith. Ardo îi vedea pe cei doi 
mişcându-se, încercând să ocolească sfărâmăturile pentru a 
ajunge la ascensor. 

Atunci le zări: forme înaripate coborând iute prin 
deschizătura zimţată din tavan. Jivinele mutalisc îşi 
săpaseră un nou drum în Centrul de Comandă, împrăştiind 
oamenii din adăposturile lor. Acum prada era în spaţiu 
deschis şi vulnerabilă. 

Ardo îl eliberă iute pe Jans lângă el. Ajunseseră la 
ascensorul deschis. Corpul acum inert zăcea pe prag pentru 
a împiedica uşa liftului să se închidă. Era tot ce avea timp 
infanteristul să facă înainte de a-şi ridica arma. 

Merdith se ridică în picioare, se uită în sus şi ţipă - mai 
mult dintr-o surpriză sinceră decât de frică, bănui Ardo. Era 
greu să ţi-o închipui pe acea femeie speriată cu adevărat 
de ceva. Oricare ar fi fost motivul, Ardo observă că le 
atrase atenţia. Jivinele mutalisc plutiră prin deschizătură, 
zburând cu toatele în încăpere. 

Breanne nu pierdu nicio clipă. Arma ei de asalt începu să 
latre  dintr-odată, izbind de  sfărâmături  coşmarurile 
înaripate. Două dintre ele îşi înfipseseră aripile în ţepii 
răsuciţi ai antenelor şi cadrelor de sprijin rupte. Se zbăteau 
şi ţipau mânioase de neruşinarea de a fi doborâte din aer, 
sfâşiindu-se în marginile ascuţite ale metalului rupt. 

Totuşi, Ardo nu avea timp să se preocupe de lupta 
Breannei. O beznă din piele dădu buzna spre el, cu o viteză 
imposibilă. Deschise focul cu mitraliera, doborând-o şi pe 
aceasta din aer. Însă fiara refuză să se oprească şi începu 
să se zvârcolească înainte pe podeaua distrusă. Ardo îi 
sfâşie aripile, trăgând în membrane cu un efort preocupat. 
O parte calmă a minţii lui preluă conducerea, o parte 


despre care credea că i-ar fi plăcut să uite, dar care acum 
ieşea în faţă pentru a-l salva atunci când era nevoie. Ardo 
fugi în timp ce trăgea, afară din alcov şi către ţinta lui. 
Aceasta continua să înainteze spre el, neînduplecată şi 
indiferentă la rănile pe care le suferea. Ardo continua să 
toace aripile creaturii. Câţiva metri în plus ar trebui să fie 
de ajuns, se gândi el. Ardo păşi puţin spre dreapta. 

Jivina mutalisc se încolăci brusc, apoi sări. 

Ardo aştepta. Schimbă direcţia de foc în clipa în care 
creatura mutalisc atacă. Şuvoiul de gloanţe din arma lui se 
lovi de sternul fiarei, împingând-o înapoi în aer şi peste hăul 
căscat pe care sora ei îl arsese în podea, în faţa lui. 

Mutalisc dădu din aripi, dar nu mai rămăsese prea mult 
din ele pentru a bate aerul. Ţipă înfuriată, în timp ce se 
prăbuşea prin gaură. Ardo păşi înainte, mutându-şi acum 
focul asupra capului şi a pieptului, simțindu-se ciudat de 
satisfăcut. 

— Să nu ucizi... 

— Ochi pentru ochi... 

— lubeşte-i pe cei ce te urăsc... 

Un val de ameţeală îl copleşi, dar el nu se putea opri - nu 
voia să se oprească. Mută iar focul, de această dată asupra 
jivinelor mutalisc care se chinuiau să ajungă la Breanne. 
Rafalele lor combinate sfâşiau rapid fiarele. Prinse în cadrul 
metalic al antenelor, sângele lor acid lucra împotriva lor. 
Fiecare rană mânca metalul din jurul lor, topindu-l şi făcând 
antenele să se prăbuşească şi mai mult peste ele, fixându- 
le în loc. 

— Fugi, Merdith, fugi acum! 

Ardo se întoarse iute spre sunet. Era Littlefield. 

Sergentul trăgea într-o altă mutalisc, dar aceasta era 
periculos de aproape. De unde stătea, Ardo vedea că ploaia 
de acid a jivinei care se apropia săpa în armura lui 
Littlefield. Merdith era în spatele lui. Amândoi se aflau în 
partea opusă a Centrului de Comandă. 

Şuvoiul de foc al lui Littlefield rupea fâşii din creatură, 
împroşcând bucăţi fumegânde de fiere pe sfărâmăturile 
dintre ei. 


Merdith începu să fugă, dar jivina mutalisc se întoarse 
către ea. Littlefield ţâşni iute între ele, continuând să tragă. 
Fiara se târa spre ei. 

Ardo îşi mută focul de la ţintele lui pe moarte, dar şovăi 
frustrat. Creatura mutalisc era între el şi Littlefield. Dacă 
începea să tragă asupra ei, avea să rişte nu doar să-i 
lovească pe Merdith şi pe sergent, ci să-i şi împroaşte cu 
acid din jivina care se dezintegra. 

— Littlefield! Dă-te din drum! ţipă el. 

Ardo vedea broboanele de sudoare formându-se pe 
fruntea lui Littlefield. 

Sergentul îi aruncă o privire, rânji, iar apoi sări drept spre 
mutalisc. Îngropându-şi arma în burta creaturii, Littlefield 
întinse mâna liberă şi apucă monstrul de beregată. 
Înfuriată, jivina mutalisc îşi încolăci coada tăioasă în jurul lui 
Littlefield. 

— Nu! urlă Breanne. 

— Fugi! strigă Littlefield, glasul ridicându-i-se în agonie. 
Fugi, Merdith! 

Jivina mutalisc se destrăma sub focul lui Littlefield. Acidul 
care se scurgea din trupul ei topea costumul de luptă, 
împreunând hidos cele două corpuri. 

Merdith, albă la faţă, fugi în jurul sfărâmăturilor din 
centrul camerei. | se alătură lui Ardo în partea opusă, dar 
nu reuşi să privească. Breanne se mişca, strigând, ţipând. 

— Depărtează-te, Littlefield! Dă-i drumul şi depărtează- 
te! Arma lui Littlefield continua să tragă. Ardo se gândi că 
în mod sigur carnea de pe mână fusese deja mâncată. 
Poate că doar armura topită a costumului făcea ca 
mitraliera să mai tragă. Jivina mutalisc încetă să se mai 
zbată în timp ce băltoaca de acid se forma sub ei. 

Plăcile podelei gemură încă o dată, iar sergentul 
Littlefield şi duşmanul lui înfrânt dispărură. 

Ardo tremura atât de puternic, încât îi era greu să îşi ţină 
arma. Afară auzeau un alt țipăt, mai cunoscut şi mai 
ascuţit. 

Merdith se uită către locul de unde se auzea zgomotul, 
apoi strigă. 


— Uite! 

Nava de desant. Scorpia Valkirie plutea la zece metri 
distanţă, cu motoarele ţipând într-un fel minunat pentru 
urechile lor. 

Ardo suspină şi se întoarse. Jans se sprijinea de laterala 
ascensorului, ameţit, dar cu ochii deschişi. Ardo păşi uşurel 
spre el peste plăcile strâmbate ale podelei şi îl ridică în 
picioare. 

— Domnule, e timpul să ne scoţi naibii de aici. 

Se mişcară iute către rămăşiţele ferestrei. Ardo îl zărea 
pe Marz prin cupola carlingii. 

Breanne răsuflă, apoi vorbi. 

— Plecăm. 

Merdith, stând lângă ea, părea încurcată. 

— Doamnă locotenent, câte dintre aceste grozăvii 
înaripate au raportat santinelele tale că se apropiau când 
au început toate acestea? 

— Opt. De ce? 

— Păi, vreuna dintre santinelele tale a raportat că a 
omorât din ele? Adică, nu cred... 

Breanne făcu ochii mari. Se întoarse spre nava de desant 
şi începu să-i facă semne. 

— Pleacă! întoarce-te! strigă ea. 

El zâmbi şi îi făcu şi el cu mâna. 

— Nu! La naiba! Pleacă! strigă Breanne, dând din mâini şi 
mai hotărâtă. Ce naiba e pe canalul tactic? Nu reuşesc să ÎI 
prind... 

— Oh, nu! suspină Merdith. 

Cele trei mutalisc rămase se ridicară peste centrul de 
comandă. Marz era prea preocupat să îşi găsească fratele 
pentru a le observa. Când îşi dădu seama că se îndreptau 
spre el, jivinele mutalisc îşi eliberau deja puii în gurile de 
admisie ale motorului şi pe cupola carlingii. 

Breanne ridică arma şi începu să tragă. Ardo i se alătură, 
dar era prea puţin şi prea târziu. Disperat, Marz acceleră 
motoarele şi creaturile mutalisc care nu se aşteptau fură 
supte în gurile de admisie. Acidul se scurse în motoare, 
desfăcând palele turbinei de axurile de mare viteză. In 


câteva clipe, nava de desant începu să se facă bucăţi. 

Marz reuşi să îşi ducă Scorpia la doar o sută de metri 
spre vest înainte de a exploda, împroşcând o ploaie de 
resturi prin tot Avanpostul Scenic. Se prăbuşi în râpa aflată 
imediat la vest de bază, arzând cu furie când rezervoarele 
de combustibil cedară. 

Dincolo de coloana groasă de foc, Ardo văzu mai multe 
transportoare confederate arcuindu-se grațios pe cer, 
dârele lor de aburi strălucind portocaliu-deschis pe orizontul 
roşiatic al soarelui care cobora. 

Nu erau nici pe departe la fel de multe pe cât văzuse mai 
devreme. 


CAPITOLUL 19 
DATORII 


Ardo stătea şocat. Mintea lui nu voia să înregistreze ceea 
ce tocmai văzuse. Dintr-odată, părea greu să respire. 
incepu să înghită guri mari de aer, tremurând. Ce mai 
rămânea de făcut? 

Se întoarse cu faţa la Breanne. Ochii ei se holbau în gol 
spre epava arzând de dincolo de zidul de împrejmuire, ca şi 
cum s-ar fi uitat prin ea. 

— Doamnă locotenent? rosti Ardo încetişor, temându-se 
cumva să o tulbure. Ce facem acum? 

Breanne clipi. Nu se uita - nu putea - în direcţia lui. 

— Noi... eu... nu... Ştiu. Eu... 

— Ce fac, doamnă locotenent? repetă Ardo, glasul 
tremurându-i din cauza furiei care se aduna din adâncurile 
lui, Daţi-mi un ordin, doamnă locotenent! Spuneţi-mi ce să 
fac, doamnă locotenent! Cum să repar asta, doamnă 
locotenent! 

Breanne se întoarse către el. Ochii ei erau umezi şi 
neclari. 

— Cred că... poate Littlefield ar fi... 

— Littlefield este mort, doamnă locotenent! Vocea lui 
Ardo era puternică şi tremurătoare. Fiara care părea 
întotdeauna întemniţată undeva în străfundurile minţii lui 
se eliberă, ţipând în faţa ofițerului său superior. S-a dus! Nu 
mai poate să te ajute să ieşi din asta, doamnă locotenent! 
Nu o să te salveze. Nu o să te mai facă să dai bine. Şi, cel 
mai sigur, nu o să te mai ţină în viaţă de data asta! Eşti 
doar tu, doamnă locotenent, aici şi acum! Tu dai ordinele! 
Tu ne arăţi cum să ieşim din.. 

— Bernelli către centrul de comandă. 

Canalul tactic mai funcţiona. Glasul lui Bernelli trecea 
prin paraziți intermitenţi. 

Ardo se uită fix la Breanne, aşteptând. 


Ea înghiţi anevoie, broboane de sudoare formându-se pe 
fruntea ei şi printre şuviţele zburlite ale părului tăiat scurt. 

— Bernelli către centrul de comandă. Răspunde, 
comandament. 

Ardo se strâmbă şi deschise canalul de la costumul lui. 

— Bernelli, răspunse el scurt. Breanne a ordonat clar ca 
nimeni să nu intre pe canalul ăsta. 

— Nu prea mai e nevoie acum, Ardo. Pleacă. 

— Ce? 

— Zergii. Trec pe lângă mine spre vest. Întregul lor front 
tocmai a trecut pe lângă noi. 

— Nu are niciun sens, medită Ardo pe canalul de 
comunicații. 

— Cu sens sau fără, asta fac. 

— Are dreptate, Melnikov. Era vocea lui Mellish de data 
aceasta. // văd din buncăr. Au trecut pe lângă noi ca un şir 
de lăcuste şi ne-au lăsat în urmă. M-am uitat bine la ei prin 
binoclul de campanie şi se târăsc cu toții spre vest. Cred că 
se pregătesc să îşi petreacă noaptea în oraş. 

Ardo suflă uşurel printre buze. Oraşul Mar Sara era spre 
vest, acum abandonat de infanterişti şi, practic, lipsit de 
apărare. 

— Cutter, aici Melnikov. Sunt cu doamna locotenent în 
sala operativă - sau ce a mai rămas din ea. Tu unde eşti? 

— Sunt în buncărul patru pe zidul de apărare de sud-vest. 
Ce naiba s-a întâmplat acolo? Unde sunt Littlefield şi 
doamna locotenent? 

— Treci aici imediat, se răsti Ardo fără vreo explicaţie. 
Hm, doamna locotenent are nevoie de tine. 

— Da, bine, dacă doamna locotenent are nevoie de mine, 
poate să mă cheme ea, şi nu un avorton înnebunit să tragă 
şi cu nasul pe sus... 

— Termină cu tâmpeniile, Cutter, lătră Ardo. Doamna 
locotenent vrea să vii aici, aşa că mişcă! 

— Am plecat, răspunse Cutter pe un ton rece. Măcar 
pentru asta aş fi interesat să te văd. Sper că mi-ai ținut 
femeia caldă, avortonule. Sunt sigur că va fi încântată să 
vadă un bărbat după ce a fost nevoită să aibă de a face cu 


tine. 

Ardo opri mânios canalul de comunicaţii tactice, apoi se 
întoarse către ascensor. 

— Îmi pare rău, Merdith. O să am grijă de Cutter să nu te 
deranjeze... Uşa liftului era închisă. Luminile indicatoare de 
pe panoul din alcov arătau că ascensorul cobora. Un 
sentiment de groază îl cuprinse pe Ardo. 

Merdith dispăruse. 

Ardo îşi aruncă iute ochii prin încăpere. Secţiunea căzută 
din fuzelajul de deasupra şedea acum într-un unghi ciudat 
pe podea. Consolele din partea stângă a podiumului de 
comandă erau zdrobite până aproape de plăcile podelei sub 
greutatea ei, dar partea dreaptă rămăsese ridicată. Ardo 
traversă repede plăcile de podea îndoite şi mâncate de 
acid. 

— Melnikov? Breanne vorbea de parcă tocmai se trezea. 
La naiba! Ce mama dracului faci? 

— Era pe podea doar la câţiva metri de mine, murmură 
Ardo în timp ce se apleca în faţă, uitându-se printre 
consolele din partea dreaptă. 

Dispăruse şi cutia. 

Ardo urlă, glasul lui, o expresie nearticulată a furiei 
animalice. Se uită la ascensor. Prea departe, îşi dădu el 
seama. Nu avea să o prindă pe acolo. Se întoarse şi urcă 
scara scurtă spre pasarela care era acum un vârtej de 
metal în jurul camerei. Deschizând una dintre ferestrele 
sparte, se trase înainte, în vântul care urla şi privi în jos. 

Fuzelajul curbat şi întunecat cobora sub el în lumina tot 
mai slabă. Mici puncte de lumină emanau slab din 
ferestrele Centrului de Comandă şi din semnalele 
anticoliziune care clipeau tânguitor de pe diferitele 
platforme de echipamente care ieşeau în afară din corpul 
principal. 

Imediat după curba fuzelajului, un petic mare de lumină 
galbenă puternică ieşea prin uşile principale ale Centrului 
de Comandă peste mica bucată de noroi compactat din 
împletitura întunecată a clădirilor bazei. 

Acolo, o umbră lungă ieşi. Era aruncată de o singură 


siluetă feminină mică, luptându-se să alerge cu o cutie grea 
în braţe. 

Ardo aruncă o privire la indicatoarele de energie aflate 
chiar sub buza căştii. Încă nu începuse să folosească 
rezerva de energie. Avea să fie de ajuns pentru a o prinde. 

Dintr-o singură mişcare, Ardo se împinse prin 
deschizătura ferestrei şi începu să fugă în jos pe curba 
Centrului de Comandă. Paşii făcuţi cu bocancii grei răsunau 
pe fuzelaj, în timp ce îşi croia drum printre diferitele 
armături din jurul acestuia. O astfel de goană sinucigaşă ar 
fi fost imposibilă fără costumul de luptă, dar în ciuda 
geamătului sistemelor servomecanice care se plângeau de 
abuz, el cobori repede panta tot mai abruptă a fuzelajului 
exterior. Merdith fugea spre vest către fabrică. Ardo îi 
verifică poziţia în timp ce alerga. În câteva clipe panta 
deveni prea abruptă pentru a-l mai susţine, dar el era deja 
la trei metri de sol. Se ţinu o clipă de o platformă de motor 
ieşită în afară, apoi sări. 

Ateriză greoi, rostogolindu-se pe pământ, aşa cum îl 
învățase antrenamentul. Costumul absorbi cea mai mare 
parte a impactului, servo-mecanismele gemând când se 
ridică în picioare şi porni în urmărire, gonind cu toată 
viteza. 

Dând colţul, Ardo văzu un grup de vehicule în faţa lui. 
Fiecare fusese parcat în faţa fabricii automate care le 
produsese la cerere, doar pentru a fi abandonate. Vântul de 
seară sufla praf orbitor printre diferitele SCV-uri, camioane 
de sprijin la sol şi un şir de motoglisoare Vultur închise. 

Ardo se opri. Ea era pe acolo pe undeva, ştia asta. Nu 
trebuia decât să o găsească. 

Vântul urla în jurul capului său, dar el porni oricum 
senzorii auditivi externi. Comută canalul tactic pe Standby. 
Ştia că Breanne avea să înceapă să îl caute în curând şi nu 
voia să îi fie distrasă atenţia. 

Ardo înaintă încet printre maşini, păşind cu grijă şi fără 
zgomot. Se gândi absent la cât de uimitor era că un 
echipament militar atât de complicat pe cât era costumul 
de luptă tot putea să se mişte mortal de tăcut când era 


nevoie. Îşi ridică mitraliera şi o armă. Ştia că era perfect 
capabil şi dornic să o împuşte pe Merdith, dacă era necesar 
- şi destul de posibil chiar dacă nu era necesar. 

SCV-urile acoperite de nisip stăteau la fel de nemişcate 
ca santinelele. Titanii blindaţi aveau peste trei metri 
înălţime. Ardo se strecură printre ei uşurel, cu arma 
pregătită. 

Ceva scârţâi prin vânt în dreapta lui. El se roti, cu 
mitraliera ridicată iute în direcţia sunetului. Augumentarea 
vizuală din vizeta închisă ilumină imediat vinovatul: o trapă 
de întreţinere deschisă de pe piciorul unui SCV flutura în 
bătaia vântului. Reveni la cursul lui şerpuit, înaintând. 

Un motor porni cu o încetineală chinuitoare undeva chiar 
în faţa lui. Ardo zâmbi subţire pentru sine şi păşi uşurel pe 
lângă un alt SCV care îi bloca vederea. 

Era o vagonetă, un camion aproape la fel de mare ca un 
SCV. Şasiul era suspendat între şase cauciucuri pe pernă de 
aer, câte trei pe fiecare parte. Cabina de control ieşea 
înainte din faţă. Prin nisipul ridicat de vânt, Ardo abia putea 
desluşi strălucirea care scăpa pe ferestrele cabinei. 

A intra în cabină era cam problematic. Trebuia să urci pe 
o scară verticală pentru a ajunge la una dintre trapele 
laterale. O putea face în costumul de luptă, fireşte, dar 
bănuia că doamna locotenent ar fi preferat-o pe Merdith în 
viaţă. Un atac direct nu era cel mai bun mod de a atinge 
acest obiectiv. Brusc, îi veni o idee mai bună. Zâmbind 
pentru sine, îşi croi drum spre spatele vehiculului, având 
grijă să stea în afara câmpului vizual al oglinzilor întinse 
într-o parte şi alta a cabinei de control. Apoi se lăsă pe vine 
şi începu să se târască în lungul şasiului camionului. La 
jumătatea drumului, auzi iar agonia joasă a ambreiajului. 
Începu să se grăbească. Motorul tuşi de două ori, apoi muri. 

Sub cabină, Ardo se ridică într-o poziţie ghemuită chiar 
sub uşa laterală de pe partea şoferului. Vedea umbrele 
mişcându-se în cabină, auzea cum diferite butoane erau 
apăsate şi mormăiturile înfundate ale lui Merdith. 

Ardo se ridică iute şi deschise brusc uşa de pe partea 
şoferului. Cu mâna liberă o apucă pe Merdith, uluită, de 


braţ, hotărât să o tragă din cabină şi să o arunce la pământ. 

Ardo o smulse pe Merdith din scaunul şoferului cu o 
singură mişcare, costumul de luptă aducându-i o putere 
incredibilă. Femeia se prăbuşi din cabină, prinzându-se cu 
disperare de braţul lui Ardo. Picioarele care se zbăteau 
loviră cabina camionului, împingându-l pe neaşteptate pe 
Ardo în spate cu o forţă adițională. Ardo căzu de pe cabină, 
trăgând-o pe Merdith cea panicată după el. 

Amândoi se rostogoliră la pământ. Ardo se ridică iute în 
picioare, cu arma deja pregătită atunci când era în picioare. 
Merdith zăcea îndurerată pe jos la picioarele lui, gemând în 
bătaia vântului. 

— Ridică-te, zise el. Mergi înapoi. 

Merdith ridică privirea, încercând să respire. 

— Eşti prizoniera mea, spuse el sec, ridicând arma. 

— Prizonieră? tuşi ea, vorbele sunându-i batjocoritor. 
Prizonieră a ce? 

— Prizonieră a Confederaţiei, explică Ardo cuminte. 

Merdith pufni batjocoritor. 

— Deci suntem doi. 

— Gura! mârâi Ardo. 

— Ascultă, am monitorizat traficul de comunicaţii de aici. 
Merdith arătă spre cabina camionului. Forţele confederate 
şi-au terminat evacuarea, soldăţelule. La naiba, probabil că 
deja au ieşit din sistemul solar. 

— Atunci o să găsim altă legătură! Ardo începea să 
transpire. Chemăm o navă de evacuare. O să se întoarcă 
şi... 

— Trezeşte-te, Ardo! se răsti Merdith. Ar trebui să fim 
morți! Crezi că bomba aia nucleară a căzut singură din cer? 
Cu toţii trebuia să încasăm bomba aia, soldăţelule! Cartierul 
general al Confederaţiei v-a trimis pe tine şi pe amicii tăi 
aici să mă găsiţi pe mine şi pe cutia mea - afurisita de cutie 
otrăvită - şi în clipa în care au ştiut că o aveţi, v-au anulat 
evacuarea şi au aruncat una mare care vă avea ca ţintă pe 
voi, pe mine şi cutia asta. Vă ştiau situaţia de la cap la 
coadă. V-au înscenat ceva. Singurul motiv pentru care v-au 
trimis a fost să mă găsiţi pe mine şi pe cutia asta 


nenorocită şi să muriţi cu ea! 

— Suntem soldaţi, doamnă. Ardo se înroşi la faţă. Soldaţii 
mor! E treaba noastră să murim! 

— Nu. Glasul lui Merdith scăzu, dar rămase la fel de 
încordat. Este treaba voastră să /uptați. Aţi luptat astăzi şi 
am trăit. Cartierul general al Confederaţiei v-a lăsat singuri 
fără măcar o rugăciune şi voi tot aţi luptat şi tot aţi trăit. Nu 
înţelege greşit, Ardo. In ce-i priveşte pe ei, suntem cu toţii 
morţi şi lor le convine aşa. Doamne, au plănuit asta. Nimeni 
nu trebuie să ştie despre cutia asta. Dacă apăreţi cu ea la 
cartierul general al Confederaţiei, o să aibă grijă să fiţi mult 
mai morţi decât cred ei că sunteţi acum. 

— Taci! De ce naiba nu poţi să taci? 

Ea continuă să îşi susţină ideea peste ţipătul vântului. 

— Nu-ţi irosi viaţa pe fantome, soldăţelule! Confederaţia 
te-a minţit, ţi-a furat dragostea, familia şi întregul trecut. 
Te-au trimis aici să faci o treabă murdară în locul lor şi, 
odată ce ai făcut-o, au încercat liniştiţi să te omoare. Sub 
toată programarea, spălarea pe creier şi „recondiţionarea 
socială” există încă un om - Ardo Melnikov - care merită să 
aibă o viaţă şi să o trăiască. Merdith suspină în bătaia 
vântului. Trebuie să mai existe ceva în adâncul acelui băiat 
nobil care a fost crescut de părinţi iubitori. 

Ardo clipi. Transpira, iar sistemele de răcire ale 
costumului de luptă nu păreau să fie de ajutor. 

— Ce... ce vrei să propui? Ce vrei să spui? 

Merdith dădu din cap, fără să îşi ia ochii din ai lui. 

— Spun să scăpăm. Ei cred că suntem morţi - să o lăsăm 
aşa. Plecăm de pe planetă, găsim o nouă viaţă în altă parte 
şi lăsăm pe alţii să moară în locul nostru. 

Ardo zâmbi cu tristeţe. 

— Şi cum să plecăm? Mergem pe jos? Confederaţia a 
plecat. Au luat cu ei ultimele transportoare comerciale. 
Chiar dacă aş spune da, chiar dacă aş avea încredere în 
tine, nu există nicio cale de plecare de pe piatra asta. 

Merdith păşi înainte, surâzând. 

— Oh, ba da, cred că există o cale de plecare de pe 
piatra asta. 


Ardo îşi ridică puţin arma. Merdith înţelese şi se dădu 
înapoi. 

— Fiii lui Korhal, spuse ea sec. 

— Fiii lui Korhal? pufni Ardo. O mână de fanatici visători? 

— Da, dădu Merdith din cap zâmbind. Pentru că o flotă de 
nave de transport ale acelor „fanatici visători” este la cinci 
ore distanţă şi se îndreaptă chiar acum spre această piatră. 
Vor ateriza aici pentru a-i evacua pe toţi cei pe care pot - 
pe cine a mai rămas - şi, bunul meu soldăţel, bănuiesc că 
vor fi deosebit de nerăbdători şi de recunoscători să ne 
accepte biletul. 

Ardo scutură din cap, dar nu spuse nimic. 

— Ardo, le dăm cutia şi plecăm cu primul zbor! insistă 
înflăcărată Merdith. Nu trebuie decât să plecăm de aici cu 
această cutie şi să rămânem în viaţă următoarele şase ore. 
Ştiu unde este o enclavă, ultimul loc pe care îl vor ataca 
zergii. Aproape sigur, zergii vor ataca mai întâi oraşele. 

— Ce? Ardo îşi dădu seama brusc despre ce vorbea ea. 

— Enclava ar trebui să facă faţă până când soseşte flota. 
Oraşele vor încetini înaintarea zergilor, astfel încât vom 
avea destul timp să... 

— Oraşele? Ardo era dintr-odată surprins de propriile 
gânduri. Civili măcelăriți de acele coşmaruri - cu miile - şi 
tu nu poţi să faci altceva decât să îi numeri după numărul 
de minute pe care le obţin pentru scăparea ta? 

Merdith îşi înghiţi nodul din gât. 

— Cu toţii trebuie să facem sacrificii, Ardo. Uneori sunt 
grele, dar... 

Patriarhul Gabittas îi vorbea în sala de seminar. 

— Ce câştig are un om dacă el cucereşte întreaga lume şi 
îşi pierde sufletul... 

Melani îi zâmbea sub un soare auriu. 

— Şi astfel sacrificiul lor - mii de vieţi - are un preţ 
pentru că tu şi preţioasa ta rebeliune puteţi trăi? Ardo 
tremura de mânie. Littlefield şi-a dat viaţa pentru tine! A 
făcut un pas înainte şi a renunţat la viaţa lui pentru ca tu să 
trăieşti. Nu e destul? Câţi oameni valorează viaţa ta, 
Merdith? Sute? Mii? 


Ochii lui Merdith sclipiră. Ardo se întoarse mânios şi îşi 
ridică arma deasupra capului. Cu un strigăt furios, sparse 
cu patul puştii geamul de jos al uşii cabinei. Nu păru să îl 
ajute. Aruncă arma prin geamul rămas, cu un alt urlet. Se 
întoarse la Merdith, apucând-o dur de umeri cu ambele 
mâini. 

— Şi cum rămâne cu viaţa mea, Merdith? Cât de mulţi 
oameni valorează viaţa mea? Câţi ar trebui să moară 
pentru mine? 

Strânsoarea lui Ardo crescu. Merdith gemu de durere. 

— Cum rămâne cu sufletul meu, Merdith? Sufletul meu 
îmi aparţine. Nimeni nu îl poate avea. Nici Confederaţia. 
Nici preţioasa ta rebeliune. Nu poţi să îmi cumperi 
mântuirea. Cât valorează viaţa mea, Merdith? Cât de 
mulţi... cât de mulţi oameni pot să cumpăr cu viaţa mea? 

Tatăl lui citea familiei: 

— Şi nu vă temeti de cel care omoară trupul, dar nu 
poate omori sufletul: ci mai bine temeţi-vă de cel ce poate 
distruge sufletul şi trupul în iad. 

Ardo rămase împietrit, transfigurat. 

Merdith ridică privirea, încă prinsă în strânsoarea lui 
dureroasă. 

— Ce este? i 

Melani stătea în lanul de grâu auriu. li întindea cutia şi 
recita ceva din Scriptură. 

— Te rog, se strâmbă Merdith. Mă doare! 

— Este mai bine ca un singur om să piară decât ca o 
națiune să rătăcească şi să piară în necredință... 

Ardo îi dădu brusc drumul lui Merdith. 

— Câte nave vin? 

— Ce? Poate o sută - câte or fi reuşit să strângă, cred - 
dar nu o să ajungă la oraşe la timp. 

— Nu, dar dacă zergii nu ar ajunge la oraşe? Ardo se 
întoarse la camion în timp ce vorbea, deschizând uşa şi 
urcând în cabină. Mii de oameni ar putea fi salvaţi, nu? 

— Nu-i poţi opri pe zergi, soldăţelule! 

Ardo sări înapoi din cabină. 

În mâini ţinea cutia metalică. 


— Nu, nu putem, zise Ardo. Dar am putea - e doaro 
posibilitate - să reuşim să îi încetinim. 


CAPITOLUL 20 
SIRENE 


— Ţi-ai ieşit complet din minţi, ştii asta? 

Ardo se uită prin sala operativă. Feţele pe care le văzu 
privindu-l păreau în cea mai mare parte de acord cu 
afirmaţia lui Cutter. 

Un şuvoi de scântei ţâşnea din tavanul sălii operative. 
Tinker era afară într-un SCV. Tehnicianul reuşise să 
îndepărteze cea mai mare parte a antenelor şi a braţelor 
senzorilor şi ridicase secţiunea căzută de fuzelaj înapoi 
unde îi era locul. Acum suda noi plăci peste tăieturile făcute 
de acid în metalul de deasupra pentru a ţine totul în loc şi a 
întări structura. 

Ceilalţi supraviețuitori ai grupului fuseseră chemaţi în 
sala operativă. Ardo era confruntat cu toţi cei care 
rămăseseră din plutonul care plecase în aceeaşi dimineaţă 
- o dimineaţă care i se părea lui Ardo că fusese cu ani 
întregi în urmă. Soldatul Mellish şedea obosit pe pasarelă, 
cu picioarele bălăngănindu-i-se peste una dintre husele 
consolelor. Era singurul rămas din grupa lui Jensen şi acum 
părea să se uite oriunde altundeva decât la Ardo. Soldaţii 
Bernelli şi Xiang stăteau sprijiniți de consolele de pe 
podeaua din faţa lui Mellish. Ochii lui Xiang păreau să nu se 
uite la nimic şi erau distanţi, în timp ce ai lui Bernelli păreau 
să îl sfredelească pe Ardo cu o intensitate de laser. Breanne 
stătea cu spatele întors la cameră pe pasarelă, în spatele 
lui Xiang şi al lui Bernelli, cu braţele încrucişate pe piept. Ai 
fi putut crede că se uita pe fereastra încă spartă în bezna 
de dincolo, dar Ardo ştia că ea nu vedea nimic acolo şi că 
gândurile îi erau în încăpere. 

La fel şi Cutter, uriaşul insular în costum cu plasmă de 
liliac de foc, căruia nu îi era greu să îşi exprime opiniile. 
Tropăia înainte şi înapoi pe plăcile podelei proaspăt sudate 
din faţa ascensorului. 


— Ţi s-a făcut creierul absolut terci în cap! 

— Poate că da, zise Ardo, pipăind cutia din metal care se 
odihnea strâmb pe podeaua îndoită a podiumului de 
comandă, lângă el. 

Merdith se sprijinea de unul dintre panourile sparte ale 
podiumului, cu mâinile în buzunarele salopetei, cu ochii 
aţintiţi în jos, gânditoare. 

— Poate că da, dar văd că asta nu ar putea însemna prea 
mult pentru noi şi ar putea însemna foarte mult pentru 
altcineva. 

— Nu ar însemna prea mult pentru noi? Cutter căscă 
gura. Vrei să porneşti baliza pentru zergi - să atragi fiecare 
mutalisc, hidralisc şi mai-ştiu-eu-ce-lisc de pe o rază de o 
mie de kilometri chiar în capul nostru - şi ţi se pare că nouă 
nu ne pasă? 

— Nu asta am spus. Ardo scutură din cap. 

— Pe zei, spercă nu! 

— Ce am spus a fost că nu o să insemne prea mult 
pentru noi. Ardo îşi puse casca de luptă pe cutie şi îşi 
scoase mănuşile de luptă. Uite, Confederaţia ne-a lăsat să 
murim - la naiba, ne-au vrut pe faţă morţi! Nu ar veni după 
noi nici dacă ar şti că suntem aici. Au renunţat la toată 
planeta asta - şi la fiecare colonist de pe ea. Gândeşte-te, 
Cutter! Micuţul dispozitiv secret al Confederaţiei de aici a 
chemat zergii pe această lume. Avem dovada chiar aici, în 
această cutie. Crezi că vor să ştie cineva că sunt 
responsabili pentru că s-au jucat de-a dreptul cu această 
planetă? 

Bernelli vorbi. 

— Dar... dar cum rămâne cu Fiii ăia ai lui Kohole sau 
Korhal, ori cine o fi el? Vin navele lor de evacuare. Nu pot 
să ne ia şi pe noi? 

Ardo dădu din cap. 

— Am putea face un târg cu Fiii lui Korhal. Am putea da 
această cutie şi probabil am putea găsi o cale de a pleca de 
pe planeta asta, dacă mai poate cineva. Ar trebui să 
străpungem frontul zergilor, să îi găsim şi să facem 
schimbul. Dar aceşti Fii ai lui Korhal au şi ei planul lor. 


Navele de salvare pe care le-au trimis cu siguranţă nu sunt 
de ajuns pentru a evacua toată planeta. Este vorba doar de 
relaţii publice - să arate nişte imagini cu ei salvând câţiva 
lăsaţi în urmă. Ce nu vor ei să ştie toată lumea este că și ei 
sunt responsabili de venirea zergilor aici. 

Xiang se întoarse brusc spre Ardo. 

— Gaşca lui Korhal? Parcă aia era jucăria Confederaţiei. 

Ardo se întoarse către Merdith. 

— Spune-le. 

Merdith se foi deranjată. 

— Este adevărat că aţi putea face o înţelegere cu Fiii lui 
Korhal... 

— Nu, zise Ardo, şi Merdith tresări la auzul tonului său. 
Spune-le cine a activat dispozitivul! 

Merdith continuă să se uite în podea. 

— A fost nevoie să fie făcute unele sacrificii pentru 
continuarea Cauzei. A... atrocitățile Confederaţiei nu lasă 
nimic de ales rebeliunii... ah... decât să folosească 
dispozitivul împotriva şi mai multor agresiuni ale 
Confederaţiei. Folosind împotriva lor propria lor armă... 

— Pe zei, Melnikov! Xiang era şocat. E vorba de crimă în 
masă! Genocid planetar! 

Merdith ridică privirea, cu ochii scăpărând. 

— Fiii lui Korhal au un motiv legitim să... 

Mellish scuipă dezgustat pe podea. 

— Oh, mai taci, doamnă! Fiilor lui Korhal nu le pasă nici 
cât negru sub unghie de civili, nu mai mult decât 
Confederaţiei. Din câte îmi dau seama, sunt doar reversul 
aceleiaşi monede - şi la fel de cociliţi. 

Ardo scutură din cap cu tristeţe. 

— Şi când totul se va fi terminat, desigur că această 
gaşcă a lui Korhal va dori la fel de mult pe cât Confederaţia 
să nu mai suflăm. S-ar putea să fi făcut Confederaţia cutia, 
dar Fiii lui Korhal sunt cei care au deschis-o. Ştim ce s-a 
întâmplat aici şi câţi au murit... din cauza ambelor părţi. 
Suspină. Nu, băieţi, suntem cu toţii morţi. Cam singurul 
lucru pe care îl mai putem hotărî este cum murim şi pentru 
ce murim. 


— Ei, ce discurs drăguţ, pufni Cutter, nările lui mari 
fremătând. Deci eşti plin de eroism şi de sacrificiu, nu, 
Melnikov? Am văzut eu ce erou îmi eşti, băiete! Ai fost 
foarte dispus să îl sacrifici pe Wablowski în Oază - extrem 
de dispus, din câte mi-am dat seama! Acum eşti tu omul 
măreț care vrea să ne sacrifice pe noi, restul! 

— Sunt familii acolo, Cutter. Bernelli părea obosit. Femei 
şi copii... 

— Da, şi unii dintre ei sunt ai mei! Ochii negri şi adânci ai 
lui Cutter erau mari şi umezi. Dar eu nu pentru asta m-am 
înrolat! 

— Parcă voiai o luptă când am aterizat pe piatra asta, 
adăugă Mellish, ridicând tonul. Soldatului nu-i păsa deloc de 
Cutter. Acum cauţi uşa din spate? 

— Cutter nu a ieşit în viaţa lui pe uşa din spate, surioară! 
Dă-mi o luptă corp la corp! Adu-i la mine şi le mănânc inima 
pe pâine. Dar ăsta - Cutter arătă mânios spre Ardo - acest 
spălător de latrine îmi spune să stau pe loc şi să morpentru 
o mână de civili pe care nu îi cunosc, care nu vor şti 
niciodată ce am făcut pentru ei şi pe care probabil că i-ar 
durea în fund chiar dacă ar şti! Asta-/o nebunie! 

— Deci de asta eşti aici, Cutter? Frustrarea se strecură în 
glasul lui Ardo. Vrei să îţi mulţumească cineva? Să îţi 
organizeze o paradă sau să verse nişte lacrimi? Asta e 
important acum, să îşi amintească lumea de tine ca de un 
erou? Oameni inocenți vor muri acolo, Cutter, şi noi suntem 
singurii care îi pot ajuta, indiferent dacă ei ştiu sau nu! 

— Sunt aici ca să îmi găsesc fraţii. Sunt acolo şi trebuie 
să-i găsesc! 

Ardo era pe punctul să spună ceva, dar se opri. Fraţii lui 
Cutter. 

Nu se gândise prea mult la asta până acum, dar dacă 
amintirile lui fuseseră atât de puternic modificate şi alterate 
de rezervoarele de resocializare, atunci ce îi făcuseră 
uriaşului insular? Oare fraţii lui erau măcar pe piatra asta? 
De fapt, în realitate avea Cutter vreun frate? Cum ar fi 
putut el să îi explice asta infanteristului iute la mânie? 

Bernelli oftă. 


— Păi, dacă tot trebuie să murim, aş vrea cel puţin să 
ştiu că a fost pentru ceva mai mult decât pensia. 

— Păi, dacă eu tot trebuie să mor, spumegă Cutter, nu o 
să fie din cauza prăpăditului ăstuia... Şi nu o să o fac 
singur! 

Cutter se mişcă atât de rapid, încât Ardo nu avu timp să 
reacționeze. Din doi paşi mari, uriaşul traversă încăperea şi 
îşi strânse mâna dreaptă în jurul gâtului lui Ardo. 

El încercă să vorbească, dar nu reuşi. Costumul de liliac 
de foc întărea strânsoarea încordată a lui Cutter. Ardo se 
zbătu fără folos. În câteva clipe, stele începură să îi apară în 
faţa ochilor şi totul devenea neclar. Toţi strigau în acelaşi 
timp. Umbre se mişcau la marginea câmpului său vizual, 
dar el nu vedea decât figura mânioasă a insularului cu o 
privire criminală. 

O voce. 

— Dă-i drumul! Dă-i drumul în clipa asta, Cutter! 

Dintr-odată, Cutter îl eliberă. Ardo se prăbuşi ca o păpuşă 
de cârpe la podea, încercând să respire. Se uită în sus. 

Doamna locotenent Breanne ţinea mitraliera gaussiană la 
tâmpla lui Cutter. 

— Cutter, vrei să îţi salvezi fraţii? Te-ai gândit vreun 
moment că s-ar putea să facă parte dintre civilii care 
aşteaptă să plece de aici? Te-ai gândit vreo clipă că 
singurul fel în care vei avea vreo şansă de a-ţi salva vreun 
frate este să te asiguri că zergii nu ajung la oraş înaintea 
transportoarelor? 

Cutter clipi furios. Atunci când răspunse, glasul îi era gros 
şi încet. 

— Nu, doamnă. Eu... nu m-am gândit la asta. 

— Atunci încetează să mai încerci să gândeşti, ţipă 
Breanne. Vocea ei era ascuţită şi speriată. Gândesc eu 
pentru tine. Nu eşti p/ătit să gândeşti! 

Breanne luă arma de la capul lui Cutter şi îi făcu semn cu 
ţeava să se dea în spate. 

— O viaţă întreagă am luptat în războaiele altora, pentru 
idealurile altora şi pentru cauzele altora! Melnikov are 
dreptate! Fiecare dintre vieţile noastre poate cumpăra alte 


sute, poate mii. Nu o să afle niciodată, nu o să fie niciodată 
recunoscători pentru asta, dar dacă trebuie să mor, atunci 
vreau să o fac pentru ceva care merită! 

Breanne se întoarse către cutie şi cu mişcări ferme, iuți, 
desfăcu zăvoarele. Cutia metalică era deschisă. 

Doamna locotenent se întoarse către feţele uluite din 
încăpere. 

— Avem, în mare, aproximativ o oră şi jumătate până la 
venirea primilor zergi. Propun să ne folosim de acest timp. 


Ardo era la al patrulea drum către diferitele buncăre. Era 
obosit, dar ştia că nu avea să mai fie mult timp aşa. Il 
aştepta o pace îndelungată şi permanentă. Descoperi că o 
aştepta cu nerăbdare. Învățăturile din tinereţe continuau să 
iasă la suprafaţa memoriei lui: poveşti despre credinţă, 
speranţă şi pace într-o viaţă de apoi. Ciudat, se gândi el, să 
meditezi la astfel de lucruri aici, în centrul iadului. 

Tinker folosise SCV-urile pentru a construi câteva 
buncăre noi în jurul Centrului de Comandă. Acesta avea să 
fie nucleul defensiv din interiorul perimetrului exterior. 
Aveau să îşi înceapă apărarea de pe inelul exterior, trăgând 
la distanţă în cei care se apropiau de bază. Când zergii 
urma să amenințe cu ocuparea poziţiei exterioare, atunci 
planul era să se retragă la inelul interior de buncăre legate 
între ele pentru defensiva finală. După aceea, aveau să 
facă faţă cât puteau de mult... Şi să spere că era de ajuns. 

Între timp, Mellish mersese împreună cu alţi doi într-un 
transportor blindat cu toate minele pe care le putuseră 
recupera din complex. Ardo rânjise când Mellish îi spusese 
ideea. Acum soldatul era afară plantând fericit mine după 
un anumit tipar în jurul complexului, ca un fermier pe ogor. 
Ardo spera că Mellish avea să se bucure de o recoltă 
bogată de pe urma seminţelor pe care le planta. 

Ardo era ocupat în fabrică producând muniţie nouă 
pentru mitraliere. Breanne acceptase chiar faptul spus de el 
că zergii nu se opreau pentru răniţi. Era o calibrare destul 
de uşor de făcut. În locul gloanţelor standard de infanterie, 
reprogramă replicatorul să producă proiectile cu vârful gol, 


late. Spre deosebire de modelul standard, acestea se 
aplatizau şi se măreau la impactul cu ţinta. Nu erau făcute 
să rănească, ci să ucidă şi să provoace cât mai multă 
distrugere. Ardo de abia aştepta să vadă dacă funcționau. 

Tinker încă lucra la buncărul din sudul gardului de 
apărare când Ardo se apropie. Tehnicianul nu spusese 
nimănui mai mult de zece cuvinte de când nava de desant 
a fratelui său se prăbuşise. Ardo era destul de îngrijorat în 
privinţa omului, dar deocamdată nu avea timp să se ocupe 
de problemele acestuia - poate nu va mai avea niciodată 
timp să se ocupe de ele. Ardo merse la clădirea joasă şi 
boltită şi intră prin trapa de acces deschisă. 

Buncărele erau o dotare standard pentru producţia 
făcută de SCV-uri şi se putea spune cu adevărat că dacă ai 
văzut unul, le-ai văzut pe toate. Carapacea lor metalică 
groasă oferea suficient spaţiu pentru patru persoane, cu 
lăcaşuri de arme pe toate laturile. Nu era cel mai 
confortabil loc, dar aveau avantajul de a fi cel mai sigur loc 
pe care îl puteai găsi în orice bază a Confederaţiei. Odată 
montate, erau incredibil de greu de distrus. Exact cât de 
greu, era sigur că se aflau pe punctul de a afla. 

Intră în compartimentul principal, împovărat de cutiile de 
muniții şi fu surprins să o vadă pe Merdith privind afară 
printr-una dintre fantele de tragere. 

— Oh, scuză-mă, spuse ea. Să mă dau din calea ta. 

— Nu, e în regulă. Ardo puse cutiile jos şi începu să le 
aranjeze sub fiecare dintre ferestrele de tragere. Nu mă 
deranjezi. Dacă ai venit aici pentru privelişte, te uiţi în 
direcţia greşită. 

— Da, niciodată nu am fost bună de turistă, râse Merdith 
obosită. Apoi se întoarse înapoi la fantă. Din ce parte crezi 
că o să vină primii? 

— Nu ştiu, zise Ardo, venind lângă ea şi privind pe 
câmpia roşie. Ultimele unităţi pe care le-am văzut treceau 
spre vest. Cred că astea vor fi primele care vor veni. M-aş 
uita mai întâi în direcţia aia pentru musafiri nepoftiţi. 

Merdith dădu aprobator din cap. O scurtă tăcere se lăsă 
între ei. 


— Hei, soldăţelule? 

— Da, doamnă? 

— Dacă nu apuc să îţi spun... cred că tot ceea ce faci aici 
e... Glasul i se pierdu. 

Ardo se uită la ea. 

— Ce e? 

— Nu... nu ştiu. Voiam să spun „bun” sau „corect”, dar 
cuvintele nu par de ajuns. Îşi sprijini braţele încrucişate pe 
pervazul gurii de tragere, culcându-şi capul pe ele în timp 
ce vorbea. Poate chiar... legendar. 

Ardo râse. 

— Legendar? 

Merdith râse şi ea. 

— Bine. Poate nici legendar. Oricum ar fi, aş vrea să-ți 
mulţumesc. 

— Eu nu mi-aş mulţumi, doamnă. Tocmai ne-am 
condamnat pe toţi la moarte. 

— Dar câţi vor trăi în plus datorită a ce facem noi aici? Nu 
m-am gândit la asta până acum. Merdith îl privi. S-ar putea 
să nu ne mulţumească. S-ar putea ca nici măcar să nu ştie 
ce s-a întâmplat aici sau cine am fost, dar eu o să îţi 
mulţumesc în numele lor. 

Ardo dădu din cap, apoi se gândi o clipă. 

— Ştii... nici măcar nu mai sunt sigur cine sunt eu. Am 
fost programat şi reprogramat de atâtea ori, încât am uitat 
cine am fost, de ce am fost şi chiar încotro mă duceam. Dar 
a existat întotdeauna un eu pe aici pe undeva - acea parte 
a sufletului meu pe care nu au putut niciodată să o 
strivească sau să mi-o ia prin programare. Mă temeam de 
ea, dar acum doar pe ea mă mai pot bizui. M-ai ajutat să 
îmi găsesc sufletul şi pentru asta, eu vreau să îţi 
mulţumesc. 

Ardo se aplecă, luă o nouă mitralieră gaussiană şi i-o 
aruncă lui Merdith. 

— Ştii să o foloseşti, nu? zise el. 

Merdith prinse puşca şi o armă cu iscusinţă, dintr-o 
singură mişcare. 

— Ai încredere să îmi dai asta pe mână? 


— Hei, dacă omori pe unul dintre noi, asta înseamnă că e 
o persoană mai puţin care să îţi apere tie spatele! zâmbi 
Ardo. 

Merdith surâse şi ea. 

— Va trebui să am grijă la asta, nu? 

— Îmi doresc s-o fi cunoscut pe Melani. Nu cred că aţi fi 
avut prea multe în comun, dar ea... 

— Mellish raportează. Am contact vizual spre vest. Avem 
musafiri. Ardo se strâmbă. 

— Au venit mai devreme. 


CAPITOLUL 21 
ASEDIU 


— Aşteptaţi cu toții! Era glasul Breannei pe canalul tactic. 
Mai întâi perimetrul exterior, apoi, În comanda mea, vă 
retrageți în perimetrul interior. Anunţaţi-vă pozițiile! 

Ardo apăsă de două ori pe tasta de transmisie pe canalul 
de comunicaţii tactice. 

— Melnikov, Exterior Cinci, sud-vest. 

— Mellish, Exterior Patru, nord-vest! Vin repede şi... 

— Lasă trăncăneala, Mellish! Anunţaţi-vă poziţiile! 

— Xiang, sunt aici. Exterior Trei, nord-est. 

— Bernelli la Exterior Doi. Sunt... hm... sunt la sud-est. 

— Cutter, Exterior Unu, sud, doamnă locotenent. 

— Toate poziţiile stabilite! Nu trageţi până nu trec de 
minele din afară. Raportaţi breşa, apoi deschideţi focul, s-a 
înţeles? 

Ardo zâmbi. Chiar şi într-o situaţie deznădăjduită ca asta, 
Breanne voia să facă totul ca la carte. Dacă ar fi existat un 
mod de a muri ca la carte, ştia că ea pe acesta l-ar fi ales. 

— Ce este? întrebă Merdith, văzându-i expresia de pe 
faţă. 

El se aplecă în faţă, mijind ochii în timp ce privea prin 
fantele de tragere ale buncărului. 

— Pe zei! Ce e asta? şuieră Merdith nevenindu-i să-şi 
creadă ochilor. 

Spre sud-vest, orizontul era neclar, linia lui fermă fiind 
neregulată. Ar fi putut fi o furtună de nisip care se apropia 
de ei, dar Ardo ştia că era ceva mult mai mortal. 

Ardo deschise canalul de comunicaţii tactice. 

— Doamnă locotenent, aici Melnikov. Văd un front de 
zergi apropiindu-se rapid dinspre vest... cam la trei 
kilometri distanţă. Nu disting capetele lui. 

— Aici Mellish. Cred că văd capătul frontului pe o rază de 
vreo doi-douăzeci. La naiba, nu credeam că sunt atâţia 


zergi în tot... 

— Aici Cutter. De aici nu văd capătul frontului. 

— Ardo! Ce se întâmplă? 

Infanteristul se uită la Merdith. 

— Ce? Oh, mama naibii. Nu ai un receptor pentru canalul 
tactic. Ei vin acum - un front de zergi care acoperă aproape 
tot orizontul şi Dumnezeu ştie câţi or mai fi în spatele liniei 
ăleia. Cutiuţa ta se pare că funcţionează mai bine decât am 
crezut. 

— Aşa. Merdith înghiţi un nod din gât, simţindu-şi dintr- 
odată gura uscată. Strângea arma atât de tare, încât 
degetele îi erau albe. Ce se întâmplă acum? 

— Îi aşteptăm. 

— Aşteptăm? Merdith clipi. Ce aşteptăm? 

— Aşteptăm până când se lovesc de câmpul minat. Ardo 
îşi scutură umerii şi îşi roti capul. Era încordat şi ăsta nu era 
un mod bun de a intra în luptă. Mellish şi Bernelli au plantat 
două zone de câmpuri de mine în jurul bazei. Unul e la o 
mie de metri şi al doilea e la cinci sute de metri. Sunt o 
combinaţie de mine de apărare şi de recunoaştere a formei 
care au conexiuni de senzori euristice... 

— Hei, mai încet! Ce sunt alea euristice? 

— Conexiuni de senzori. Minele comunică între ele într-o 
reţea dedicată de mică intensitate şi învaţă una de la alta 
ce să caute la un inamic care trece peste ele. Cu cât 
explodează mai multe, cu atât mai inteligente devin la a 
omori orice trece peste ele. Apoi îşi pot modifica tiparele de 
detonare pentru a schilodi mai eficient. A trebuit să le 
schimbăm puţin programul... 

— Pentru că nu vreţi să schilodească doar, încheie 
Merdith fraza în locul lui. Se întoarse pentru a privi prin 
fanta de tragere a buncărului. Linia neclară se apropia tot 
mai mult. Vreţi să ucidă cât mai mulţi şi cât mai repede 
posibil. 

— Aşa-i, răspunse Ardo, apoi se aplecă şi mai aproape de 
fanta de tragere. Incredibil! la ascultă! 

Vuietul înfundat mai întâi se simţea, apoi se auzea - 
lovituri în pământ care zgâlţâiau neliniştit tot ce se afla pe 


el. În câteva clipe, deveni audibil - mii de zergi gonind 
nepăsători către ei, cuprinşi de o furie crescândă. Ţipătul 
asurzitor al vocilor lor străpungea urletul, îngheţându-i lui 
Ardo sângele în vene. 

— Pe zei! Ce am făcut? ţipă Bernelli pe canalul de 
comunicaţii. 

— Nu trageţi! Pârâi pe frecvenţă glasul Breannei ca 
răspuns. Mai întâi trebuie să ştiu unde ating perimetrul! 

O singură bufnitură înfundată zgudui buncărul. Praful din 
rafturile de muniții de sus pluti spre podea. Ardo o văzu pe 
Merdith căscând ochii. Apoi o serie rapidă de bufnituri se 
revărsă prin fantele deschise. 

— Aici Bernelli! Contact cu perimetrul la raza doi- 
douăzeci! 

Exploziile minelor răpăiau rapid acum, în succesiune, 
aproape una peste alta. Se apropiau de Ardo. 

— Se mută! strigă Bernelli. Vin spre stânga, Melnikov! 

Ardo îşi luă repede binoclul de campanie. O împinse pe 
Merdith în spate şi scoase lentilele prin fanta de tragere cea 
mai din dreapta. 

Acum îi vedea clar: un zid solid de zergi zvârcolindu-se şi 
ţipând la aproape o mie de metri distanţă. Toate soiurile de 
coşmaruri hidoase din rasa lor păreau să fie prezente, 
atacând spre el, iar apoi, ca şi când ar fi urmat o muzică de 
dans neauzită, începură cu toţii să se mute spre dreapta. 

Exploziile bubuitoare îi urmară. Un perete de ţărână, de 
flăcări şi de carne sfâşiată se ridica în aer ca o cortină 
neîntreruptă a morţii. La rândul lor, fiecare zerg continua să 
atace, căutând punctul slab al perimetrului, deschizătura pe 
care oamenii o lasă întotdeauna pentru a putea trece prin 
ea şi a ataca. Ardo zâmbi. Privea în mintea inamicului şi 
cunoştea ceva ce acesta nu ştia: nu exista nicio 
deschizătură prin care să treacă, pentru că ştiau că nu vor 
pleca de acolo. 

— Aici Melnikov! strigă Ardo pe canalul de comunicaţii 
peste rafalele bubuitoare. Îşi aruncă exemplarele din frunte 
împotriva perimetrului. Se mişcă spre est în jurul câmpului 
minat exterior. Cutter? îi vezi? 


— Da, văd. Maică Precistă! Uită-te la ei! Acum încearcă 
să înconjoare baza! În viaţa mea n-am văzut atâtea urâţenii 
nenorocite! Hai cărniţă, vino la mine! îţi sap o groapă doar 
pentru tine! Te prăjesc la cină, urât... Atenţie! Vine! 

Cortina de distrugere continua să explodeze în faţa lui, 
împiedicându-l să vadă zergii din spatele ei. Ardo căuta 
înnebunit cu binoclul de campanie un semn al străpungerii. 

— Tunurile au luat ţinta! Armele trag! 

Ardo mai întâi auzi, apoi văzu. Rachetele ţâşniră din 
turnurile defensive. Ţipătul lui Merdith fu acoperit de 
geamătul motoarelor de mare viteză care înaintau spre 
zergi. Ardo le urmări spre ţintele lor: jivine mutalisc în 
grupuri pluteau peste zona minată, atât de multe, încât 
aproape acopereau cerul strălucitor. Rachetele se izbiră de 
ele, bobocii lor luminoşi arzând creaturile cu o precizie 
mortală. Fiarele începură să cadă ca o ploaie grotescă în 
zona perimetrului. Câteva dintre ele declanşară mine atunci 
când atinseră pământul, dar Ardo observă cu satisfacţie 
întunecată că minele deja recunoşteau aceste noi ţinte ca 
fiind moarte atunci când aterizau şi se păstrau pentru ţinte 
mai bune şi mai amenințătoare. 

Dintr-odată, o tăcere aproape asurzitoare se lăsă. Fumul 
şi praful din jurul perimetrului începură să se aşeze, cortina 
lăsându-se încet pe pământ. 

Merdith şi Ardo se uitară unul la altul. Liniştea de după 
atacul iniţial era înspăimântătoare. 

— Le-a oprit. Merdith surâse, aproape bucurându-se de 
acest gând. Ardo! E incredibil! l-ai oprit! 

Ardo ridică încă o dată binoclul şi încercă să vadă dincolo 
de praful, fumul şi sfărâmăturile care se aşezau. Îi vedea 
mişcându-se, schimbându-şi poziţiile. 

— Oh, la naiba, tremură glasul lui Ardo în timp ce vorbea. 
S-au prins. 

Merdith privi disperată prin fanta de tragere, încercând 
să înţeleagă ce vedea Ardo. 

— De ce s-au prins? 

Ardo deschise canalul de comunicaţii. 

— Aici Melnikov! Se depărtează unii de alţii! Pregătiţi-vă! 


Apoi se întoarse către Merdith. Armează-ţi puşca! Acum e 
acum! Zergii se depărtează unii de alţii pentru ca minele să 
lovească doar câte unul dintre ei. Apoi vor curăța tot 
câmpul minat. 

Merdith căscă gura. 

— Adică... Asta-i sinucidere! 

— Nu, zise Ardo armându-şi iute mitraliera gaussiană şi 
scoţându-i ţeava prin fanta de tragere. Aşa sunt zergii. Nu 
pun preţ pe vieţile individuale. De asta nu îşi pierd vremea 
cu răniții. Sunt reci şi şireţi şi vor face orice este nevoie 
pentru a ajunge la noi şi la cutie. Işi vor arunca mii de 
războinici spre noi fără să se gândească de două ori. Ştiu că 
noi o să rămânem fără mine înainte să rămână ei fără zergi. 

— Aduc zerglingii în fată! Era glasul lui Cutter. Cred că 
vor să păstreze băieţii mari pentru după ce curăță câmpul 
minat. P 

— Reglează minele să aleagă. li lăsăm pe cei mai mici să 
treacă prin ambele perimetre deocamdată şi concentrăm 
minele asupra țintelor mai mari. 

— Recepţionat, doamnă locotenent. Hai, pis, pis, pis... 

Chiar şi cu ochiul liber, Ardo vedea schimbările zergilor 
aflaţi la o mie de metri distanţă. Zerglingii în stadiul de 
larvă erau cele mai mici creaturi cunoscute dintre zergi, cel 
mai apropiat lucru de copii pe care îl aveau monştrii. Ardo 
se gândi mohorât că asta era altă diferenţă clară între 
rasele lor, dar apoi se întrebă dacă, până la urmă, chiar era 
o diferenţă. Oamenii păreau la fel de dispuşi să îşi arunce 
tinerii în luptă, iar Ardo ştia că el era o dovadă foarte bună 
în această privinţă. 

— Vin! anunţă Bernelli, cu glasul tot mai ascuţit. Puneti-i 
la pământ! 

Zerglingii cu mai multe picioare începură să fugă pe 
pământul înnegrit şi găurit al perimetrului exterior. Ardo îşi 
închise casca de luptă, văzu afişajul de ţintire apărând 
imediat şi începu să îşi îndrepte mitraliera gaussiană către 
cele mai apropiate creaturi. 

Ţintirea era straniu de eficientă. Indicatorul laser indica 
direcţia focurilor lui Ardo. Arma zvâcnea repetat la fiecare 


tragere în timp ce el schimba ţinta rapid de la un zergling la 
altul. Noua muniţie îşi făcea bine treaba. Gloanţele cu vârf 
exploziv spărgeau carapacea fiecărui zergling care se 
apropia, creând o rană de ieşire îngrozitoare şi mortală. 

— Oho! E ca la poligonul de tir aici! 

— Azi vreau cel mai mare scor, infanterişti! 

Cum se termină jocul ăsta? se gândi Ardo. Continuă să 
treacă de la o ţintă la alta, dar trăgea tot mai repede 
încercând să ţină pasul cu atacul. Era ca a încerca să 
respingi mareea. Zerglingii continuau să vină val după val... 
Şi se apropiau de câmpul minat interior. 

Ardo îi aruncă o privire lui Merdith. Arma ei avea un 
indicator de ţintă încorporat. Nu îşi slăbise strânsoarea pe 
mitralieră în timp ce trăgea tot mai rapid. 

Dintr-odată, un țipăt ascuţit şi asurzitor scos de o mie de 
zergi străbătu nisipurile. 

Cutremurat, Ardo căscă ochii. 

— Atacă! 

A doua linie de jivine hidralisc se revărsă către câmpul 
minat exterior. instantaneu, întregul perimetru erupse într- 
o cacofonie asurzitoare de furie şi moarte. Turnurile 
defensive detunară şi ele iar, jivinele mutalisc înaintând în 
acelaşi timp. Din nou, morţii din rândurile creaturilor 
mutalisc se prăbuşiră la pământ, dar cadavrele lor cădeau 
tot mai aproape de zidurile exterioare ale bazei. Totuşi, 
atenţia lui Ardo nu putea fi distrasă. Covorul târâtor de 
zerglingi traversa câmpul minat interior, era acum la doar 
cinci sute de metri distanţă şi se apropia rapid de zidul 
exterior. 

Brusc, arma lui Ardo secă. Scoase încărcătorul şi înfipse 
unul nou de pe rafturile de deasupra lui. Când ridică iar 
mitraliera, zerglingii erau la mai puţin de patru sute de 
metri. 

— Doamnă locotenent! Zerglingii sunt pe punctul să 
treacă de minele interioare! strigă Ardo peste succesiunea 
de focuri rapide. Nu-i respingem! 

— Trebuie să-i respingeţi! Avem nevoie de mine pentru 
zergii mai mari! 


Zerglingii erau la mai puţin de o sută de metri. 
Apropiindu-se de bază, erau forţaţi de semenii lor să vină şi 
mai aproape, un covor solid de lăcuste ca nişte scarabei, 
încercând, în mintea lui Ardo, să îl devoreze pe el însuşi. 
Ardo comută arma pe foc automat şi începu să tragă rafale 
în hoarda care se apropia, fără să mai aleagă. 

Era atât de preocupat, încât nu băgă de seamă 
zgomotele bubuitoare ale exploziilor care începură să se 
audă dintr-odată în depărtare. ÎI şocă atunci când, într-o 
clipă, reveniră, de această dată la doar cinci sute de metri 
distanţă. Coloane înalte de fum, praf şi piatră sfâşiară zergii 
care atacau. Urletul lor asurzitor înconjură întreaga bază în 
timp ce se năpusteau din toate părţile în acelaşi timp. 
Soarele era acoperit de valurile de distrugere. Exploziile, 
care nu se mai distingeau una de alta, păreau acum să se fi 
contopit într-un singur urlet demonic neîntrerupt. 

Pietre şi carne de zerg carbonizată începură să cadă ca o 
ploaie pe buncăr şi în spaţiul de dincolo de el. Ardo 
continua să îşi tragă rafalele mortale de gloanţe explozive 
împotriva zerglingilor, care erau acum la câţiva metri de 
buncăr. În spatele lor, zidul demonic de moarte continua să 
mărşăluiască spre el, zgomotul lui zguduind plăcile 
buncărului şi amenințând să îl dărâme din picioare. Peretele 
de explozii ale minelor era acum la mai puţin de o sută de 
metri de poziţia lui. 

Ardo ştia că ultimul câmp minat se termina la optzeci de 
metri de locul în care stătea. 

— Doamnă locotenent! Zergii fac o breşă! 

— Retragerea! Retragerea! 

Ardo nu avu nevoie să audă ordinul de două ori. O apucă 
pe Merdith de braţ, trăgând-o iute de la fanta de foc. 

— Trebuie să plecăm acum! strigă el. 

Merdith se depărtă rapid de la fanta de tragere. Când o 
făcu, plăcile de blindaj de deasupra gurii de foc începură să 
fie desfăcute în sus. 

Un zergling se strecură prin deschizătură, lovi podeaua şi 
în aceeaşi clipă sări spre ea. 

Ardo trase cu arma lui, lovind jivina în aer şi îndepărtând- 


o de ea, făcând-o să explodeze pe peretele din faţă al 
buncărului. 

— Retragerea! ţipă Ardo la ea. Fugi! 

Ultimul lucru pe care Ardo l-a văzut când a trântit trapa 
în urma lui a fost un zid de burţi de zerglingi acoperind 
fantele de tragere, în timp ce se căţărau către deschizătura 
făcută. 


CAPITOLUL 22 
RAMAS-BUN 


Zgomotul era copleşitor. Turnurile defensive trăgeau 
înspre cer, aruncându-şi conţinutul într-o frenezie de flăcări 
şi distrugere. Proiectilele trebuie să se fi armat chiar în clipa 
în care ieşeau din tuburile lor protectoare, căci ţintele erau 
aproape şi se apropiau şi mai mult. 

Merdith alerga în faţa lui Ardo. Peticul prăfuit de pământ 
dintre zidul exterior şi buncărele interioare era un văl de 
cenuşă, fum şi zergi arzând, care cădeau ca o zăpadă 
neagră din cer. Mici băltoace de acid fumegau ici şi colo pe 
pământ. Ardo o urma iute pe femeie. Strada care se afla 
între ei şi complexul de buncăre interioare nu păruse 
niciodată atât de departe. 

Ardo sări brusc în stradă. Se uită în sus în timp ce fugea, 
încercând cu disperare să se apere. Turnurile de deasupra 
lui erau brăzdate de jeturi repetate de acid, două dintre ele 
deja răsucindu-se sub propria greutate pe schelele slăbite. 
Cerul de deasupra lor era un perete agitat de flăcări şi de 
fum cu câte un petic de cer pâlpâind prin el printr-un 
capriciu al haosului. 

Buncărul era în faţa lui. Trapa principală stătea deschisă. 
În cadrul ei vedea pe cineva făcându-i semn cu mâna 
înainte. 

Apoi auzi - un sunet pe care îl cunoştea. Era un urlet 
tunător care acoperea chiar şi zgomotul luptei lor disperate. 
Ridică privirile. 

Transportoarele de salvare! Se apropiau fierbinți, 
pierzându-şi viteza într-o căldură enormă prin atmosferă. 
Navele Fiilor lui Korhal se arcuiau pe cer, dârele lor 
arzătoare coborând spre Astroportul Mar Sara, la vest. 
Aveau să ajungă la sol în curând - cel mai vulnerabil 
moment al lor, în timp ce navele încercau să îi evacueze pe 
toţi cei care puteau ajunge la ele. 


Timp. Aveau nevoie de mai mult timp... 

Dintr-odată, mitraliere gaussiene prinseră viaţă ţăcănind 
prin fantele de tragere de o parte şi de alta a trapei 
buncărului, făcându-l pe Ardo să acţioneze. Sări spre 
intrare. Mâini îl prinseră şi îl traseră înăuntru. Abia dacă îi 
trecură tălpile de zăvoarele trapei, când aceasta se închise. 

Ardo se ridică în picioare. Merdith trăgea neîncetat de la 
una dintre fante. Bernelli îl trăsese înăuntru, ţipă ceva de 
neînțeles la el, iar apoi îşi scoase şi el arma prin al doilea 
grup de fante de tragere. 

Ardo îşi ocupă iute locul lângă Bernelli, îşi aşeză 
mitraliera şi apoi se uită prin cătare în iad. ` 

Hidralisc se revărsau peste zidul exterior al bazei. işi 
aruncaseră destui semeni pe câmpul minat până când nu 
mai rămăsese nimic care să explodeze. Trebuie să fi fost 
mii de morți în jurul complexului, dar tot continuau să vină. 
Acum alunecau peste zid ca un val îngrozitor, apropiindu-se 
de buncăr. 

Canalul tactic continua să pârâie. 

— Xiang! Raportează! 

— Xiang e doborât, doamnă locotenent! Trebuie să ieşim 
de aici! Nu-i mai pot respinge! 

Bernelli continua să ţipe în timp ce trăgea. Ardo i se 
alătură, bucuria de a auzi sunetul cu urechile lui 
conducându-l în timp ce revărsa moarte prin gura 
mitralierei. 

Mareea de groază întunecată tot încerca să înainteze 
peste cadavrele propriilor morţi, dar acum câmpul de 
tragere îngust lucra împotriva zergilor. Morţii se adunau în 
faţa lor, dar ei nu se mai apropiau de buncăr. 

— Melnikov? Recepţionezi? 

Ardo scoase un încărcător din armă, ţinând degetul pe 
trăgaci chiar în timp ce băga unul nou în lăcaşul lui. 

— Sunt puţin ocupat, doamnă locotenent! 

— Venim! 

— Ce?! 

— Ne retragem spre poziţiile voastre! 

— Afirmativ, răspunse Ardo întunecat. Bernelli, respinge- 


i! Mă duc la uşa din spate! 

Ardo merse spre partea din spate a buncărului, prin 
fantele de tragere abia zărea platforma pentru vehicule în 
stânga lui. In spatele ei distingea celelalte două buncăre 
aflate de o parte şi de alta a Centrului de Comandă. Cel din 
stânga fusese al lui Xiang, dar colcăia de jivine hidralisc. 
Ardo le vedea sfâşiind blindajul, rupând încheieturile 
buncărului chiar în timp ce acesta ardea cu furie. La 
revedere, Xiang, se gândi Ardo. 

Creaturi hidralisc sfâşiau şi buncărul din dreapta, dar 
acolo o lumină puternică prinse brusc viaţă. Cutter, îşi dădu 
Ardo seama. Flăcările care se revărsau din arma cu plasmă 
a liliacului de foc se apropiau tot mai mult. Ardo îşi scoase 
mitraliera prin fanta de tragere şi distruse jivinele hidralisc 
care încercau să flancheze buncărul lui şi să ajungă la nişte 
ţinte mai uşoare. In ultima clipă, Ardo lovi butonul cu palma 
şi deschise trapa din spate. 

Breanne intră prima împleticindu-se, târând după ea 
cutia blestemată şi pe Tinker Jans. Cu toţii căzură greoi pe 
podeaua acoperită cu plăci. Cutter rămase în gura deschisă 
a trapei, focul lui de plasmă arzând în acest timp câteva 
hidralisc înfuriate. Cu o ultimă rafală, Cutter făcu un pas în 
spate prin intrare. Ardo închise pe loc trapa. 

Trăgeau din toate punctele din buncăr acum. Zergii morţi 
se adunau în grămezi lucitoare. 

Dintr-odată, zergii încetară să mai avanseze. Jivinele 
hidralisc se retraseră în umbrele complexului interior al 
bazei. In câteva clipe, nu mai rămăsese nicio ţintă şi opriră 
focul. 

— Hei, ce se întâmplă? întrebă Cutter. Se dau bătuţi? 

Breanne răsufla greoi, fie din cauza adrenalinei, fie de 
epuizare. Ardo nu îşi putea da seama. 

— Nu. Niciodată nu se dau bătuţi. Doar îşi strâng 
unităţile... Işi adună forţele. De îndată ce sunt pregătiţi, vor 
intra aici şi ne vor cuceri. 

Bernelli râse neliniştit. 

— Oh, bine, atât timp cât nu pierdem... 

— Pierdem, zise Breanne  deschizându-şi casca și 


trecându-şi degetele prin părul tăiat scurt. Nu vom rezista 
nici zece minute aici odată ce se hotărăsc să îşi facă 
mutarea. Aţi văzut navele alea coborând pe Mar Sara! Chiar 
acum sunt la sol - transportoare civile umflate, care ar 
băga pasagerii înăuntru cu excavatorul, dacă ar putea. Sunt 
ţinte sigure la sol şi pot să vă spun că cele mai bune dintre 
ele nu vor fi în stare să se întoarcă în mai puţin de 
patruzeci de minute. Ceva mai mult. 

— Şi? ridică Bernelli din umeri. Viermii ăştia de zergi nu 
ar putea parcurge distanţa nici într-o zi, darămite în 
jumătate de oră. 

— Problema nu sunt cei de la sol, clătină Merdith din cap, 
ci cei din aer - jivinele mutalisc. Singurul lucru care le ţine 
aici e cutia asta. De îndată ce e distrusă, zburătoarele se 
vor îndrepta direct către astroport şi toate acestea vor fi 
fost în van. 

— Nu trebuie decât să facem faţă timp de treizeci de 
minute, spuse Ardo. Doar treizeci de minute amărâte. 

— Da, rânji Breanne batjocoritor. Şi cine o să-ţi dea 
minutele astea? 

— Eu. 

Se întoarseră cu toţii. 

Era Tinker Jans. 

— O s-o fac eu. O să vă câştig treizeci de minute, spuse 
inginerul calm. Dar am nevoie de ajutor. 

Bernelli aruncă o privire pe fanta de tragere. 

— Hei, cred că se apropie! 

— Trebuie să mă băgaţi într-un SCV! zise Jans. Trebuie să 
o faceţi acum! 

Breanne se gândi o clipă, apoi se decise. 

— Cutter! Melnikov! L-aţi auzit! Duceţi-l la un SCV! 

— În mod clar se mişcă acolo! ţipă Bernelli. 

Ardo pocni butonul de deschidere al trapei din spate. 
Întunecat la faţă, Cutter sări prin deschizătură. Jans îl urmă, 
părând nesigur şi vulnerabil în uniforma lui murdară. Ardo 
ieşi aplecat după ei, închizându-şi casca de luptă - nu că ar 
fi crezut că avea să-i fie de prea mare ajutor. 

Pământul era acoperit de cadavrele mutilate ale 


atacatorilor zergi. Nu era timp de gândit. Fugiră spre 
platforma pentru vehicule, împiedicându-se pe solul 
unsuros şi alunecos. 

Cel mai apropiat SCV stătea conturat pe unitatea-fabrică 
în flăcări. Jans deschise trapa de acces frontală care scoase 
un fâşâit hidraulic mulţumitor. 

— Haide! Haide! îl încurajă Cutter neliniştit. 

Jans se căţără pe suporturile din faţă ale costumului şi se 
lăsă pe spate în cabina de control. Trapa de acces începu 
să coboare lin. 

— Uite-i că vin! strigă Bernelli. 

Ardo îi vedea. Atacau pe după fabrică, peste zidul 
complexului, pe lângă Centrul de Comandă. Erau peste tot. 

— Acum ce facem? îl întrebă Cutter pe inginer. 

— Întoarceţi-vă înăuntru! lute! răspunse Jans. 

— Şi să te lăsăm aici? Ardo se cutremură. 

— Faceţi-o acum şi doar ţineţi-i departe de mine cât de 
mult puteţi! 

Ardo nu avea timp să se contrazică. El şi Cutter fugiră 
înapoi către buncăr. Deja vedea focurile de trasoare ieşind 
prin fantele de tragere în toate direcţiile. Jivinele hidralisc 
se revărsau de peste tot, îngrămădindu-se către buncăr. 
Aveau carapacele umflate, ghimpii care străpungeau 
armura pregătiţi pentru atac. 

Ardo intră cu spatele prin trapă tocmai când creaturile 
hidralisc atacară. Ţepii trecură prin uşa deschisă, tăind prin 
straturile exterioare ale costumului său de luptă de parcă ar 
fi fost din pânză. O durere arzătoare îi izbucni în picior, un 
ghimpe trecând complet prin el şi înfigându-se într-o grindă 
din neooţel. 

Cutter îl ajută să se ridice de pe podea. 

— Tot n-ai murit? 

Ardo se strâmbă, nevrând să se uite la picior. 

— Nu încă. 

Amândoi îşi ocupară poziţiile la fantele de tragere, 
îngrozindu-se de ce avea să urmeze. 

Brusc, carapacea buncărului răsună de sunetul a o mie 
de săgeți capabile să străpungă armura. Era o ploaie 


mortală, lovind repetat în exteriorul metalic, ghimpii 
acoperiţi cu acid tăind la fiecare lovitură bucăţi din învelişul 
metalic. 

— Omorâţi-i! Omorâţi-i înainte să poată ajunge la noi! se 
înfurie Breanne. 

Fuzelajul de deasupra se îndoia deja în jos, adâncituri 
mari înaintând înspre ei. 

Trăgând cu disperare prin fantă, Ardo văzu că SCV -ul 
începea să se mişte. 

Mişcarea abia dacă atrase atenţia zergilor din jurul lor. 
Jivinele păreau atât de hotărâte să ajungă la buncăr, încât 
abia dacă observară vehiculul singur. 

Dacă aş putea pune mâna pe un glisor Vultur, îşi zise 
Ardo înnebunit. Aş putea fugi... aş putea... 

Scutură din cap. Cine ar muri pentru ca el să trăiască? 
Cât de mulţi ar fi murit pentru că el fugise când viaţa lui ar 
fi putut cumpăra atât de multe altele? Nimeni nu avea să 
ştie cine era el sau de ce era aici. Oricui i-ar fi păsat de el 
vreodată nu avea să-i afle niciodată soarta. Poate că 
Dumnezeu avea să ştie. Indiferent ce îi spunea 
Confederaţia că era el, Ardo ştia, în cele din urmă, cine era 
şi că avea ceva al lui la care putea renunţa. 

SCV -ul înaintă greoi spre complexul de buncăre. Tinker 
lăsase o stivă de plăci de blindaj lângă buncăr. Ardo se 
întrebă dintr-odată dacă inginerul plănuise asta de la 
început. Jans ridică plăcile cu braţele masive ale SCV ului, 
se uită la buncăr, găsi punctul cel mai slab şi trânti armura 
peste el. Ţinând-o în loc cu un braţ mecanic, Jans activă 
aparatul de sudură cu plasmă de pe celălalt şi începu să 
întărească fuzelajul. 

Zergii trebuie să îşi fi dat seama ce făcea Jans. Câteva 
jivine hidralisc se întoarseră brusc spre SCV. 

Cutter şi Ardo le văzură amândoi. Într-o clipă, îşi 
schimbară direcţia de foc. 

— Ţine-i departe de el, a zis! rânji batjocoritor Cutter prin 
valurile de sudoare. Şi cum ar trebui să facem asta? 

Jans continua să lucreze frenetic în jurul buncărului, 
sudând, întărind, înlocuind plăcile cât mai repede posibil. 


Infanteriştii îşi mențineau şuvoiul de moarte împotriva 
invadatorilor, dărâmând şir după şir de creaturi hidralisc ce 
avansau şi trăgeau. 

Bătălia răbufnea într-un blocaj chinuitor. Ardo îşi simţea 
arma fierbinte în mâinile înmănuşate. Cumva, Jans îşi 
continua reparaţiile la fel de repede pe cât stricau jivinele 
hidralisc buncărul. 

— Hei, cred că merge! hohoti Bernelli. Cred... 

Creaturile hidralisc se năpustiră înainte. 

— Nu! se înfurie Ardo. 

Din SCV, Jans nu le vedea venind. Câteva dintre ele 
nimeriseră vehiculul de lucru şi acesta era grav avariat, dar 
încă funcţiona. Dintr-odată, valul diavolesc ajunsese la el. 
Roiau în jurul SCV ului. Jans încercă să îi scuture de pe 
carapacea maşinăriei. În câteva clipe, totuşi, îl târâseră pe 
el şi întregul SCV în afara razei vizuale a fantelor de 
tragere. 

— L-au luat pe Jans! ţipă Cutter. 

— Dacă îl pierdem, s-a terminat cu noi! ţipă Breanne ca 
răspuns. 

Cu un strigăt îngrozitor, Cutter lovi butonul de deschidere 
a trapei şi plonjă afară. 

Jeturi mari de foc de plasmă erupseră dincolo de fantele 
de tragere. Ardo abia putea desluşi ce se petrecea afară. 
Apoi îl zări pe Cutter, silueta lui uriaşă stând în faţa trapei şi 
revărsându-şi măcelul supraîncins. 

Dintr-odată, arma lui Ardo amuţi. Scoase pe loc 
încărcătorul şi se întinse după următorul din raftul de 
deasupra capului. Nu mai era niciunul. 

— Am rămas fără gloanţe! strigă Ardo. Breanne îi aruncă 
alt încărcător. 

— Nu-ţi bate joc de ele, puştiule. Cu toţii mai avem 
puţine! înfipse încărcătorul în lăcaşul său şi se întoarse 
înapoi la fanta de tragere. 

Cutter dispăruse. 

Ardo se uită disperat prin fante, dar nu îl mai vedea pe 
uriaş nicăieri. 

— Tinker! strigă el pe canalul de comunicaţii tactice. 


Unde e Cutter? 

— Au... plecat... sunt peste tot pe mine! Nu fac față... 

Breanne fu aruncată de la fanta de tragere. Un singur 
ghimpe de creatură hidralisc îşi croise drumul prin 
deschizătura gurii de foc, trecând prin vizeta costumului de 
luptă al Breannei. Hidos, trecuse prin capul ei şi îi ţintuise 
casca de luptă de un suport din neooţel. Doamna 
locotenent L.Z. Breanne atârna acolo, încă stând în 
picioare. Ardo îi aruncă o privire lui Bernelli, apoi lui 
Merdith. 

— Mă duc afară să îl salvez pe Jans. Vă poate câştiga 
nişte timp. Bernelli, ţi-a mai rămas vreun încărcător? 

— Da, suspină el. 

Ardo se uită la Merdith. 

— O să aibă el grijă de tine. 

Merdith dădu aprobator din cap şi îşi feri privirea. 

— Ne vedem în partea cealaltă, le spuse Ardo 
amândurora, apoi se întoarse către trapa din spate. 

— Hei, soldăţelule? 

Se întoarse iar spre Merdith. 

— Te rog, Ardo! plângea ea. Nu mă lăsa singură! 

— Mulţumesc, soldăţelule. 

Ardo dădu din cap, apoi lovi butonul. 

Mitraliera  gaussiană răspunse imediat la mâna lui 
antrenată. Confederaţia îl învățase bine. Schimbând rapid 
ţintele, ţinu jivinele hidralisc la distanţă şi le îndepărtă şi de 
pe SCV. In timp ce stătea acolo în curtea distrusă, simţurile 
lui păreau să se fi ascuţit. Lumea din jurul lui era mai clară 
decât şi-o amintea de ani întregi, poate mai clară decât o 
trăise vreodată. Înregistra totul: oroarea din jurul lui pe 
care el o ţinea la distanţă, fumul de deasupra complexului 
care se transformase în norişori în lumina tot mai slabă a 
apusului. Sunetele. Mirosurile. Toate erau vii pentru el. 

Ardo era, în cele din urmă, el însuşi. Ştia că exista ceva 
ce nu îi putea fi luat niciodată: o victorie mai glorioasă şi 
mai satisfăcătoare decât orice se putea trăi pe vreun câmp 
de luptă real. 

Când şi ultimele muniții se terminară, Ardo ridică 


privirea. Transportoarele, încărcate cu preţioasa lor marfă 
umană, se arcuiau spre apusul celei mai glorioase zile din 
viaţa lui. O sută - poate o mie - de cascade de gaze de 
ardere tunătoare urcau pe cer. Nu aveau să afle niciodată 
cine luptase atât de mult pentru vieţile lor. Nu aveau să îi 
audă niciodată numele şi nici să înalțe cântece pentru a-l 
slăvi. Doar el avea să ştie despre acest triumf. 

Când întunericul se lăsă peste el, Ardo zâmbi la ultimul 
său gând. 

Dârele de aburi ale navelor care fugeau... erau toate 
aurii. 


SFĂRŞIT 


